śrī-gaurāṅga-vidhur jayati |

śrī-śrī-kṛṣṇa-caitanya-nityānanda-pāda-padmebhyo namaḥ

### śrī-śrīmad-sanātana-gosvāmi-prabhupāda-praṇītaṁ

# śrī-śrī-bṛhad-bhāgavatāmṛtam

### atha dvitīyaḥ khaṇḍaḥ

## goloka-māhātmya-nirūpaṇam

namaḥ śrī-kṛṣṇāya bhagavate vāsudevāya

(2.1)

### atha prathamo’dhyāyaḥ

śrī-janamejaya uvāca—

satyaṁ sac-chāstra-vargārtha- sāraḥ saṅgṛhya durlabhaḥ |

gūḍhaḥ sva-mātre pitrā me kṛṣṇa-premṇā prakāśitaḥ ||1||

śrīmad-bhāgavatāmbhodhi- pīyūṣam idam apiban |

na tṛpyāmi muni-śreṣṭha tvan-mukhāmbhoja-vāsitam ||2||

tan-mātā-putrayor vidvan saṁvādaḥ kathyatāṁ tayoḥ |

sudhā-sāramayo’nyo’pi kṛṣṇa-pādābja-lubdhayoḥ ||3||

śrī-jaiminir uvāca—

naitat sva-śaktito rājan vaktuṁ jñatuṁ ca śakyate |

sarva-jñānaṁ ca durjñeyaṁ brahmānubhāvinām api ||4||

kṛṣṇa-bhakti-rasāmbhodheḥ prasādād badarāyaṇeḥ |

parīkṣid-uttarā-pārśve niviṣṭo’śrauṣam añjasā ||5||

paraṁ gopyam api snigdhe śiśye vācyam iti śrutiḥ |

tac chrūyatāṁ mahā-bhāga goloka-mahimādhunā ||6||

śrī-kṛṣṇa-karuṇā-sāra- pātra-nirdhāra-sat-kathām |

śrūtvābhūt paramānanda- pūrṇā tava pitāmahī ||7||

tādṛg-bhakti-viśeṣasya gopī-kānta-padābjayoḥ |

śrotuṁ phala-viśeṣaṁ tad- bhoga-sthānaṁ ca sattamam ||8||

vaikuṇṭhād api manvānā vimṛśantī hṛdi svayam |

tac cānākalayantī sā papraccha śrī-parīkṣitam ||9||

śrīmad-uttarovāca—

kāmināṁ puṇya-kartṛṇāṁ trailokyaṁ gṛhināṁ padam |

agṛhāṇaṁ ca tasyordhvaṁ sthitaṁ loka-catuṣṭayam ||10||

bhogānte muhur āvṛttim ete sarve prayānti hi |

mahar-ādi-gataṁ kecin mucyante brahmaṇā saha ||11||

kecit krameṇa mucyante bhogān bhuktvārcir-ādiṣu |

labhante yatayaḥ sadyo muktiṁ jñāna-parā hi ye ||12||

bhaktā bhagavato ye tu sa-kāmāḥ svecchayākhilān |

bhuñjānāḥ sukha-bhogāṁs te viśuddhā yānti tat-padam ||13||

vaikuṇṭhaṁ durlabhaṁ muktaiḥ sāndrānanda-cid-ātmakam |

niṣkāmā ye tu tad-bhaktā labhante sadya eva tat ||14||

tatra śrī-kṛṣṇa-pādābja- sākṣāt-sevā-sukhaṁ sadā |

bahudhānubhavantas te ramante dhik-kṛtāmṛtam ||15||

jñāna-bhaktās tu teṣv eke śuddha-bhaktāḥ pare’pare |

prema-bhaktāḥ pare prema- parāḥ premāturāḥ pare ||16||

tāratamyavatām eṣāṁ phale samyaṁ na yujyate |

tāratamyaṁ tu vaikuṇṭhe kathañcid ghaṭate na hi ||17||

paryavasyati sārūpya- sāmīpyādau ca tulyatā |

na śrūyate paraṁ prāpyaṁ vaikuṇṭhād adhikaṁ kiyat ||18||

tat-pradeśa-viśeṣeṣu sva-sva-bhāva-viśeṣataḥ |

sva-sva-priya-viśeṣāptyā sarveṣām astu vā sukham ||19||

parāṁ kaṣṭhāṁ gataṁ tat-tad- rasa-jātīyatocitam |

athāpi rāsa-kṛt-tādṛg- bhaktānām astu kā gatiḥ ||20||

ye sarva-nairapekṣyena rādhā-dāsyecchavaḥ param |

saṅkīrtayanti tan-nāma tādṛśa-priyatāmayāḥ ||21||

anyeṣām iva teṣāṁ ca prāpyaṁ ced hṛn na tṛpyati |

aho nanda-yaśodāder na sahe tādṛśīṁ gatim ||22||

vividhānāṁ mahimnāṁ hi yatra kaṣṭhāḥ parāḥ parāḥ |

koṭīnāṁ paryavasyanti samudre sarito yathā ||23||

tad-artham ucitaṁ sthānam ekaṁ vaikuṇṭhataḥ param |

apekṣitam avaśyaṁ syāt tat-prakāśyoddharasva mām ||24||

śrī-jaiminir uvāca—

mātur evaṁ mahā-ramya- praśnenānanditaḥ sutaḥ |

tāṁ natvā sāśru-romañcaṁ ārebhe pratibhāṣitum ||25||

śrī-parīkṣid uvāca—

śrī-kṛṣṇa-jīvite mātas tadīya-virahāsahe |

tavaiva yogyaḥ praśno’yaṁ na kṛto yaś ca kaiścana ||26||

nija-priya-sakhasyātra śrī-subhadrā-pater aham |

yena pautratayā garbhe tava saj-janma lambhitaḥ ||27||

garbhāntare ca dhṛta-cakra-gadena yena

brahmāstrato’ham avitaḥ sahito bhavatyā |

bālye nareṣu nija-rūpa-parīkṣaṇaṁ ca

nīto muhuḥ parama-bhāgavatocitaṁ yat ||28||

yenānuvarti mahatāṁ gunaiḥ kṛto

vikhyāpito’haṁ kali-nigrahena |

sampadya rājya-śriyam adbhutaṁ

tato nirvedito bhūsura-śāpa-dāpanāt ||29||

tac-chiṣya-rūpena ca mat-priyaṁ taṁ

samśrāvya śāpaṁ nilayāndha-kūpāt |

śrī-vāsudevena vikṛṣya nītaḥ

prāyopaveśāya matiṁ dyu-nadyām ||30||

munīndra-goṣṭhyām upadeśya tattvaṁ

śukātmanā yena bhayaṁ nirasya |

pramodya ca sva-priya-saṅga-dānāt

kathāmṛtaṁ samprati ca prāpayye ||31||

kṛṣṇaṁ praṇamya nirupādhi-kṛpākaraṁ

taṁ saṁvardhya vipra-vacanād arato gṛhītam |

svasyānta-kālam idam eka-manā bruve te

praśnottaraṁ sakala-vaiṣṇava-śāstra-sāram ||32||

śruti-smṛtīnāṁ vācyāni sākṣāt-tātparyato’py aham |

vyākhyāyā bodhayitvaitat tvāṁ santoṣayituṁ kṣamaḥ ||33||

tathāpi sva-guroḥ prāptaṁ prasādāt saṁśaya-cchidam |

atretihāsam ādau te vyaktārthaṁ kathayāmy amum ||34||

vipro niṣkiñcanaḥ kaścit purā prāgjyotiṣe pure |

vasann ajñāta-śāstrārtho bahu-drāviṇa-kāmyayā ||35||

tātratya-devīṁ kāmākhyāṁ śraddhayānudinaṁ bhajan |

tasyāḥ sakāśāt tuṣṭāyāḥ svapne mantraṁ daśākṣaram ||36||

lebhe madana-gopāla- caraṇāmbhoja-daivatam |

tad-dhyānādi-vidhānāḍhyaṁ sākṣād iva mahā-nidhim ||37||

devy-ādeśena taṁ mantraṁ vivikte satataṁ japan |

dhanecchayā nivṛtto’bhūl lebhe ca hṛdi nirvṛtim ||38||

vastu-tattvānabhijño’nyat sa kiñcit para-laukikam |

sādhanaṁ kila sādhyaṁ ca vartamānam amanyata ||39||

gṛhādikaṁ parityajya bhramaṁs tīrtheṣu bhikṣayā |

gato nirvāhayan dehaṁ gaṅgā-sāgara-saṅgamam ||40||

viprān gaṅgā-taṭe’paśyat sarva-vidyā-viśāradān |

sva-dharmācāra-niratān prāyaśo gṛhiṇo bahūn ||41||

tair varṇyamānam ācāraṁ nitya-naimittikādikam |

avaśyakaṁ tathā kāmyaṁ svargaṁ suśrāva tat-phalam ||42||

nānā-saṅkalpa-vākyaiś ca tad-anusthāna-niṣṭhatām |

dṛṣṭvā tatrodita-śraddhaḥ pravṛttaḥ śikṣitaḥ sa taiḥ ||43||

devy-ājñād ārato mantram api nityaṁ raho japan |

tat-prabhāvān na lebhe’ntaḥ- santoṣaṁ teṣu karmasu ||44||

sa nirvidya gataḥ kāśīṁ dadarśa bahu-deśa-jān |

yati-prāyān janāṁs tatrā- dvaita-vyākhyā-vivādinaḥ ||45||

viśveśvaraṁ praṇamyādau gatvā prati-maṭhaṁ yatīn |

natvā sambhāṣya viśrāmaṁ teṣāṁ pārśve cakāra saḥ ||46||

vadeṣu śuddha-buddhīnāṁ teṣāṁ pāṇi-tala-stha-vat |

mokṣaṁ bodhayatāṁ vākyaiḥ sāraṁ mene sa tan-matam ||47||

śṛṇvann avirataṁ nyāsa- mokṣotkarṣa-parāṇi saḥ |

tebhyo vedānta-vākyāni maṇi-karṇyaṁ samācaran ||48||

snānaṁ viśveśvaraṁ paśyaṁs teṣāṁ saṅge’prayāsataḥ |

miṣṭeṣṭa-bhogān bhuñjānaḥ sannyāsaṁ kartum iṣṭavān ||49||

sva-japyaṁ gauravād devyās tathāntaḥ-sukha-lābhataḥ |

atyajann ekadā svapne’paśyat tan-mantra-devatām ||50||

tan-mahā-ramyatākṛṣṭaḥ paramānanda-gocaraḥ |

taj-japānya-pravṛttau hi na lebhe sa mano-balam ||51||

iti kartavyatā-mūḍho dīnaḥ san svapnam āgataḥ |

tayā devyā sahāgatya tatrādiṣṭaḥ śivena saḥ ||52||

mā mūrkha kuru sannyāsaṁ drutaṁ śrī-mathurāṁ vraja |

tatra vṛndāvane’vaśyaṁ pūrṇārthas tvaṁ bhaviṣyasi ||53||

sotkaṇṭho mathurāṁ gantuṁ muhus tāṁ kīrtayaṁs tataḥ |

sa tad-deśa-diśaṁ gacchan prayāgaṁ prāpa vartmani ||54||

tasmil lasan-mādhava-pāda-padme

gaṅgāśrita-śrī-yamunā-manojñe |

snānāya māghoṣasi tīrtha-rāje

prāptān sa sādhūn sataśo dadarśa ||55||

teṣāṁ sadā gīta-nati-stavādibhiḥ

śrī-viṣṇu-pūjotsavam aikṣatābhitaḥ |

tan-nāma-saṅkīrtana-vādya-nartanaiḥ

premṇārta-nādair uditaiś ca śobhitam ||56||

so’budho vismayaṁ prāpto vaiṣṇavān pṛcchati sma tān |

he gāyakā vandino re daṇḍavat-patino bhuvi ||57||

bho vādakā nartakā re rāma-kṛṣṇeti-vādinaḥ |

rodakā ramya-tilakās cāru-mālā-dharā narāḥ ||58||

bhavataikaṁ kṣaṇaṁ svasthā na kolāhalam arhathā |

vadatedaṁ vidhaddhe kiṁ kaṁ vārcayathā sādaram ||59||

tac chrūtvopahasanti sma kecit taṁ kecid abruvan |

re mūḍha tuṣṇīṁ tiṣṭheti ke’py ūcur dīna-vatsalāḥ ||60||

śrī-vaiṣṇavā ūcuḥ—

aye vipra-ja jānāsi na kiñcid bata mūḍha-dhīḥ |

viṣṇu-bhaktān punar maivaṁ sambodhaya na jalpa ca ||61||

bhagavantam ime viṣṇuṁ nityaṁ vayam upāsmahe |

guror gṛhīta-dīkṣakā yathā-mantraṁ yathā-vidhi ||62||

śrī-nṛsiṁha-tanuṁ kecid raghunāthaṁ tathāpare |

eke gopālam ity evaṁ nānā-rūpaṁ dvijottama ||63||

śrī-parīkṣid uvāca—

tato’sau lajjito vipro’pṛcchat sa-praśrayam mudā |

kuto vasati kīdṛk sa kaṁ vārthaṁ dātum īśvaraḥ ||64||

śrī-vaiṣṇavā ūcuḥ—

sadā sarvatra vasati bahiś cāntaś ca sa prabhuḥ |

kaścin na sādṛśas tena kathañcid vidyate kvacit ||65||

sarvāntarātmā jagad-īśvareśvaro

yaḥ sac-cid-ānanda-ghano manoramaḥ |

vaikuṇṭha-loke prakaṭaḥ sadā vased

yaḥ sevakebhyaḥ svam api prayacchati ||66||

śruti-smṛti-stuyamānaḥ kenāsya mahimocyatām |

tad atra vacyamānāni purāṇāni muhuḥ śṛṇu ||67||

mādhavaṁ nāma cālokya prati-rūpaṁ jagat-prabhoḥ |

tato’cirād idaṁ sarvaṁ paraṁ ca jñāsyasi svayam ||68||

śrī-parīkṣid uvāca—

tataḥ śrī-mādhavaṁ vīkṣya namaṁs tasmin vyacaṣṭa saḥ |

sarūpyaṁ svajape cintya- māna-devasya kiñcana ||69||

tatra kiñcit purāṇaṁ sa śṛṇoti saha vaiṣṇavaiḥ |

tair arcyamānā vividhā viṣṇu-mūrtīś ca paśyati ||70||

tathāpi pratyabhijñeyaṁ tasya na syād acetasaḥ |

mad-devo jagad-īśo’yaṁ mādhavo’pi satāṁ prabhuḥ ||71||

idaṁ sa vimṛśaty eṣām upāsyo jagad-īśvaraḥ |

sa eva mādhavaś cāyaṁ mayānyaḥ ko’py upāsyate ||72||

śaṅkha-cakra-gadā-padma- vibhūṣita-catur-bhujaḥ |

na mad-devas tataḥ kasmāt pratīyeta sa mādhavaḥ ||73||

nāyaṁ narārdha-siṁhārdha- rūpa-dhārī ca mat-prabhuḥ |

na vāmano’py asau mīna- kūrma-kolādi-rūpavān ||74||

nāpi kodaṇḍa-pāṇiḥ syād rāghavo rāja-lakṣaṇaḥ |

keṣāñcid eṣāṁ pūjyena gopālenāstu vā sadṛk ||75||

manye’thāpi madīyo’yaṁ na bhavej jagad-īśvaraḥ |

nāsti tal-lakṣaṇaṁ māgha- māhātmyādau śrutaṁ hi yat ||76||

gopārbha-vargaiḥ sakhibhir vane sa gāḥ

vaṁśī-mukho rakṣati vanya-bhūśāṇaḥ |

gopāṅganā-varga-vilāsa-lampaṭo

dharmaṁ satāṁ laṅghayati-taro yathā ||77||

devyāḥ prabhāvād ānandam asyāpy ārādhane labhe |

tān na jahyaṁ kadāpy enam etan-mantra-japaṁ na ca ||78||

evaṁ sa pūrva-van-mantraṁ taṁ japan nirjane nijam |

devaṁ sākṣād ivekṣeta satāṁ saṅga-prabhāvataḥ ||79||

vastu-sva-bhāvād ānanda- mūrchām āpnoti karhicit |

vyutthāya japa-kālāpa- gamam ālakṣya śocati ||80||

upadravo’yaṁ ko me’nu- jāto vighno mahān kila |

na samāpto japo me’dya- tano rātrīyam āgata ||81||

kiṁ nidrābhibhavo’yaṁ me kiṁ bhūtābhibhavo’thavā |

aho mad-duḥ-svabhāvo yac- choka-sthāne’pi hṛt-sukham ||82||

ekadā tu tathaivāsau śocann akṛta-bhojanaḥ |

nidrāṇo mādhavenedaṁ samādiṣṭaḥ sa-santvanam ||83||

vipra viśveśvarasyānu- smara vākyam umā-pateḥ |

yamunā-tīra-mārgeṇa tac chrī-vṛndāvanaṁ vraja ||84||

tatrāsādharaṇaṁ harṣaṁ lampyase mat-prasādataḥ |

vilambaṁ pathi kutrāpi mā kurusva kathañcana ||85||

tataḥ sa prātar utthāya hṛṣṭaḥ san prasthitaḥ kramāt |

śrīman-madhu-purīṁ prāptaḥ snāto viśrānta-tīrthake ||86||

gato vṛndāvanaṁ tatra dhyāyamānaṁ nije jape |

taṁ taṁ parikaraṁ prāyo vīkṣyābhikṣṇaṁ nananda saḥ ||87||

tasmin go-bhūṣite’paśyan kam apītas tato bhraman |

keśi-tīrthasya pūrvāsyāṁ diśi suśrāva rodanam ||88||

tad-dig-bhagaṁ gataḥ premṇā nāma-saṅkīrtanair yutam |

tad ākarṇya muhus tatra taṁ manuṣyam amārgayat ||89||

ghanāndhakārārṇyāntaḥ so’paśyan kañcid unmukhaḥ |

nirdhārya tad-dhvani-sthānaṁ yamunā-tīram avrajat ||90||

tatra nīpa-nikuñjāntar gopa-veśa-paricchadam |

kiśoraṁ sukumārāṅgaṁ sundaraṁ tam udaikṣata ||91||

nijeṣṭa-devatā-bhrāntyā gopāleti mahā-mudā |

samāhvāyan praṇāmāya papāta bhuvi daṇḍavat ||92||

tato jāta-bahir-dṛṣṭiḥ sa sarvajña-śiromaṇiḥ |

jñatvā taṁ māthuraṁ vipram kāmākhyādeśa-vāsinam ||93||

śrīman-madana-gopālo- pāsakaṁ ca samāgatam |

niḥsṛtya kuñjād utthāpya natvāliṅgya nyaveśayat ||94||

athātithyena santoṣya viśvāsotpādanāya saḥ |

kiñcit tenānubhūtaṁ yad vyañjayām āsa sa-smitam ||95||

buddhvā gopa-kumāraṁ taṁ labdhvevātma-priyaṁ mudā |

viśvasto’kathayat tasmin sva-vṛttaṁ brāhmaṇo’khilam ||96||

sa-karpaṇyam idaṁ cāsau prāśritaḥ punar abravīt |

taṁ sarvajña-varaṁ matvā sattamaṁ gopa-nandanam ||97||

śrī-brāhmaṇa uvāca—

śrūtvā bahu-vidhaṁ sādhyaṁ sādhanaṁ ca tatas tataḥ |

prāpyaṁ kṛtyaṁ ca nirṇetuṁ na kiñcic chakyate mayā ||98||

yac ca devy-ajñayā kiñcid anutiṣṭhāmi nityaśaḥ |

tasyāpi kiṁ phalaṁ tac ca katamat karma vedmi na ||99||

tenedaṁ viphalaṁ janma manvānaḥ kāmaye mṛtim |

paraṁ jīvāmi kṛpayā śivayor mādhavasya ca ||100||

tayaivātrādya sarvajñaṁ dayāluṁ tvaṁ svadevavat |

prāpya hṛṣṭaḥ prapanno’smi kṛpaṇaṁ māṁ samuddhara ||101||

śrī-parīkṣid uvāca—

niśamya sādaraṁ tasya vacanaṁ sa vyacintayat |

etasya kṛta-kṛtyasya jātā pūrṇārthatā kila ||102||

kevalaṁ tat-padāmbhoja- sākṣād-īkṣāvaśiṣyate |

taj-jape’rhati nāsaktiṁ kintu tan-nāma-kīrtane ||103||

śrīman-madana-gopāla- pādābjopāsanāt param |

nāma-saṅkīrtana-prāyād vañchātīta-phala-pradāt ||104||

tal-līlā-sthala-pālīnāṁ śraddhā-sandarśanādaraiḥ |

sampādyamānān nitarāṁ kiñcin nāsty eva sādhanam ||105||

sañjāta-premakāc cāsmāc catur-varga-vidambakāt |

tat-pādābja-vaśī-kārād anyat sādhyaṁ na kiñcana ||106||

iti bodhayituṁ cāsya sarva-saṁśayanodanam |

sva-vṛttam eva nikhilaṁ nūnaṁ prāk pratipādaye ||107||

svayam eva sva-māhātmyaṁ kathyate yan na tat satām |

sammataṁ syāt tathāpy asya nānyākhyānād dhitaṁ bhavet ||108||

evaṁ viniścitya mahānubhāvo

gopātmajo’sāv avadhāpya vipram |

ātmānubhūtaṁ gadituṁ pravṛttaḥ

pauraṇiko yadvad ṛṣi-purāṇam ||109||

śrī-gopa-kumāra uvāca—

atretihāsā bahavo vidyante’thāpi kathyate |

sva-vṛttam evānusmṛtya mohādāv api saṅgatam ||110||

gopāla-vṛttair vaiśyasya govardhana-vilāsinaḥ |

putro’ham idṛśo bālaḥ puraḥ gāś cārayan nijāḥ ||111||

tasmin govardhane kṛṣṇā- tīre vṛndāvane’tra ca |

māthure maṇḍale bālaiḥ samaṁ vipra-vara sthitaḥ ||112||

vana-madhye ca paśyāmo nityam ekaṁ dvijottamam |

divya-mūrtiṁ viraktāḍhyaṁ paryātantam itas tataḥ ||113||

kīrtayantaṁ muhuḥ kṛṣṇaṁ japa-dhyāna-rataṁ kvacit |

nṛtyantaṁ kvāpi gāyantaṁ kvāpi hāsa-paraṁ kvacit ||114||

vikrośantaṁ kvacid bhūmau skhalantaṁ kvāpi mattavat |

luṇṭhantaṁ bhuvi kutrāpi rudantaṁ kvacid uccakaiḥ ||115||

visaṁjñaṁ patitaṁ kvāpi śleṣa-lālāśru-dhārayā |

paṅkayantaṁ gavāṁ vartma- rajāṁsi mṛtavat kvacit ||116||

kautukena vayaṁ bālā yāmo’muṁ vīkṣituṁ sadā |

sa tu gopa-kumārān no labdhvā namati bhaktitaḥ ||117||

gāḍham āśliṣyati premṇā sarvāṅgeṣu sa-cumbanam |

parityaktuṁ na śaknoti mādṛśān priya-bandhuvat ||118||

mayā go-rasa-dānādi- sevayāsau prasāditaḥ |

ekadā yamunā-tīre prāpyāliṅgya jagāda mām ||119||

vatsa tvaṁ sakalābhiṣṭa- siddhim icchasi ced imam |

prasādaṁ jagad-īśasya snatvā keśyāṁ gṛhāṇa mat ||120||

evam etaṁ bhavan-mantraṁ snātāyopādideśa me |

pūrṇa-kāmo’napekṣyo’pi sa dayālu-śiromaṇiḥ ||121||

pūjā-vidhiṁ śikṣayituṁ dhyeyam uccārayan jape |

premākulo gato mohaṁ rudan virahinīva saḥ ||122||

saṁjñāṁ prāpto’tha kiñcin na praṣṭuṁ śakto mayā bhiyā |

utthāya vimanasko’gāt kvāpi prāptaḥ punar na saḥ ||123||

mayā tu kim idaṁ labdhaṁ kim asya phalam eva vā |

mantraḥ kathaṁ sādhanīya iti jñātaṁ na kiñcana ||124||

tad-vākya-gauraveṇaiva mantraṁ taṁ kevalaṁ mukhe |

kenāpy alakṣito’jasraṁ japeyaṁ kautukād iva ||125||

tan mahā-puruṣasyaiva prabhāvāt tadṛśena ca |

japena citta-śuddhir me tatra śraddhāpy ajāyata ||126||

tad-vākyaṁ cānusandhāya jagad-īśvara-sādhakam |

taṁ mantraṁ manyamāno’haṁ tuṣyan japa-paro’bhavam ||127||

kīdṛśo jagad-īśo’sau kadā vā dṛśyatāṁ mayā |

tad-eka-lālaso hitvā gṛhādīn jāhnavīm agam ||128||

dūrāc chaṅkha-dhvaniṁ śrutvā tat-padaṁ pulinaṁ gataḥ |

vipraṁ vīkṣyānamaṁ tatra śālagrāma-śilārcakam ||129||

kam imaṁ yajasi svāminn iti pṛṣṭo mayā hasan |

so’vadat kiṁ na jānāsi bālāyaṁ jagad-īśvaraḥ ||130||

tac chrūtvāhaṁ susamprāpto nidhiṁ labdhveva nirdhanaḥ |

naṣṭaṁ vā bandhavo bandhuṁ paramaṁ mudam āptavan ||131||

jagad-īśaṁ muhuḥ paśyan daṇḍavac chraddhayānamam |

pādodakaṁ sa-nirmālyaṁ viprasya kṛpayāpnuvam ||132||

udyatena gṛhaṁ gantuṁ karaṇḍe tena śāyitam |

jagad-īśaṁ vilokyārto vyalapaṁ sāsram īdṛśam ||133||

hā hā dhṛtaḥ karaṇḍāntar asthāne parameśvaraḥ |

kim apy asau na cābhuṅkte nidrā tu kṣudayā katham ||134||

prakṛtyaiva na jānāmi mathurā-brāhmaṇottama |

asmād vilakṣaṇaḥ kaścit kvāpy asti jagad-īśvaraḥ ||135||

ity akṛtrima-santāpaṁ vilāpāturam abravīt |

brāhmaṇaḥ sāntayitvā māṁ hrīṇavad vinayānvitaḥ ||136||

nava-vaiṣṇava kiṁ kartuṁ daridraḥ śaknuyaṁ param |

arpayāmi sva-bhogyaṁ hi jagad-īśāya kevalam ||137||

yadi pūjotsavaṁ tasya vaibhavaṁ ca didṛkṣase |

tadaitad deśa-rājasya viṣṇu-pūjānurāginaḥ ||138||

mahā-sādhoḥ purīṁ yāhi vartamānam adūrataḥ |

tatra sākṣāt samīkṣasva durdarśaṁ jagad-īśvaram ||139||

hṛt-pūrakaṁ mahānandaṁ sarvathānubhaviṣyasi |

idānīm etya mad-gehe bhuṅkṣva viṣṇu-vinoditam ||140||

tad-vācānandito’gatvā kṣudito’pi tad-alayam |

taṁ praṇamya tad-uddiṣṭa- vartmanā tāṁ purīm agām ||141||

antaḥ-pure deva-kule jagad-īśārcana-dhvanim |

apūrvaṁ tumulaṁ dūrāc chrūtvāpṛccham amuṁ janān ||142||

vijñāya tatra jagad-īśvaram īkṣituṁ taṁ

kenāpy avarita-gatiḥ sa-javaṁ praviśya |

saṅkhāri-paṅkaja-gadā-vilasat-karābjaṁ

śrīmac-caturbhujam apaśyam ahaṁ |samakṣam ||143||

sarvāṅga-sundarataraṁ nava-megha-kāntiṁ

kauṣeya-pīta-vasanaṁ vana-mālayāḍhyam |

sauvarṇa-bhūṣaṇam avarṇya-kiśora-mūrtiṁ

pūrṇendu-vaktram amṛta-smitam abja-netram ||144||

sampūjita-vividha-durlabha-vastu-vargaiḥ

sevānusakta-paricāraka-vṛndā-juṣṭam |

nṛtyādikaṁ ca purato’nubhavantam ārāt

tiṣṭhantam āsana-vare suparicchadaugham ||145||

paramānanda-pūrṇo’haṁ praṇaman daṇḍavan muhuḥ |

vyacintayam idaṁ svāsyā- paśyam adya didṛkṣitam ||146||

samprāpto janma-sāphalyaṁ na gamiṣyāmy ataḥ kvacit |

vaiṣṇavānāṁ ca kṛpayā tatraiva nyavasaṁ sukham ||147||

bhuñjāno viṣṇu-naivedyaṁ paśyan pūjā-mahotsavam |

śṛṇvan pūjādi-māhātmyaṁ yatnān mantraṁ raho japan ||148||

asyās tu vraja-bhūmeḥ śrīr gopa-krīḍā-sukhaṁ ca tat |

kadācid api me brahman hṛdayān nāpasṛpati ||149||

evaṁ dināni katicit sānandaṁ tatra tiṣṭhataḥ |

tādṛk-pūjā-vidhāne me paramā lalasājani ||150||

athāputraḥ sa rājā māṁ vaideśikam api priyāt |

suśīlaṁ vīkṣya putratve parikalpyācirān mṛtaḥ ||151||

mayā ca labdhvā tad-rājyaṁ viṣṇu-pūjā-mudādhikā |

pravartitā tad-annaiś ca bhojyante sādhavo’nv-aham ||152||

svayaṁ ca kvacid āsaktim akṛtvā pūrvavad vasan |

japaṁ nirvahayan bhuñje prasādānnaṁ prabhoḥ param ||153||

rājño’sya parivārebhyaḥ pradaṁ rājyaṁ vibhajya tat |

tathāpi rājya-sambandhād duḥkhaṁ me bahudhodbhavat ||154||

kadāpi para-rāṣṭrād bhīḥ kadācic cakra-vartinaḥ |

vividhādeśa-sandoha- pālanenāsvatantratā ||155||

jagad-īśvara-naivedyaṁ spṛṣṭam anyena kenacit |

nītaṁ bahir vā sandigdho na bhuṅkte ko’pi saj-janaḥ ||156||

marma-śālyena caitena nirvedo me mahānubhūt |

neśe didṛkṣitaṁ sākṣāt- prāptaṁ tyaktuṁ ca tat-prabhum ||157||

etasmin eva samaye tatra dakṣiṇa-deśataḥ |

samāgataiḥ sādhu-varaiḥ kathitaṁ tairthikair idam ||158||

dāru-brahma jagannātho bhagavān puruṣottame |

kṣetre nīlācale kṣarar- nava-tīre virājate ||159||

mahā-vibhūtimān rājyaṁ autkalaṁ pālayan svayam |

vyañjayan nija-māhātmyaṁ sadā sevaka-vatsalaḥ ||160||

tasyānnaṁ pācitaṁ lakṣmyā svayaṁ bhuktvā dayālunā |

dattaṁ tena sva-bhaktebhyo labhyate deva-durlabham ||161||

mahā-prasāda-saṁjñaṁ ca tat spṛṣṭaṁ yena kenacit |

yatra kutrāpi vā nītam avicāreṇa bhujyate ||162||

aho tat kṣetra-māhātmyaṁ gardabho’pi catur-bhujaḥ |

yatra praveśa-mātreṇa na kasyāpi punar bhavaḥ ||163||

praphulla-puṇḍarīkākṣe tasmin evekṣite janeḥ |

phalaṁ syād evam āśrauṣam āścaryaṁ pūrvam aśrutam ||164||

tad-didṛkṣābhibhūto’haṁ sarvaṁ santyajya tat-kṣaṇe |

saṅkīrtayan jagannātham auḍhra-deśa-diśaṁ śritaḥ ||165||

tat-kṣetram acirāt prāptas tatratyān daṇḍavan naman |

antaḥ-puraṁ praviṣṭo’haṁ teṣāṁ karuṇayā satām ||166||

dūrād adarśi puruṣottama-vaktra-candro

bhrājad-viśāla-nayano maṇi-puṇḍra-bhālaḥ |

snigdhābhra-kāntir aruṇādhara-dīpti-ramyo’

śeṣa-prasāda-vikasat-smita-candrikāḍhyaḥ ||167||

atrāgrato gantu-manāś ca neśe

premṇā tato vepathubhir niruddhaḥ |

romañca-bhinno’śru-vilupta-dṛṣṭiḥ

stambhaṁ suparṇasya kathañcid āptaḥ ||168||

divyāmbarālaṅkaraṇa-srag-āvalī-

vyaptaṁ mano-locana-harṣa-vardhanam |

siṁhāsanasyopari līlayā sthitaṁ

bhuktvā mahā-bhoga-gaṇān manoharān ||169||

praṇāma-nṛtya-stuti-vādya-gīta-

parāṁs tu sa-prema vilokayantam |

mahā-mahimnāṁ padam īkṣamāṇo

‘ataṁ jagannātham ahaṁ vimuhya ||170||

saṁjñāṁ labdhvā samunmīlya locane lokayan punaḥ |

unmatta iva taṁ dhartuṁ sa-vego’dharam agrataḥ ||171||

cirād didrkṣito dṛṣṭo jīvitaṁ jīvitaṁ mayā |

prāpto’dya jagad-iśo’yaṁ nija-prabhur iti bruvan ||172||

sa-vetra-ghāṭaṁ pratihāribhis tadā

nivārito jāta-vicāra-lajjitaḥ |

prabhoḥ kṛpāṁ tām anumānya nirgato

mahā-prasādānnam athāpnavaṁ bahiḥ ||173||

tad bhuktvā satvaraṁ brahman bhagavan-mandiraṁ punaḥ |

praviśyāścarya-jātaṁ yan mayā dṛṣṭaṁ mudaṁ padam ||174||

hṛdi kartuṁ na śakyate tat kathaṁ kriyate mukhe |

evaṁ tatra divā pūrṇaṁ sthitvānando’nubhūyate ||175||

rātrau mahotsave vṛtte bṛhac-chṛṅgāra-sambhave |

nirgamyate tu nirvṛtte puspāñjali-mahotsave ||176||

netthaṁ jñātaḥ satāṁ saṅge kālo nava-navotsavaiḥ |

tadaivāsya vraja-bhuvaḥ śoko me niragād iva ||177||

śrī-jagannāthadevasya sevakeṣu kṛpottamā |

vividhājñā ca sarvatra śrūyate’py anubhūyate ||178||

nānyat kim api roceta jagannāthasya darśanāt |

purāṇato’sya māhātmya- śuśruṣāpi nivartate ||179||

śarīraṁ mānasaṁ vā syāt kiñcid duḥkhaṁ kadācana |

tac ca śrī-puṇḍarīkākṣe dṛṣṭe sadyo vinaśyati ||180||

phalaṁ labdhaṁ japasyeti matvodase sma tatra ca |

evaṁ cira-dinaṁ tatra nyavasaṁ paramaiḥ sukhaiḥ ||181||

atha tasyāntarīṇāyāṁ sevāyāṁ karhicit prabhoḥ |

jātā rucir me tato’pi tasyā aghaṭanān mahān ||182||

yaś cakravārtī tatratyaḥ saḥ prabhor mukhya-sevakaḥ |

śrī-mukhaṁ vīkṣituṁ kṣetre yadā yāto mahotsave ||183||

saj-janopadravavodyāna- bhaṅgādau varito’py atha |

mādṛśo’kiñcanaḥ svairaṁ prabhuṁ draṣṭuṁ na śaknuyuḥ ||184||

evam udbhūta-hṛd-rogo’rakṣaṁ sva-gurum ekadā |

śrī-jagannātha-devāgre parama-prema-vihvalam ||185||

na sa sambhāṣituṁ śakto mayā tarhi gataḥ kvacit |

alakṣito jagannātha- śrī-mukhākṛṣṭa-cetasā ||186||

itas tato’mṛgyatāsau dine’nyasmiṁs tate’mbudheḥ |

nāma-saṅkīrtanānandair nṛtyal labdho mayaikalaḥ ||187||

daṇḍavat praṇamantaṁ māṁ dṛṣṭvāśīrvāda-pūrvakam |

āśliṣyājñāpayām āsa sarvajño’nugrahād idam ||188||

yad yat saṅkalpya bho vatse nijaṁ mantraṁ japiṣyasi |

tat-prabhāvena tat sarvaṁ vañchātītaṁ ca setsyati ||189||

śrī-jagannātha-devasya sevā-rūpaṁ ca viddhi tam |

evaṁ matvā ca viśvsya na kadācij japaṁ tyajeḥ ||190||

tvam etasya prabhāvena cira-jīvi bhavānv-aham |

īdṛg gopārbha-rūpaś ca tat-phalāpty-arha-mānasaḥ ||191||

māṁ drakṣyasi kadāpy atra vṛndāraṇye kadācana |

evaṁ sa mām anujñāpya kutrāpi sahasāgamat ||192||

tad-viyogena dīnaḥ san śrī-jagannātham īkṣitum |

gataḥ śaktim ahaṁ prāpto yatnaṁ cākaravaṁ jape ||193||

yadāsya darśanotkaṇṭhā vraja-bhūmer abhūt taram |

tadā tu śrī-jagannātha- mahimnā sphurati sma me ||194||

tat-kṣetropavana-śreni- vṛndāraṇyatayārṇavaḥ |

yamunātvena nīlādri- bhogo govardhanātmanā ||195||

evaṁ vasan sukhaṁ tatra bhagavad-darśanād anu |

guru-pādājñayā nityaṁ japāmi sveṣṭa-siddhaye ||196||

atha tasmin mahārāje kālaṁ prāpte’sya sūnunā |

jyeṣṭhenātiviraktena rājyam aṅgī-kṛtaṁ na tat ||197||

tatrābhiṣiktaḥ pṛṣṭasyā- nujñayā jagad-īśituḥ |

samparīkṣya mahā-rāja- cihnāni sacivair aham ||198||

vividhā vardhitās tasya mayā pūjā-mahotsavāḥ |

viśeṣato mahā-yātrā dvādaśātrāpi guṇḍicā ||199||

pṛthivyāḥ sādhavaḥ sarve militā yatra vargaśaḥ |

premṇonmattā ivekṣyante nṛtya-gītādi-tat-parāḥ ||200||

rājyaṁ rājopabhogyaṁ ca jagannātha-padābjayoḥ |

samārpyākiñcanatvena sevāṁ kurve nijecchayā ||201||

nijaiḥ priyatamair nitya- sevakaiḥ saha saḥ prabhuḥ |

narma-goṣṭhīṁ vitanute prema-krīḍāṁ ca karhicit ||202||

yadā vā līlayā sthānu- bhāvaṁ bhajati kautukī |

prīṇanty athāpi sāścaryas te tal-līlānusāriṇaḥ ||203||

mamāpi tatra tatrāśā syād athāgantuko’smy aham |

tad-eka-niṣṭho nāpi syāṁ kathaṁ tat-tat-prasāda-bhāk ||204||

tathāpy utkala-bhaktānāṁ tat-tat-saubhagya-bhāvanaiḥ |

sañjanyamānayā tat-tad- āśayādhīḥ kilodbhavet ||205||

nāma-saṅkīrtana-stotra- gītāni bhagavat-puraḥ |

śrūyamānāni dunvanti mathurā-smarakāṇi mām ||206||

sādhu-saṅga-balād gatvā dṛṣṭe rājīva-locane |

sarvaḥ śoko vilīyeta na syāj jigamiṣā kvacit ||207||

tathāpi mama samrājya- samparkeṇa hṛdi svataḥ |

bhagavad-darśanānandaḥ sāmyān nodeti pūrvavat ||208||

yātrā-mahotsavāṁś cāham āvṛto rāja-maṇḍalaiḥ |

sukhaṁ kalayituṁ neśe svecchayā bahudhā bhajan ||209||

rājño’patyeṣv amātyeṣu bandhuṣv api samarpya tam |

rājābhāraṁ svayaṁ prāgvad udāsīnatayā sthitaḥ ||210||

sukhaṁ raho japaṁ kurvan jagannātha-padābjayoḥ |

samīpe svecchayā sevām ācarann avasaṁ tataḥ ||211||

tathāpi loka-sammānād aratas tādṛśaṁ sukham |

na labhaye vinirviṇṇa- manās tatrābhavaṁ sthitau ||212||

gantuṁ vṛndāvanaṁ prātar ājñārthaṁ purataḥ prabhoḥ |

gataḥ śrīman-mukhaṁ paśyan sarvaṁ tad vismarāmy aho ||213||

evaṁ saṁvatsare jāte mayā tatraikadā śrutam |

mathurāyāḥ prayātebhyo’tratya-vṛttaṁ viśeṣataḥ ||214||

śoka-duḥkhāturaṁ rātrau śayānaṁ māṁ mahā-prabhuḥ |

idam ājñāpayām āsa para-duḥkhena kātaraḥ ||215||

bho gopa-nandana kṣetram idaṁ mama yathā priyam |

tathā śrī-mathurāthāsau janma-bhūmir viśeṣataḥ ||216||

bālya-līlā-sthalībhiś ca tābhis tābhir alaṅkṛtā |

nivasāmi yathātrāhaṁ tathā tatrāpi vibhraman ||217||

yadā dolāyamānātmā kathaṁ tad anutapyase |

tatraiva gaccha kāle māṁ tad-rūpaṁ drakṣyasi dhruvam ||218||

ājñā-mālāṁ prātar ādāya pūjā-

viprair vāse me samāgatya dattam |

kaṇṭhe baddhvā prasthito vīkṣya cakraṁ

natvāthāpto māthuraṁ deśam etam ||219||

iti śrī-bṛhad-bhāgavatāmṛte śrī-goloka-māhātmya-khaṇḍe

vairāgyaṁ nāma prathamo’dhyāyaḥ

|| 2.1 ||

(2.2)

### atha dvitīyo'dhyāyaḥ

śrī-gopa-kumāra uvāca—

śrī-mathurottama viśrāntau snatvā vṛndāvanaṁ gataḥ |

atra govardhanādau ca yathā-kāmaṁ pribhraman ||1||

pibaṁś ca gorasaṁ pūrva- bandhavais tair alakṣitaḥ |

bhajan sva-japyam anayaṁ dināni katicit sukham ||2||

atha sandarśanotkaṇṭhā jagad-īśasya sājani |

yayedaṁ śunyavad vīkṣya puruṣottamam asmaram ||3||

ārtas tatra jagannāthaṁ draṣṭum oḍhrān punar vrajan |

pathi gaṅgā-taṭe’paśyaṁ dharmācāra-parān dvijān ||4||

vicitra-śāstra-vijñebhyas tebhyaś cāśrauṣam adbhutam |

svarga-nāmordhva-deśe’sti deva-loko’ntarīkṣitaḥ ||5||

vimānāvalibhiḥ śrīmān nirbhayo duḥkha-varjitaḥ |

jarā-maraṇa-rogādi- doṣa-varga-bahiṣkṛtaḥ ||6||

mahā-sukhamayo labhyaḥ puṇyair atrottamaiḥ kṛtaiḥ |

yasya śakro’dhipo jyāyān bhrātā śrī-jagadīśituḥ ||7||

yadyāpy asti vila-svargo viṣṇu-śeṣādy-alaṅkṛtaḥ |

bhauma-svargaś ca tad-dvīpa- varṣādiṣu pade pade ||8||

vicitra-rūpa-śrī-kṛṣṇa- pūjotsava-virājitaḥ |

tathāpy ūrdhvataro loko divyas tābhyāṁ viśiṣyate ||9||

yasmin śrī-jagadīśo’sti sākṣād aditi-nandanaḥ |

tasyopendrasya vārtā ca śrī-viṣṇor adbhutā śrutā ||10||

āruhya pakṣīndram itas tato’sau

krīḍan vinighnann asurān manojñaiḥ |

līlā-vacobhī ramayann ajasraṁ

devān nija-bhratṛtayārcyate taiḥ ||11||

tad-darśane jāta-manoratha-kulaḥ

saṅkalpa-pūrvam sva-japaṁ samācaran |

svalpena kālena vimānam āgataṁ

mudāham āruhya gatas tripiṣṭapam ||12||

pūrvaṁ gaṅgā-taṭa-nṛpa-gṛhe yasya dṛṣṭa pratiṣṭhā

taṁ śrī-viṣṇuṁ sura-gaṇa-vṛtaṁ sac-cid-ānanda-sāndram |

tatrāpaśyaṁ rucira-garuḍa-skandha-siṁhāsana-sthaṁ

vīṇā-gītaṁ madhura-madhuraṁ nāradasyārcayantam ||13||

prāpya prāpyaṁ draṣṭum iṣṭaṁ ca

dṛṣṭvā tatrātmānaṁ manyamānaḥ kṛtārtham |

dūrād bhūyo daṇḍavad vandamānas

tenāhūto’nugraha-snigdha-vācā ||14||

diṣṭyā diṣṭyā gato’si tvam atra śrī-gopa-nandana |

alaṁ daṇḍa-praṇāmair me nikaṭe’nusarābhayam ||15||

tasyājñayā mahendreṇa preritair tridaśair aham |

agrataḥ sādaraṁ nītvā prayatnād upaveśitaḥ ||16||

divyair dravyais tarpito nandanākhye

'raṇye vāsaṁ prāpito’gaṁ praharṣam |

vīkṣe kācit tatra bhīr nāsti śoko

rogo mṛtyur glānir artir jarā ca ||17||

santu vā katicid doṣās tān ahaṁ gaṇayāmi na |

tādṛśaṁ jagadīśasya sandarśana-sukhaṁ bhajan ||18||

mahendreṇārcyate svarga- vibhūtibhir asau prabhuḥ |

bhratṛtveneśvaratvena śaraṇatvena cānv-aham ||19||

manasy akaravaṁ caitad aho dhanyaḥ śatakratuḥ |

yo hi śrī-viṣṇunā dattaṁ sādhayitvā nirākulam ||20||

trailokaiśvaryam āsādya bhagavantam imaṁ mudā |

upahāra-cayair divyair gṛhyamānaiḥ svayaṁ yajet ||2x||

evaṁ mamāpi bhagavān ayaṁ kiṁ kṛpayiṣyati |

iti tatrāvasaṁ kurvan sva-saṅkalpaṁ nijaṁ japam ||22||

athaikasya munīndrasya dūṣayitvā priyāṁ balāt |

lajjayā śāpa-bhityā ca śakraḥ kutrāpy alīyata ||23||

devair anviśya bahudhā sa na prāpto yadā tataḥ |

arājakatvāt trailokyam abhibhūtam upadravaiḥ ||24||

śrī-viṣṇor ājñayā devair guruṇā preritair atha |

aindre pade’bhiṣikto’ham adity-ādy-anumoditaḥ ||25||

tato’ditiṁ śacīṁ jīvaṁ brāhmaṇān api mānayan |

trailokye vaiṣṇaviṁ bhaktiṁ pūrṇaṁ prāvartayaṁ sadā ||26||

svayaṁ tasyāḥ prabhāvena svarājye’pi yathā purā |

sadākiñcana-rūpo’haṁ nyavasan nandane vane ||27||

atyajaṁś ca japaṁ svīyam akṛtajñatva-śaṅkāyā |

vismartuṁ naiva śaknomi vrajabhūmim imaṁ kvacit ||28||

tac-choka-duḥkhair anutapyamānaḥ

śuṣkānano’haṁ jagadīśvareṇa |

saṁlakṣya toṣyeya muhuḥ karābja-

sparśena citrair vacanāmṛtaiś ca ||29||

jyeṣṭha-sodara-sambandham iva pālayatā svayam |

mat-toṣaṇāya mad-dattaṁ bhogyam ādāya bhujyate ||30||

tena vismṛtya tad-duḥkhaṁ pūjayāpūrva-vṛttayā |

prīṇayan sneha-bhāvāt taṁ lālayeyaṁ kaniṣṭhavat ||31||

evaṁ māṁ svasthyam āpādya sva-sthāne kutracid gataḥ |

upendro vasati śrīmān na labhyeta sadekṣitum ||32||

tato yo jāyate śokas tena nīlācala-prabhum |

acalāśrita-vātsalyaṁ draṣṭum iccheyam etya tam ||33||

prādurbhūtasya viṣṇos tu tasya tādṛk-kṛpā-bharaiḥ |

ādhiḥ sarvo vilīyeta pāścātyo’pi tad-āśayā ||34||

evaṁ nivasatā tatra śakratvam adhikurvatā |

brahman saṁvatsaro divyo mayaiko gamitaḥ sukham ||35||

akasmād āgatas tatra bhṛgu-mukhyā maharṣayaḥ |

padbhyāṁ pāvayituṁ yāntas tīrthāni kṛpayā bhuvi ||36||

sa-sambhramaṁ suraiḥ sarvair ṛṣibhir guruṇā svayam |

viṣṇunā cārcyamānās te mayā dṛṣṭāḥ sa-vismayam ||37||

ahaṁ cābhinavo viṣṇu- sevānanda-hṛtāntaraḥ |

na jāne tān atha svīyaiḥ preritas tair apūjayam ||38||

abhinandya śubhāśīrbhir māṁ te’gacchan yathā-sukham |

tiro’bhavad upendro’pi mayā pṛṣṭās tadāmarāḥ ||39||

pūjyā devā nṛṇāṁ pūjyā devānām apy amī tu ke |

kiṁ māhātmya mahā-tejo- mayaḥ kutra vasanti vā ||40||

mahābhimānibhir devair matsarākrānta-mānasaiḥ |

lajjayeva na tad-vṛttam uktaṁ gurur athābravīt ||41||

śrī-bṛhaspatir uvāca—

ata ūrdhvaṁ mahar-loko rājate karmabhiḥ śubhaiḥ |

mahadbhir yo naśyet trailokya-pralaye’pi na ||42||

yathā hi koṭi-guṇitaṁ samrājyāt sukham aindrakam |

tat-koṭi-guṇitaṁ tatra prājāpatyaṁ sukhaṁ matam ||43||

tenāmī sevitās tatra nivasanti mahā-sukhaiḥ |

yajñeśvaraṁ prabhuṁ sākṣāt pūjayantaḥ pade pade ||44||

śrī-gopa-kumāra uvāca—

tac chrūtvendra-pade sadyo nirvidyaicchaṁ tam īkṣitum |

pūjya-pūjyair mahadbhis taiḥ pūjyamānaṁ mahā-prabhum ||45||

tat saṅkalpya japaṁ kurvann acirād ūrdhvam utthitaḥ |

vyoma-yānena taṁ prāpto lokaṁ tatra vyalokayam ||46||

trailokye yat sukhaṁ nāsti vaibhavaṁ bhajanaṁ tathā |

nirdoṣaṁ tatra tat sarvam asty anirvacyam āśu tat ||47||

vītāyamāneṣu mahā-makheṣu tair

maharṣibhir bhakti-paraiḥ sahasraśaḥ |

makhāgni-madhye prabhur utthitaḥ sphuran

makheśvaraḥ krīḍati yajña-bhāga-bhūk ||48||

sa yajña-mūrtir avikoṭi-tejā

jagan-mano-hāri-mahā-pratīkaḥ |

prasarya hastāṁś cārum ādadāno

varān priyān yacchati yājakebhyaḥ ||49||

tad-darśanojjṛmbhita-sambhramāya

harṣān namaskāra-parāya mahyam |

dāto nijocchiṣṭa-mahā-prasādas

tena sva-hastena dayārdra-vācā ||50||

apūrva-labdham ānandaṁ paramaṁ prāpnuvaṁs tataḥ |

kāruṇyātiśayāt tasya saṁsiddhāśeṣa-vāñchitaḥ ||51||

dayālūnāṁ maharṣīṇāṁ saṅgatyetas tato bhraman |

pratyāvasaṁ tathaivāhaṁ adrakṣaṁ jagadīśvaram ||52||

tataḥ kṛtārthatā-niṣṭhāṁ manvānaḥ svasya sarvathā |

sānandaṁ nivasaṁs tatra prokto’haṁ tair maharṣibhiḥ ||53||

śrī-maharṣaya ūcuḥ—

bho gopa-vaiśya-putra tvam etal-loka-svabhāva-jam |

pradīyamānam asmābhir vipratvaṁ svī-kuru drutam ||54||

maharṣīnām ekatamo bhūtvā tvam api pūjaya |

jagadīśam imaṁ yajñais ciram ātma-didṛkṣitam ||55||

śrī-gopa-kumāra uvāca—

tac chrūtvācintayaṁ brahman vaiśyatve syāt sukhaṁ mahat |

prabhor eṣāṁ ca viprāṇāṁ tad-bhaktānām upāsanāt ||56||

eṣāṁ yajñaika-niṣṭhānām aikyenāvaśyake nije jape ca |

sad-gurūddiṣṭe māṇḍyaṁ syād dṛṣṭa-sat-phale ||57||

tatas tān anumanyāham anaṅgī-kṛtya vipratām |

tatrāvasaṁ svato jāta- prājāpatya-mahā-sukhaiḥ ||58||

na doṣas tatra śoko vā śaṅkā vā kāpi vidyate |

nānyac ca kiñcid yajñeśa- prītyai yajñotsavān ṛte ||59||

kintu yajña-samāptau syād duḥkham antarhite prabhau |

vṛtte yajñāntare cāsya prādurbhāvāt punaḥ sukham ||60||

catur-yuga-sahasrasya tatratyaika-dinasya hi |

ante trailokya-dāhena jana-loko’dhigamyate ||61||

rajanyām iva jātayāṁ yajñābhāvena tatra tu |

yajñeśādarśanena syād dāhas tad-dahato’dhikaḥ ||62||

tato’kṣaya-vaṭa-cchaye kṣetre śrī-puruṣottame |

āgatya śrī-jagannāthaṁ paśyeyam iti rocate ||63||

mahar-loke gate’py ātma- japād rahasi pūrvavat |

sampadyamānāc chokaḥ syād asya bhūmer didṛkṣayā ||64||

prādurbhūto’tha bhagavān ijyamāno dayā-nidhiḥ |

yadā mām āhvayet prītyā man-nītaṁ līlayātti ca ||65||

tadānīyeta sarvārtis tamaḥ sūryodaye yathā |

rātrāv api tad-ekāśa- baddho neśe kvacid gatau ||66||

tatraikadā mahā-tejaḥ- puñja-rūpo dig-ambaraḥ |

pañcaśābdhi-kalālābhaḥ ko’py agād ūrdhva-lokataḥ ||67||

vihāya yajña-karmāṇi bhaktyotthāya maharṣibhiḥ |

praṇamya dhyāna-niṣṭho’sau yajñeśvara-vad arcitaḥ ||68||

yathā-kāmaṁ gate tasmin mayā pṛṣṭā maharṣayaḥ |

kutratyaḥ katamo vayaṁ bhavadbhir vārcitaḥ katham ||69||

sanat-kumāra-nāmāyaṁ jyeṣṭo’smākaṁ mahattamaḥ |

ātmārāmāpta-kāmānām ādy-ācāryo bṛhad-vrataḥ ||70||

ita ūrdhvatare loke tapaḥ-saṁjñe vasaty asau |

bhratṛbhis tribhir anyaiś ca yogīndraiḥ sva-samaiḥ saha ||71||

bṛhad-vrataika-labhyo yaḥ kṣemaṁ yasmin sadā sukham |

prājāpatyāt sukhāt koṭi- guṇitaṁ cordhva-retasām ||72||

yathā yajñeśvaraḥ pūjyas tathāyaṁ ca viśeṣataḥ |

gṛhasthānām ivāsmākaṁ sva-kṛtya-tyāgato’pi ca ||73||

śrī-gopa-kumāra uvāca—

tato’karṣam ahaṁ citte tatrāho kīdṛśaṁ sukham |

īdṛśaḥ kati vānye syūr eṣāṁ pūjyaś ca kīdṛśaḥ ||74||

evaṁ tān ca didṛkṣuḥ san samāhita-manā japan |

bhūtvā parama-tejasvī taṁ lokaṁ vegato’gamam ||75||

tatra dṛṣṭo mayā śrīmān sanako’tha sanandanaḥ |

asau sanat-kumāro’pi caturthaś ca sanātanaḥ ||76||

sammanyamānas tatratyais tādṛśair eva te mithaḥ |

sukha-goṣṭhiṁ vitanvānaḥ santy agamyaṁ hi mādṛśaiḥ ||77||

bhagaval-lakṣaṇaṁ teṣu tādṛṅ nāsti tathāpy abhūt |

teṣāṁ sandarśanāt tatra mahān modaḥ mama svataḥ ||78||

yathā-sthānaṁ prayāteṣu dhyāna-niṣṭheṣu teṣv atha |

draṣṭuṁ bhramāmi sambhāvya pūrvavaj jagadīśvaram ||79||

itas tato na dṛṣṭvā tam apṛcchaṁ tān mahā-munīn |

na te stuvantaṁ mām agre namantaṁ lokayanty api ||80||

prāyaḥ sarve samādhi-sthā naiṣṭhikā ūrdhva-retasaḥ |

svātmārāmāḥ pūrṇa-kāmāḥ sevyamānāś ca siddhibhiḥ ||81||

bhagavad-darśanāśā ca mahatī phalitā na me |

utābhūd viramantīva teṣāṁ saṅge sva-bhāvataḥ ||82||

tatrāthāpy avasaṁ teṣāṁ prabhāva-bhāra-darśanāt |

guru-vāg-gauravād dṛṣṭa- phalatvāc cātyajan japam ||83||

sthāna-svabhāvajāc citta- prasādānandato’dhikam |

tena sampadyamānena sā didṛkṣā vivardhitā ||84||

sadā nīlācale rājaj- jagannātha-didṛkṣayā |

yiyāsūṁ tatra saṁlakṣyābravīn māṁ pippalāyanaḥ ||85||

śrī-pippalāyana uvāca—

idaṁ mahat padaṁ hitvā katham anyad yiyāsasi |

kathaṁ vā bhramasi draṣṭuṁ dṛgbhyāṁ taṁ parameśvaram ||86||

samādhatsva manaḥ svīyaṁ tato drakṣyasi taṁ svataḥ |

sarvatra bahir antaś ca sadā sākṣād iva sthitam ||87||

paramātmā vāsudevaḥ sac-cid-ānanda-vigrahaḥ |

nitantaṁ śodhite citte sphuraty eṣa na cānyataḥ ||88||

tadānīṁ ca mano-vṛttyān- tarābhāvāt susiddhyati |

cetasā khalu yat sākṣāc cakṣuṣā darśanaṁ hareḥ ||89||

manaḥ-sukhe’ntar-bhavati sarvendriya-sukhaṁ svataḥ |

tad-vṛttiṣv api vāk-cakṣuḥ- śruty-ādīndriya-vṛttayaḥ ||90||

mano-vṛttiṁ vinā sarven- driyānāṁ vṛttayo’phalāḥ |

kṛtāpīhākṛtaiva syād ātmany anupalabdhitaḥ ||91||

kadācid bhakta-vātsalyād yāti ced dṛśyatāṁ dṛśoḥ |

jñāna-dṛṣṭyaiva taj-jātam abhimānaḥ paraṁ dṛśoḥ ||92||

tasya kāruṇya-śaktyā vā dṛśyo’stv api bahir-dṛśoḥ |

tathāpi darśanānandaḥ sva-yānau jāyate hṛdi ||93||

anantaraṁ ca tatraiva vilasan paryavasyati |

mana eva mahā-pātraṁ tat-sukha-grahiṇocitam ||94||

tat-prasādodayād yāvat sukhaṁ vardheta mānasam |

tāvad vardhitum īśitā na cānyad bāhyam indriyam ||95||

antar-dhyānena dṛṣṭo’pi sākṣād dṛṣṭa iva prabhuḥ |

kṛpā-viseṣāṁ tanute pramāṇaṁ tatra padmajaḥ ||96||

sākṣād darśanam apy asya bhaktānām eva harṣa-dam |

kaṁsa-duryodhanādīnāṁ bhaya-doṣādinocyate ||97||

parānanda-ghanaṁ śrīmat sarvendriya-guṇāñjanam |

nārāyaṇasya rūpaṁ tat sākṣāt sampaśyatām api ||98||

madhu-kaiṭabha-mukhyānām asurāṇāṁ durātmanām |

na līno duṣṭa-bhāvo’pi sarva-pīḍā-karo hi yaḥ ||99||

ānandaka-svabhāvo’pi bhakti-māhātmya-darśanāt |

bhaktān harṣayituṁ kuryād durghaṭaṁ ca sa īśvaraḥ ||100||

bhaktau nava-vidhāyāṁ ca mukhyaṁ smaraṇam eva hi |

tat samagrendriya-śreṣṭha- mano-vṛtti-samarpaṇam ||101||

antarāṅgāntarāṅgāṁ tu prema-bhaktiṁ yathā-ruci |

dātum arhaty aviśrāmaṁ mana eva samāhitam ||102||

aśeṣa-sādhanaiḥ sādhyaḥ samastārthādhikādhikaḥ |

yo vasī-karaṇe gāḍho- pāyo bhagavato’dvayaḥ ||103||

tat-prasādaika-lābhyo yas tad-bhaktaika-mahā-nidhiḥ |

vicitra-paramānanda- mādhurya-bhāra-pūritaḥ ||104||

mahā-nirvacya-māhātmyaḥ padārthaḥ prema-saṁjñakaḥ |

pariṇāma-viśeṣe hi ceto-vṛtter udeti saḥ ||105||

manaso hi samādhānaṁ manyase duṣkaraṁ yadi |

cakṣuḥ sāphalya-kāmo vā bhagavantaṁ didṛkṣase ||106||

tad gaccha bhārataṁ varṣaṁ tatra no’tratyam īśvaram |

nārāyaṇaṁ nara-sakhaṁ paśyādrau gandhamādane ||107||

antar bahiś ca paśyāmas taṁ samādhi-parāyaṇāḥ |

nāto viccheda-duḥkhaṁ syād ity agāt tatra sa prabhuḥ ||108||

loka-śikṣā-hitārthaṁ tu kurvann āste mahat-tapaḥ |

dhanur-vidyā-gurur brahma- cāri-veśo jaṭādharaḥ ||109||

śrī-gopa-kumāra uvāca—

tatraiva gantu-kāmaṁ māṁ catvāraḥ sanakādayaḥ |

paśyātraiva tam ity uktvā bahu-rūpāṇy adarśayan ||110||

eko nārāyaṇo vṛtto viṣṇu-rūpo’paro’bhavat |

anyo yajñeśa-rūpo’bhūt paro vividha-rūpavān ||111||

bhayena vepamānas tān avocaṁ sāñjalir naman |

aparāddhaṁ mayā bāḍhaṁ kṣamadhvaṁ dīna-vatsalāḥ ||112||

spṛṣṭo’haṁ tair mūrdhni labdhvā samādhiṁ

dṛṣṭāni prāk tāni rūpāṇy apaśyam |

vyutthāne’pi dhyāna-vegāt kadācit

pratyakṣāṇīvānupaśyeyam ārāt ||113||

tato jape’pi me niṣṭhām avindata sukhaṁ svataḥ |

kintv asyā mādhurī bhūmer vyākulī-kurute manaḥ ||114||

suṣuptir iva kācin me kadācij jāyate daśā |

tayā jape’ntarāya syāt tat-tad-rūpekṣaṇe tathā ||115||

vilapāmi tato nīlā- calaṁ jigamiṣāmi ca |

tatratyais tais tu tad-vṛttaṁ pṛcchyeyāhaṁ sa-santvānam ||116||

sa-śokaṁ kathyamānā sā śrutvāmībhiḥ praśasyate |

mayā tathānubudhyeta duḥkham evānumanyate ||117||

athābhyāsa-balenāntar bahiś ca jagadīśvaram |

tat-tad-rūpeṇa paśyāmi pratyakṣam iva sarvataḥ ||118||

kadācit sanakādiṁś ca dhyāna-niṣṭhā-vaśaṁ gatān |

vindatas tāni rūpāṇi dṛṣṭvāpnomi paraṁ mudam ||119||

tat-tad-rahita-kāle’pi na sīdāmi tad-āśayā |

itthaṁ cira-dinaṁ tatra sukhenevāvasaṁ sadā ||120||

kadācit puṣkara-dvīpe sva-bhaktān kṛpayekṣitum |

prasthito haṁsam ārūḍhas tatrayataś catur-mukhaḥ ||121||

paramaiśvarya-sampannaḥ sa vṛddhaḥ sanakādibhiḥ |

sa-sambhramaṁ praṇamyābhi- pūjito bhakti-namritaiḥ ||122||

āśīrbhir vardhayitvā tān snehenāghrāya mūrdhasu |

kiñcit samānuśiṣyāsau taṁ dvīpaṁ vegato’gamāt ||123||

tat-tattva-vṛttaṁ sampṛṣṭā mayāvocan vihasya te |

atrāgatyādhunāpīmaṁ gopa-bālaka vetsi na ||124||

prajāpati-patir brahmā sraṣṭā viśvasya naḥ pitā |

svayambhūḥ parameṣṭhy eṣa jagat pāty anuśāsty api ||125||

tasya lokas tu satyākhyaḥ sarvopari virājate |

sata-janma-kṛtaiḥ śuddhaiḥ sva-dharmair labhyate hi yaḥ ||126||

tatra vaikuṇṭha-loko’sti yasmin śrī-jagadīśvaraḥ |

sahasra-śirṣā varteta sa mahā-puruṣaḥ sadā ||127||

tasya putra iva brahmā śrūyate na hi bhidyate |

brahmaiva līlayā tatra mūrtibhyāṁ bhāti no matam ||128||

śrī-gopa-kumāra uvāca—

tac chrūtvā tatra gatvā taṁ mahā-puruṣam īkṣitum |

japaṁ kurvaṁs tapo-loke niviṣṭo’ntaḥ-samādhinā ||129||

muhurtān antaraṁ dṛṣṭī samunmīlya vyalokayam |

brahma-lokāptam ātmānaṁ taṁ ca śrī-jagadīśvaram ||130||

śrīmat-sahasra-bhuja-śīrṣa-padaṁ mahantaṁ

nīlāmbudābham anurūpa-vibhūṣaṇāḍhyam |

tejo-nidhiṁ kamala-nābham ananta-bhoga-

talpe śayānam akhilākṣi-manobhirāmam ||131||

saṁvāhyamāna-caraṇaṁ ramayā suparṇe

baddhāñjalau kṛta-dṛśaṁ vidhinārcyamānam |

bhūyo-vibhūtibhir amuṁ bahu lālayantaṁ

śrī-nārada-praṇaya-bhaktiṣu datta-cittam ||132||

mahā-rahasyaṁ nigamārtha-tattvaṁ

sva-bhakti-mārgaṁ kamalāsanāya |

śanair vivṛtyopadiśantam antar

nijālayendrasya virājamānam ||133||

atho tad ākarṇya catur-mukhaṁ ca

pramoda-sampad-vivaśī-bhavantam |

anūdya nīcair anumodamānaṁ

muhus tad-aṅghrīn abhivandamānam ||134||

pramoda-vegāt patitaṁ visaṁjñaṁ

vilokya sā mām abhigamya lakṣmīḥ |

nināya saṁjñāṁ bahu lālayitvā

sva-bālavat pārśvam uta sva-bhartuḥ ||135||

bhagavantaṁ muhuḥ paśyan praṇamann avadaṁ manaḥ |

nijepsitāntam adyāgā niścalaṁ tvaṁ mudaṁ bhaja ||136||

aśeṣa-soka-santrāsa- duḥkha-hīnam idaṁ padam |

paramardhi-parānanda- nicitaṁ jagad-arcitam ||137||

yādṛśaḥ sambhaved bhrātar jagadīśaś ca tādṛśaḥ |

bhāty aśeṣa-mahattāyāḥ paraṁ kaṣṭhāṁ gataḥ sphuṭam ||138||

sneham anvabhavo lakṣmyā dṛgbhyāṁ paśyādhunā prabhum |

mathurā-vrajabhū-śokaṁ yiyāsāṁ cānyato jahi ||139||

jagadīśād vidhāteva lalanaṁ ced abhīpsasi |

tan mahā-puruṣād iṣṭa- mantra-śaktyā phaliṣyati ||140||

nidrā-līlāṁ prabhur bheje loka-padme’sya nābhi-je |

sṛṣṭi-rītiṁ vidhir vīkṣya sva-kṛtyāyābhavad bahiḥ ||141||

paśyan prabho rūpam ado mahādbhutaṁ

tan-nābhi-padme yugapat tathā jagat |

gūḍhopadeśa-śravanāc catur-mukha-

prema-pravāhaṁ ca sukhaṁ tato’vasam ||142||

kṛtsne loka-traye naṣṭe rātrāv ekārṇave sati |

śeṣopari sukhaṁ śete bhagavān brahmaṇā samam ||143||

stuyate citra-vākyaiḥ sa jana-lokādi-vāsibhiḥ |

tan-mahā-kautukaṁ vīkṣye brahma-loka-prabhāvataḥ ||144||

antardhasya kadācic cet kutrāpi bhagavān vrajet |

śokaḥ syād āgate tasmin sa-mūlaḥ kṣiyate sa naḥ ||145||

ittham ahnāṁ katipaye prayāte prātar ekadā |

kautukād brahmaṇā spṛṣṭaḥ pheṇa-puñjo’suro’bhavat ||146||

tad-bhītyālīyata brahmā daityo bhagavatā hataḥ |

bhayākrānto vidhir naiti tat-pade’yuṅkta māṁ prabhuḥ ||147||

ahaṁ tu vaiṣṇavān eva sṛjaṁs tad-bhakti-vṛddhaye |

nyayuñjam adhikāreṣu vaiṣṇavān eva sarvataḥ ||148||

itas tato mahā-yajñair aśvamedhādibhir vibhum |

sampūjayan mudāṁ pūrair brahmāṇḍaṁ samapūrayam ||149||

pārameṣṭhyena samruddho vedair mūrtidharair makhaiḥ |

purāṇair itihāsaiś cā- gamais tīrthair maharṣibhiḥ ||150||

brahmarṣibhiś ca bahudhā stuyamāno mahā-mudaiḥ |

grāsyamāno’pi muñcāmi na smākiñcanatāṁ nijām ||151||

tathāpi brahma-kṛtyābdhi- bhaṅga-magno na pūrvavat |

lebhe bhagavato bhakti- sukhaṁ cintāturāntaraḥ ||152||

dvi-parārdhāyuṣi svasya śrūyamāno’pi kālataḥ |

bhayaṁ syāt kriyamāṇe ca jape bhūri-mayārtidā ||153||

jagadīśvarataḥ putra- lālanaṁ tu mahā-sukham |

mamānubhavataś citta- vaikalyaṁ tad vinaśyati ||154||

atyanta-sannikarṣeṇa pitṛ-buddhyā ca sevayā |

kadāpy agāṁsi jātāni mṛśyante prabhunā mama ||155||

tathāpy antar-mahodvegaḥ syāt tato vyañjite śriyā |

snehe mātreva hṛṣṭaḥ syām evaṁ tatrāvasaṁ ciram ||156||

ekadā mukti-mātrāptam ekaṁ tal-loka-vāsibhiḥ |

saṁślāghyamānam ākarṇya tān apṛcchaṁ tad adbhutam ||157||

mukteḥ paramam utkarṣaṁ daurlabhyaṁ ca niśamyatām |

sarvajñaṁ punar aprakṣaṁ tad-upāyaṁ tad-īpsayā ||158||

bahulopaniṣad-devyaḥ śruti-smṛtibhir anvitaḥ |

ūcur ekena sādhye’sau mokṣo jñānena nānyathā ||159||

kaiścid uktaṁ sa-gāmbhīryaṁ purāṇair āgamair api |

janyate bhagavad-bhaktyā sukhaṁ jñānaṁ sudurghaṭam ||160||

kiṁ vānusthitayā samyak tayaiva sulabho’sti saḥ |

śruti-smṛtīnāṁ kāsāṁcit sammatis tatra lakṣitā ||161||

vyaktaṁ tāsāṁ vaco’śrutvā kruddhāḥ svairāgamādibhiḥ |

mahopaniṣadaḥ kāścid anvamodanta tat sphuṭam ||162||

gūḍhopaniṣadaḥ kāścit kaiścid gūḍhair mahāgamaiḥ |

samaṁ mahā-purāṇaiś ca tūṣṇīm āsan kṛta-smitaḥ ||163||

mokṣo nu bhagavan-mantra- japa-mātrāt susidhyati |

na veti kaiścid āmnāya- purāṇādibhir ulbaṇaḥ ||164||

āgamānāṁ vivādo’bhūt tam aṣoḍhvā bahir gatāḥ |

te purāṇāgamāḥ karṇau pidhāyopaniṣad-yutāḥ ||165||

tato mahā-purāṇānāṁ mahopaniṣadāṁ tathā |

madhyasthyād āgamānāṁ tu jayo jāto mama priyaḥ ||166||

japena devatā nityaṁ stūyamānā prasīdati |

prasannā vipulān bhogān dadyān muktiṁ ca śāśvatīm ||167||

mayābhipretya tad-bhāvaṁ te purāṇāgamādayaḥ |

anunīya sabhā-madhyam anītāḥ stuti-pāṭhavaiḥ ||167||

tat-tattvaṁ sādaraṁ pṛṣṭās te śrī-bhāgavatādayaḥ |

ūcuḥ sātvata-siddhāntādy- āgamāḥ śruti-maulibhiḥ ||168||

śrī-bhakti-śāstrāṇy ūcuḥ—

labdha-brahmādhikāredaṁ mahā-gopyaṁ nidher api |

bhavat-sad-guṇa-sandohair ākhyāmo mukharī-kṛtāḥ ||169||

kvacit prastūyate’smābhir bhagavad-bhakti-tat-paraiḥ |

mokṣas tyājayituṁ samyāg vinindya sa-paricchadaḥ ||170||

nirvaktuṁ bhakti-māhātmyaṁ kathyate’syāpi tat kvacit |

na tu sādhya-phalatvena sukha-gandho’pi nāsti yat ||171||

yathārogye suṣuptau ca sukhaṁ mokṣe’pi kalpyate |

paraṁ tv ajñāna-saṁjño’yam anabhijña-prarocakaḥ ||172||

kathañcid bhagavan-nāmā- bhāsasyāpi sa sidhyati |

sakṛd-uccāra-mātreṇa kiṁ vā karṇa-praveśataḥ ||173||

vicārācāturī-ramyo mokṣo’yam avadharyatām |

teṣāṁ veda-purāṇādi- śāstrāṇāṁ hi yathā-matam ||174||

so’śeṣa-duḥkha-dhvaṁso vā- vidyā-karma-kṣayo’thavā |

māyā-kṛtānyathā-rūpa- tyāgāt svānubhavo’pi vā ||175||

jīva-svarūpa-bhūtasya sac-cid-ānanda-vastunaḥ |

sākṣād-ānubhavenāpi syāt tādṛk sukham alpakam ||176||

śuddhātma-tattvaṁ yad vastu tad eva brahma kathyate |

nirguṇaṁ tac ca niḥsaṅgaṁ nirvikāraṁ nirīhitam ||177||

bhagavāṁs tu paraṁ brahma parātmā parameśvaraḥ |

susāndra-sac-cid-ānanda- vigraho mahimārṇavaḥ ||178||

sa-guṇatvāguṇatvādi- virodhaḥ praviśanti tam |

mahā-vibhūtir brahmāsya prasiddhetthaṁ tayor bhidā ||179||

ataḥ sāndra-sukhaṁ tasya śrīmat-pādāmbuja-dvayam |

bhaktyānubhavatāṁ sāndram sukhaṁ sampadyate dhruvam ||180||

sukha-rūpaṁ sukhādhāraḥ śarkāra-piṇḍavan-matam |

śrī-kṛṣṇa-caraṇa-dvandvaṁ sukhaṁ brahma tu kevalam ||181||

jīva-svarūpaṁ yad vastu paraṁ brahma tad eva cet |

tad eva sac-cid-ānanda- ghanaṁ śrī-bhagavāṁś ca tat ||182||

tathāpi jīva-tattvāni tasyāṁsā eva sammatāḥ |

ghana-tejaḥ-samūhasya tejo-jālaṁ yathā raveḥ ||183||

nitya-siddhās tato jīvā bhinnā eva yathā raveḥ |

aṁśavo visphuliṅgāś ca vahner bhaṅgāś ca vāridheḥ ||184||

anādi-siddhayā śaktyā cid-vilāsa-svarūpayā |

mahā-yogākhyayā tasya sadā te bheditās tataḥ ||185||

atas tasmād abhinnās te bhinnā api satāṁ matāḥ |

muktau satyam api prāyo bhedas tiṣṭhed ato hi saḥ ||186||

sac-cid-ānanda-rūpānāṁ jīvānāṁ kṛṣṇa-māyayā |

anādy-avidyayā tattva- vismṛtyā saṁsṛtir bhramaḥ ||187||

muktau sva-tattva-jñānena māyāpāgamato hi saḥ |

nivarteta ghanānanda- brahmāṁśānubhavo bhavet ||188||

sva-sādhanānurūpaṁ hi phalaṁ sarvatra sidhyati |

ataḥ svarūpa-jñānena sādhye mokṣe’lpakaṁ phalam ||189||

saṁsāra-yatanodvignai rasa-hīnair mumukṣubhiḥ |

bahudhā stuyate mokṣo yathā dyauḥ svarga-kāmibhiḥ ||190||

sukhasya tu parā kaṣṭhā bhaktāv eva svato bhavet |

tan-māyā-śrī-padāmbhoja- sevināṁ sādhanocitā ||191||

paramātiśaya-prāpta- mahattā-bodhanāya hi |

para-kaṣṭheti śabdyeta tasyānantasya nāvadhiḥ ||192||

tat sukhaṁ vardhate’bhīkṣṇam anantaṁ paramaṁ mahat |

na tu brahma-sukhaṁ muktau vardhate sīmavad yathā ||193||

paramātmā para-brahma sa eva parameśvaraḥ |

ity evam eṣām aikyena sajātīya-bhidā hatā ||194||

sadā vaijātyam āptānāṁ jīvānām api tattvataḥ |

aṁśatvenāpy abhinnatvād vijātīya-bhidā mṛtā ||195||

asmin hi bhedābhedākhye siddhānte’smat-susammate |

yuktyāvatārite sarvaṁ niravadyaṁ dhruvaṁ bhavet ||196||

sadā pramāṇa-bhūtānām asmākaṁ mahatāṁ tathā |

vākyāni vyavahāraś ca pramāṇaṁ khalu sarvathā ||197||

tathaitad-anukūlāni parāvṛttāni santi ca |

naiva saṅgacchate tasmād arthavādatva-kalpanā ||198||

athāpy ācāryamānā sā nāstikatvaṁ vitanvatī |

kṣipet kalpayitāraṁ taṁ duṣṭare narakotsave ||199||

aho ślāghyaḥ kathaṁ mokṣo daityānām api dṛśyate |

tair eva śāstrair nindyante ye go-viprādi-ghāṭinaḥ ||200||

sarvathā prati-yogitvaṁ yat sādhutvāsuratvayoḥ |

tat-sādhaneṣu sādhye ca vaiparītyaṁ kilocitam ||201||

kṛṣṇa-bhaktyaiva sādhutvaṁ sādhanaṁ paramaṁ hi sā |

tayā sādhyaṁ tad-aṅghry-abja- yugalaṁ paramaṁ phalam ||202||

tad-bhakti-rasikānāṁ tu mahatāṁ tattva-vedinām |

sādhyā tac-caraṇāmbhoja- makarandātmikaiva sā ||203||

sa karma-jñāna-vairāgyā- pekṣakasya na sidhyati |

paraṁ śrī-kṛṣṇa-kṛpayā tan-mātrāpekṣakasya hi ||204||

karma vikṣepakaṁ tasya vairāgyaṁ rasa-śoṣakam |

jñānaṁ hāni-karaṁ tat-tac- chodhitaṁ tv anuyāti tam ||205||

ātmārāmaś ca bhagavat- kṛpayā bhakta-saṅgataḥ |

santyajya brahma-niṣṭhātvaṁ bhakti-mārgaṁ viśanty ataḥ ||206||

muktāś cāsya tayā śaktyā sac-cid-ānanda-dehitam |

prāpitās te bhajante tam tādṛśaiḥ karaṇair harim ||207||

svārāmatā tv ahaṅkara- tyāga-mātreṇa sidhyati |

sukaro’tīva tat-tyāgo matas tat-tattva-vedibhiḥ ||208||

avāntara-phalaṁ bhakter eva mokṣādi yady api |

tathāpi nātmārāmatvaṁ grāhyaṁ prema-virodhi yat ||209||

bhakteḥ phalaṁ paraṁ prema tṛpty-abhāva-sva-bhāvakam |

avāntara-phaleṣv etad ati-heyaṁ satāṁ matam ||210||

bhaktiṁ vināpi tat-siddhāv asantoṣo bhaven na tat |

śrīmad-bhāgavatendrāṇāṁ mate sa hi guṇo mahān ||211||

tad-hetuś citta-śuddhir vā sva-dharmācāra-bhaktitaḥ |

bāhyāyās tv alpakaṁ bhakter antaryāḥ sumahat-phalam ||212||

nijātmārāmatā paścād bhajatāṁ tat-padāmbujam |

nirvighnam acirāt sidhyed bhakti-niṣṭhā-mahā-sukham ||213||

tatrānubhavitā so’nu- bhāvanīyo’nubhūtayaḥ |

vṛttayaḥ karaṇānāṁ ca bahudhā prasphuranti hi ||214||

paraṁ samādhau sukham ekam asphuṭaṁ

vṛtter abhāvān manaso na cātatam |

vṛttau sphurad vastu tad eva bhāsate

’dhikaṁ yathaiva sphuṭikācale mahaḥ ||215||

itthaṁ samādhi-jān mokṣāt sukhaṁ bhaktau paraṁ mahat |

tad-bhakta-vatsalasyāsya kṛpā-mādhurya-jṛmbhitam ||216||

sadaika-rūpaṁ bahu-rūpam adbhutaṁ

vimukti-saukhyāt prati-yogi tat-sukham |

harer mahā-bhakti-vilāsa-mādhurī-

bharātmakaṁ tarkyam atad-vidāṁ na hi ||217||

sadaika-rūpo’pi sa viṣṇur ātmanas

tathā sva-bhakter janayaty anukṣaṇam |

vicitra-mādhurya-satāṁ navaṁ navaṁ

tayā sva-śaktyetara-durvitarkayā ||218||

pāra-brāhmyaṁ madhura-madhuraṁ pārameśyaṁ ca tad vai

bhakteṣv eṣa pravara-karuṇā-prānta-sīma-prakāśaḥ |

teṣāṁ caiṣa niviḍa-madhurānanda-pūrānubhūter

 antyāvasthā-prakṛtir uditā dhik-kṛta-brahma-saukhyā ||219||

sva-bhaktānāṁ tat-tad-vividha-madhurānanda-laharī-

sadā-sampatty-arthaṁ bahutara-viśeṣaṁ vitanute |

yathā svasmiṁs tat-tat-prakṛti-rahite’pi dhruvataraṁ

tathā teṣāṁ citrākhila-karaṇa-vṛtty-ādi-vibhavam ||220||

nityaiśvaryo nitya-nānā-viśeṣo

 nitya-śrīko nitya-bhṛtya-prasaṅgaḥ |

nityopāstir nitya-loko’vatu tvāṁ

 nityādvaita-brahma-rūpo’pi kṛṣṇaḥ ||221||

mahā-rase’smin na budhaiḥ prayujyate

 sukomale karkaśa-tarka-kaṇṭakam |

tathāpi nirvāṇa-rata-pravṛttaye

 navīna-bhakta-pramude pradarśitam ||222||

bhavāṁs tu yadi mokṣasya tucchatvānubhavena hi |

viśuddha-bhagavad-bhakti- niṣṭhā-sampattim icchati ||223||

tadā nijaṁ mahā-mantraṁ tam eva bhajatāṁ param |

atrāpīdaṁ mahā-gūḍhaṁ śṛṇotu hṛdayāṅgamam ||224||

brahmāṇḍāt koṭi-pāñcāṣad- yojana-pramitād bahiḥ |

yathottaraṁ daśa-guṇāṇy aṣṭāv āvaraṇāṇi hi ||225||

tāny atikramya labhyeta tan nirvāṇa-padaṁ dhruvam |

mahā-kāla-purākhyaṁ yat kārya-kāraṇa-kālanāt ||226||

tat svarūpam anirvacyaṁ kathañcid varṇyate budhaiḥ |

sākāraṁ ca nirākāraṁ yathā-maty-anusārataḥ ||227||

bhagavat-sevakais tatra gataiś ca svecchayā paraam |

hṛdyākāraṁ ghanī-bhūtaṁ brahma-rūpaṁ tad īkṣyate ||228||

atas tatrāpi bhavato dīrgha-vañchā-mahā-phalam |

sākṣāt sampatsyate svīya- mahā-mantra-prabhāvataḥ ||229||

bahu-kāla-vilambaś ca bhavān nāpekṣato’tra cet |

tadā śrī-mathurāyās taṁ vraja-bhūmiṁ nijāṁ vraja ||230||

śrī-gopa-kumāra uvāca—

teṣām etair vacobhir me bhakti-vṛddhiṁ gatā prabhau |

vicāraś caiṣa hṛdaye’jani māthura-bhūsura ||231||

bhaktir yasyedṛśī so’tra sākṣāt prāpto mayā pitā |

taṁ parityajya gantavyam anyatra bata kiṁ kṛte ||232||

ittham udvigna-cittaṁ māṁ bhagavān sa kṛpākaraḥ |

sarvāntar ātma-vṛtti-jñaḥ samādiśad idaṁ svayam ||233||

śrī-bhagavān uvāca—

nija-priyatamaṁ yāhi māthurīṁ tāṁ vraja-kṣitim |

tat-tan-mat-parama-krīḍā- sthaly-āvali-vibhūṣitam ||234||

yasyāṁ śrī-brahmaṇāpy ātma- tṛṇa-janmābhiyācyate |

parivṛtto’pi yā dīrgha- kāle rājati tādṛśī ||235||

tatra mat-parama-preṣṭhaṁ lapsyase sva-guruṁ punaḥ |

sarvaṁ tasyaiva kṛpayā nitarāṁ jñāsyasi svayam ||236||

mahā-kāla-pure samyāg mām eva drakṣyasi drutam |

tatrāpi paramānandaṁ prāpsyasi sva-manoramam ||237||

mat-prasāda-prabhāvena yathā-kāmam itas tataḥ |

bhramitvā paramāścarya- śatāny anubhaviṣyasi ||238||

kālena kiyatā putra paripūrṇākhilārthakaḥ |

vṛndāvane mayā sārdhaṁ krīḍiṣyasi nijecchayā ||239||

śrī-gopa-kumāra uvāca—

evaṁ tad-ājñayā harṣa- śokāviṣṭo’ham āgataḥ |

etad vṛndāvanaṁ śrīmat tat-kṣaṇān manaseva hi ||240||

iti śrī-bṛhad-bhāgavatāmṛte śrī-goloka-māhātmya-khaṇḍe

jñāna-nāma dvitīyo'dhyāyaḥ

|| 2.2 ||

(2.3)

### atha tṛtīyo'dhyāyaḥ

śrī-gopa-kumāra uvāca—

brahma-lokād imāṁ pṛthvīm āgacchan dṛṣṭavān aham |

pūrvaṁ yatra yad āsīt tad- gandho’py asti na kutracit ||1||

paraṁ śrī-mathurā tādṛg vanādri-sarid-anvitā |

virājate yathā-pūrvaṁ tādṛśair jaṅgamair vṛtā ||2||

ājñāṁ bhagavataḥ smṛtvā bhraman vṛndāvanāntare |

anviśya kuñje’trāpaśyaṁ sva-guruṁ prema-mūrchitam ||3||

prayāsair bahubhiḥ svāsthyaṁ nīto’sau vīkṣya māṁ natam |

parirebhe’tha sarvajño bubudhe man-manoratham ||4||

snātvā sva-datta-mantrasya dhyānādi-vidhim uddiśan |

kiñcin mukhena kiñcic ca saṅkeṭenābhyavedayat ||5||

jagāda ca nijaṁ sarvam idaṁ preṣṭhayā te’dadam |

sarvam etat-prabhāvena svayaṁ jñāsyasi lapsyase ||6||

harṣeṇa mahatā tasya pādayoḥ patite mayi |

so’ntarhita ivāgacchad yatra kutrāpy alakṣitam ||7||

ahaṁ ca tad-viyogārtaṁ mano viṣṭabhya yatnataḥ |

yathādeśaṁ sva-mantraṁ taṁ pravṛtto jāptum adarāt ||8||

pañca-bhautikatātītaṁ sva-dehaṁ kalayan raveḥ |

nirbhidya maṇḍalaṁ gacchann ūrdhvaṁ lokān vyalokayam ||9||

duṣitān bahu-doṣeṇa sukhābhāsena bhūṣitān |

mayāmayān mano-rājya- svapna-dṛṣṭārtha-sammitān ||10||

pūrvaṁ ye bahu-kālena samprāptāḥ kramaśo’dhunā |

sarve nimeṣataḥ krantā yugapan manaseva te ||11||

brahma-lokāt sukhaiḥ koṭi- guṇitair uttarottaram |

vaibhavaiś ca mahiṣṭhāni prāpto’smy āvaraṇāny atha ||12||

kāryopādhim ati-krantaiḥ prāpta-vyakrama-muktikaiḥ |

liṅgākhyaṁ kāraṇopādhim ati-kramitum ātmabhiḥ ||13||

praviśya tat-tad-rūpeṇa bhujyamanāni kāmataḥ |

tat-tad-udbhava-niḥśeṣa- sukha-sāra-mayāni hi ||14||

pṛthivy-āvaraṇaṁ teṣāṁ prathamaṁ gatavān aham |

tad-aiśvaryādhikāriṇyā dhāriṇyā pūjitaṁ prabhum ||15||

brahmāṇḍa-durlabhair dravyair mahā-sūkara-rūpiṇam |

apaśyaṁ pratiromānta- bhramad-brahmāṇḍā-vaibhavam ||16||

tasyāṁ kāraṇa-rūpāyāṁ kārya-rūpam idaṁ jagat |

tad-upādanakaṁ sarvaṁ sphuritaṁ ca vyalokayam ||17||

vidhāya bhagavat-pūjāṁ tayātithyena sat-kṛtaḥ |

dināni katicit tatra bhogārtham aham arthitaḥ ||18||

tām anujñāpya kenāpy ā- kṛṣyamāṇa ivāsu tat |

ātītyāvaraṇaṁ prāptaḥ parāṇy āvaraṇāni sat ||19||

mahā-rūpa-dharair vāri- tejo-vāyv-ambarais tathā |

ahaṅkāra-mahadbhyāṁ ca sva-svāvaraṇato’rcitam ||20||

krameṇa matsyaṁ suryaṁ ca pradyumnam aniruddhakam |

saṅkarṣaṇaṁ vāsudevaṁ bhagavantam alokayam ||21||

sva-kāryāt pūrva-pūrvasmāt kāraṇaṁ cottarottaram |

pūjya-pūjaka-bhoga-śrī- mahattvenādhikādhikam ||22||

pūrvavat tāny atikramya prakṛty-āvaraṇaṁ gataḥ |

mahā-tamomayaṁ sāndra- syāmikākṣi-manoharam ||23||

tasmān nijeṣṭa-devasya varṇa-sādṛśyam ātate |

dṛṣṭvāhaṁ nitarāṁ hṛṣṭo naicchaṁ gantuṁ tato’grataḥ ||24||

śrī-mohinī-mūrti-dharasya tatra

vibhrājamānsya nijeśvarasya |

pūjāṁ samāpya prakṛtiḥ prakṛṣṭa-

mūrtiḥ sapady eva samabhyayan mām ||25||

upānayan mahā-siddhir animādya mamāgrataḥ |

yayāce ca pṛthivy-ādi- vat tatra mad-avasthitim ||26||

sa-snehaṁ ca jagādedaṁ yadi tvaṁ muktim icchasi |

tadāpy anugṛhāṇemāṁ māṁ tasyāḥ pratihāriṇīm ||27||

bhaktim icchasi vā viṣṇos tathāpy etasya ceṭikām |

bhaginīṁ śakti-rūpaṁ māṁ kṛpayā bhaja bhaktidam ||28||

śrī-gopa-kumāra uvāca—

tad aśeṣam anādṛtya viṣṇu-śakti-dhiyā param |

tāṁ natvāvaraṇaṁ ramya- varṇaṁ tad draṣṭum abhramam ||29||

prādhānikair jīva-saṅghair bhujyamānaṁ manoramam |

sarvataḥ sarva-māhātmyā- dhikyena vilasat svayam ||30||

bahu-rūpaṁ durvibhavyaṁ mahā-mohana-vaibhavam |

kārya-kāraṇa-saṅghāṭaiḥ sevyamānaṁ jagan-mayam ||31||

atheśvarecchayātītya durantaṁ tad ghanaṁ tamaḥ |

tejaḥ-puñjam apaśyaṁ taṁ dṛn-nimīlana-kāraṇam ||32||

bhaktyā paramayā yatnād agre dṛṣṭīḥ prasārayan |

sūrya-koṭi-pratīkāsam apaśyaṁ parameśvaram ||33||

mano-dṛg-ānanda-vivardhanaṁ vibhuṁ

vicitra-mādhurya-vibhūṣaṇācitam |

samagra-sat-pūruṣa-lakṣaṇānvitaṁ

sphurat-para-brahmamayaṁ mahādbhutam ||34||

sadā-guṇātītam aśeṣa-sad-guṇaṁ

nirākṛtiṁ loka-manoramākṛtim |

prakṛtyādhiṣṭhatṛtayā vilāsinaṁ

tadīya-sambandha-vihīnam acyutam ||35||

mahā-sambhrama-santrāsa- pramoda-bhāva-vihvalaḥ |

tadā kiṁ karavānīti jñātuṁ neśe kathañcana ||36||

yadyapi sva-prakāśo’sāv atītendriya-vṛttikaḥ |

tat-kāruṇya-prabhāvena paraṁ sākṣāt samīkṣyate ||37||

naitan niścetum īśe’yaṁ dṛgbhyāṁ cittena vekṣyate |

kiṁ vātikramya tat-sarvam ātma-bhāvena kenacit ||38||

kṣaṇān nirākāram ivāvalokayan

smarāmi nīlādri-pater anugraham |

kṣaṇāc ca sākāram udīkṣya pūrvavan

mahā-mahaḥ-puñjam amuṁ labhe mudam ||39||

kadāpi tasminn evāham līyamāno’nukampayā |

rakṣeya nija-pādābja- nakhāṁśu-sparśato’munā ||40||

bhinnābhinnair mahā-siddhaiḥ sūkṣmaiḥ sūryam ivāṁśubhiḥ |

vṛtaṁ bhaktair ivālokya kadāpi prīyate manaḥ ||41||

ittham ānanda-sandoham anuvindan nimagna-dhīḥ |

ātmārāma ivābhuvaṁ pūrṇa-kāma ivāthavā ||42||

tarkārcita-vicāraughair idam eva paraṁ padam |

parāṁ kaṣṭhāṁ gataṁ caitad amaṁsi paramaṁ phalam ||43||

pada-svabhāvikānanda- taraṅga-kṣobha-vihvale |

citte tad-anya-sva-prāpya- jñānam antar-dadhāv iva ||44||

śrīman-mahā-bhagavatopadeśataḥ

san-mantra-sevā-balato na kevalam |

līnā kadācin nija-pūjya-devatā-

pādābja-sākṣād-avaloka-lālasā ||45||

utāsya tejo-maya-pūruṣasya

vicāra-lokena vivardhito’bhūt |

nijeṣṭa-sandarśana-dīrgha-lobhaḥ

smṛteḥ sṛtiṁ nīta iva prakarṣāt ||46||

tena taṁ prakaṭaṁ paśyann api prīye na pūrvavat |

sīdāmy atha layaṁ svasya saṅkamanaḥ svayam-bhavam ||47||

vrajabhūmāv ihāgatya sādhaye’haṁ sva-vañchitam |

vimṛśann evam aśrauṣaṁ gīta-vādyādbhuta-dhvanim ||48||

hṛṣṭo’haṁ paritaḥ paśyan vṛṣārūḍhaṁ vyalokayam |

kam apy ūrdhva-padāt tatrā- yāntaṁ sarva-vilakṣaṇam ||49||

karpūra-gauraṁ tridṛśaṁ dig-ambaraṁ

candrārdha-mauliṁ lalitaṁ tri-śūlinam |

gaṅgā-jala-mlāna-jaṭāvalī-dharaṁ

bhasmāṅga-rāgaṁ rucirāsthi-mālinam ||50||

gauryā nijāṅkāśritayānurañjitaṁ

divyātidivyaiḥ kalitaṁ paricchadaiḥ |

ātmānurūpaiḥ parivāra-sañcayaiḥ

saṁsevyamānaṁ rucirākṛtīhitaiḥ ||51||

paramaṁ vismayaṁ prāpto harṣaṁ caitad acintayam |

ko’nv ayaṁ parivārāḍhyo bhāti mukti-padopari ||52||

jagad-vilakṣaṇaiśvaryo mukta-vargādhiko’pi san |

lakṣyate’ti-sad-ācāro mahā-viṣayavān iva ||53||

parānanda-bharākrānta- cetas tad-darśanād aham |

naman sa-parivāraṁ taṁ kṛpayālokito’munā ||54||

harṣa-vegād upavrajya śrīman-nandīśvarāhvayam |

apṛcchaṁ tad-gaṇādhyakṣaṁ tad-vṛttāntaṁ viśeṣataḥ ||55||

sa sa-hāsam avocan māṁ gopālopāsanā-parā |

gopa-bāla na jānīṣe śrī-śivaṁ jagad-īśvaram ||56||

bhukter mukteś ca dātāyaṁ bhagavad-bhakti-vardhanaḥ |

muktānām api sampūjyo vaiṣṇavānāṁ ca vallabhaḥ ||57||

śiva-kṛṣṇāpṛthag-dṛṣṭi- bhakti-labhyāt sva-lokataḥ |

svānurūpāt kuverasya sakhyur bhakti-vaśī-kṛtāḥ ||58||

kailāsādrim alaṅkartuṁ pārvatyā priyayānayā |

samaṁ parimitair yāti priyaiḥ parivṛtair vṛtaḥ ||59||

śrī-gopa-kumāra uvāca—

tad ākarṇyā prahṛṣṭo’ham aicchaṁ tasmān maheśvarāt |

prasādaṁ kam api prāptum ātmano hṛdayaṅgamam ||60||

jñātvā bhagavatā tena dṛṣṭādiṣṭasya nandinaḥ |

upadeśena śuddhena svayaṁ me sphurad añjasā ||61||

śrīman-madana-gopālān nija-prāṇeṣṭa-daivatāt |

abhinnaḥ śrī-maheśo’yam uta tad-bhāva-vardhanaḥ ||62||

sukhaṁ tad-gaṇa-madhye’haṁ praviṣṭaḥ prīṇato’khilaiḥ |

śaivaiḥ śrī-nandino’śrauṣa | vṛttam etad vilakṣaṇam ||63||

sadaika-rūpo bhagavān śivo’yaṁ

vasan sva-loke prakaṭaḥ sadaiva |

vilokyate tatra nivāsa-tuṣṭais

tad-eka-niṣṭhaiḥ satataṁ nijeṣṭaiḥ ||64||

svābhinna-bhagavad-bhakti- lāmpaṭyaṁ grāhayann iva |

sadā ramayati svīyān nṛtya-gītādi-kautukaiḥ ||65||

bhagavantaṁ sahasrāsyaṁ śeṣa-mūrtiṁ nija-priyam |

nityam arcayati premṇā dāsa-vaj jagadīśvaraḥ ||66||

jñātvemaṁ śiva-lokasya viśeṣāṁ sarvato’dhikam |

pramodaṁ paramaṁ prāpto’py apūrṇaṁ hṛd alakṣayam ||67||

tan-nidānam anāsādya sadyo’jñāsiṣam āmṛśan |

śrīmad-guru-prasādāpta- vastu-sevā-prabhāvataḥ ||68||

śrīman-madana-gopāla- deva-pāda-sarojayoḥ |

līlādy-anubhavābhāvo mām ayaṁ bādhate kila ||69||

abodhayaṁ mano’nena maheśenaiva sa khalu |

līlā-viśeṣa-vaicitrī kṛtā mūrti-viśeṣataḥ ||70||

tathāpy avasthām ālakṣya sva-cittam idam abruvam |

yady asminn anubhūyeta sa tad-rūpādi-mādhurī ||71||

tathāpi dīrgha-vañchā te’nugrahād asya setsyati |

acirād iti manyasva sva-prasāda-viśeṣataḥ ||72||

evaṁ tuṣṭa-manas tasya tatra kenāpi hetunā |

viśrāntasya maheśasya pārśve’tiṣṭhaṁ kṣaṇaṁ sukham ||73||

tarhy eva bhagavān dūre keṣām api mahātmanām |

saṅgīta-dhvanir atyanta- madhuraḥ kaścid udgataḥ ||74||

taṁ śrūtvā paramānanda- sindhau magno maheśvaraḥ |

mahā-prema-vikārāttaḥ pravṛtto nartituṁ svayam ||75||

pati-vratottamā sā tu devī nandy-ādibhiḥ saha |

prabhum utsāhayām āsa vādya-saṅkīrtanādibhiḥ ||76||

sadya evāgatāṁs tatrā- drakṣaṁ cāru-caturbhujān |

śrīmat-kaiśora-saundarya- mādhurya-vibhavācitān ||77||

bhūṣā-bhūṣana-gātrāṁ- śu-cchaṭācchādita-śaivakān |

nijeśvara-mahā-kīrti- gaṇānanda-rasāplutān ||78||

anirvācya-tamāṁś ceto- hari-sarva-paricchadān |

saṅgatān pūrva-dṛṣṭais tais caturbhiḥ sanakādibhiḥ ||79||

tad-darśana-svabhāvottha- praharṣākṛṣṭa-mānasaḥ |

nājñāśiṣaṁ kim apy antar bahiś cānyaṁ nija-priyam ||80||

kṣaṇāt svastho’py aho teṣāṁ dāsatvam api cetasā |

nāśakaṁ yācituṁ bhītyā lajjayā ca sudurghaṭam ||81||

eṣā hi lālasā nūnaṁ kṛpanaṁ mām abādhata |

sambhāṣerann ime kiṁ māṁ śivasya kṛpayā sakṛt ||82||

kutratyāḥ katame vaite kṛpāpaṅgena pāntu mām |

yān āliṅgya bhṛśāṁ rudraḥ prema-mūrcchām ayaṁ vrajet ||83||

ity-ādi-man-mano-vṛttaṁ jñātvā devyomayeritaḥ |

śiva-cittānuvartinyā gaṇeśo’kathayac chanaiḥ ||84||

śrī-gaṇeśa uvāca—

ete vaikuṇṭha-nāthasya śrī-kṛṣṇasya mahā-prabhoḥ |

pārṣadāḥ prāpta-sārūpyā vaikuṇṭhād āgatāḥ kila ||85||

paśyeme’py apare yānti brahmaṇo’dhikṛte’lpake |

brahmāṇḍe caturāsyasya tathāmi dūrataḥ pare ||86||

amī cāṣṭānukhasyaitad dvi-guṇe yānti vegataḥ |

amī tu ṣoḍaśasyāsya brahmāṇḍe dvi-guṇe tathā ||87||

ity evaṁ koṭi-koṭīnāṁ brahmaṇāṁ mahatāṁ kramāt |

koṭi-koṭi-mukhābjānāṁ tādṛg-brahmāṇḍa-koṭiṣu ||88||

gacchato līlāyā tat-tad- anurūpa-paricchadān |

gaṇeśo’darśayat tān māṁ bahuśo dṛṅ-mano-harān ||89||

ete hi mṛtyu-kāle’pi jihvāgre śrotra-vartma vā |

kathañcit sakṛd-āptena nāmābhāsena ca prabhoḥ ||90||

bhaktān kṛtsna-bhayāt pāntas tānvanto bhaktim ujjvalām |

sarvatra vicaranty ātme- cchayā bhakty-eka-vallabhāḥ ||91||

bhaktāvatārās tasyaite catvāro naiṣṭikottamāḥ |

paribhramanti lokānāṁ hitārthaṁ pārṣadā iva ||92||

vasanti ca tapo-loke prabhuṁ nārāyaṇaṁ vinā |

anāthānām iva kṣemaṁ vahantas tan-nivāsinām ||93||

gatvā samprati vaikuṇṭhe sarvākarṣaka-sad-guṇam |

bhagavantaṁ tam ālokya mokṣānanda-viḍambinā ||94||

nirbharānanda-pūreṇa samyojyātmānam āgatāḥ |

pibanto bhakta-saṅgatyā harer bhakti-mahā-rasam ||95||

nityāparichinna-mahā-sukhāntya-

kaṣṭhāvatas tādṛśa-vaibhavasya |

sākṣād ramā-nātha-padāravinda-

krīḍā-bharājasra-vibhūṣitasya ||96||

tat-prema-bhaktaiḥ sulabhasya vaktuṁ

vaikuṇṭha-lokasya paraṁ kim īśe |

advaita-durvāsanayā mumukṣā-

viddhātmanāṁ hṛdy api durlabhasya ||97||

yady asya mat-pituḥ samyāk karuṇā syāt tadā tvayā |

śroṣyate mahimā tasya gatvā cānubhaviṣyate ||98||

śrī-gopa-kumāra uvāca—

brahmaṁs tat-prāptaye jāta- mahā-lālasayā bhṛśām |

ahaṁ cintārṇava-pāra- bhaṅga-raṅge pranartitaḥ ||99||

vicāra-jātataḥ svasya sambhavya tad-ayogyatām |

prarudan śoka-vegena mohaṁ prāpyāpataṁ kṣaṇāt ||100||

mahā-dayālunānena para-duḥkhāsahiṣṇunā |

vaiṣṇavaika-priyeṇāham utthāpyāśvāsya bhāṣitaḥ ||101||

śrī-mahādeva uvāca—

he śrī-vaiṣṇava pārvatyā sahāham api kāmaye |

tasmin vaikuṇṭha-loke tu sadā vāsaṁ bhavān iva ||102||

so’tiva-durlabho lokaḥ prārthyo muktair api dhruvam |

sādhyo brahma-sutānāṁ hi brahmaṇaś ca mamāpi saḥ ||103||

niṣkāmeṣu viśuddheṣu sva-dharmeṣu hi yaḥ pumān |

parāṁ niṣṭhāṁ gatas tasmin ya kṛpā śrī-harer bhavet ||104||

tasyāḥ śata-guṇa cet syād brahmatvaṁ labhate tadā |

tasyāḥ śata-guṇāyāṁ ca syān mad-bhāvaṁ rcchati ||105||

śrīmad-bhagavatas tasya mayi yāvan anugrahaḥ |

tasmāc chata-guṇottane jāte vaikuṇṭham eti tam ||106||

athāpi govardhana-gopa-putras

tam arhasi tvaṁ mathureśa-bhaktaḥ |

tad-eka-bhakti-priya-vipra-śiṣyas

tadīya-tan-mantra-paro’nuraktaḥ ||107||

catur-vidheṣu mokṣeṣu sāyūjyasya padaṁ tv idaṁ |

prāpyaṁ yatīnām advaita- bhāvanā-bhāvitātmanām ||108||

mahā-saṁsāra-duḥkhāgni- jvāla-saṁsūṣka-cetasām |

asāra-grahiṇām antaḥ- sārāsārāvivekinām ||109||

mayaiva kṛṣṇasyādeśāt patitānāṁ bhramārṇave |

nija-pādāmbuja-prema- bhakti-saṅgopakasya hi ||110||

bhagavad-bhajanānanda- rasaikāpekṣakair janaiḥ |

upekṣitam idaṁ viddhi padaṁ vighna-samaṁ tyaja ||111||

dvārakā-vāsi-vipreṇa kṛṣṇa-bhakti-rasārthinā |

ito nītaḥ sutās tatra sa-cāturya-viśeṣataḥ ||112||

atrāpi bhagavantaṁ yad dṛṣṭavān asi tādṛśam |

sad-guroḥ kṛpayā kṛṣṇa- didṛkṣā-bhara-kāritam ||113||

śrī-gopa-kumāra uvāca—

tac chaṅkara-prasādena parānanda-bharaṁ gataḥ |

kiñcid icchann api brahman nāśakaṁ vadituṁ hriyā ||114||

bhagavat-pārṣadāḥ śrūtvā taṁ taṁ vācam umā-pateḥ |

praṇamya sādaraṁ prītyā tam ūcur vinayānvitāḥ ||115||

śrī-bhagavat-pārṣadā ūcuḥ—

tena vaikuṇṭha-nāthena samaṁ ko’pi na vidyate |

bhagavan bhavato bhedo gauryāś ca ramayā saha ||116||

tal-loke bhavato vāso devyāś ca kila yujyate |

khyātāḥ priyatamās tasyā- vatārāś ca bhavān mahān ||117||

tathāpi yad idaṁ kiñcid bhāṣitaṁ bhavatādhunā |

svabhāvo bhagavat-preṣṭha- tamātaupayiko hy ayam ||118||

tad-bhakti-rasa-kallola- grāhako vaiṣṇaveḍitaḥ |

ataḥ sarvāvatārebhyo bhavato mahimādhikaḥ ||119||

śrī-gopa-kumāra uvāca—

nija-stutyā tayā tasmin hriyā tūṣṇīṁ sthite prabhau |

bhagavat-pārṣadās te mām āśliṣyocuḥ suhṛd-varāḥ ||120||

śrī-bhagavat-pārṣadā ūcuḥ—

asmād-īśvara-san-mantro- pāsakomā-pati-priya |

gopa-nandana bhakteṣu bhavantaṁ gaṇayema hi ||121||

gauḍe gaṅgā-tate jāto mathurā-brāhmaṇottamaḥ |

jayanta-nāma kṛṣṇasyāvatāras te mahān guruḥ ||122||

satyaṁ pratīhi vayam atra bhavān nimittam

evāgataḥ śṛṇu hitaṁ nija-kṛtyam etat |

vaikuṇṭham icchasi yadi parihāya sarvaṁ

sa-prema-bhaktim anutiṣṭha nava-prakāram ||123||

taj-jñāpakaṁ ca bhaja bhagavatādi-śāstraṁ

līlā-kathā bhagavataḥ śṛṇu tatra nityam |

ta eva karṇa-vivaraṁ praṇayāt praviṣṭāḥ

sadyaḥ padaṁ bhagavataḥ prabhavanti dātum ||124||

teṣāṁ nava-prakārāṇām ekenaiva susidhyati |

sarva-sādhana-varyeṇa vaikuṇṭhaḥ sādhya-sattamaḥ ||125||

mahattamatayā śrūya- mānā api pare’khilāḥ |

phala-vrata-vicāreṇa tucchā mahad-anādṛtāḥ ||126||

tathāpi tad-rasajñaiḥ sā bhaktir nava-vidhāñjasā |

sampadyate vicitraitad- rasa-mādhurya-labdhaye ||127||

teṣāṁ kasmiṁś cid ekasmin śraddhayānuṣṭhite sati |

svayam āvirbhavet premā śrīmat-kṛṣṇa-padābjayoḥ ||128||

tathāpi kāryā premṇaiva parihārāya hṛd-rujaḥ |

phalāntareṣu kāmasya vaikuṇṭhāpti-virodinaḥ ||129||

yadyapy etādṛśī bhaktir yatra yatropapadyate |

tat-tat-sthānaṁ hi vaikuṇṭhas tatra tatraiva sa prabhuḥ ||130||

tathāpi sarvadā sākṣād anyatra bhagavāṁs tathā |

na dṛśyeteti vaikuṇṭho’vaśyaṁ bhaktair apekṣyate ||131||

sarva-prakārikā bhaktis tādṛśī ca sadānyataḥ |

na sampadyeta nirvighnā tan-niṣṭhair bahubhiḥ saha ||132||

nijendriya-manaḥ-kāya- ceṣṭa-rūpaṁ na vidhi tam |

nitya-satya-ghanānanda- rūpa sa hi guṇātigā ||133||

nirguṇe sac-cid-ānandāt- mani kṛṣṇa-prasādataḥ |

sphuranti vilasaty ātma- bhaktānāṁ bahudhā mude ||134||

viśuddhe tu vivekena satyātmani hareḥ padam |

gate’py aprakṛtiṁ bhakti- vidhayo vilasanti hi ||135||

anyathetara-karmāṇī- vaite’pi syūr na saṅgatāḥ |

kāyendriyātma-ceṣṭāto jñānenātmani śodhite ||136||

anyebhya iva karmebhyo bhagavad-bhakti-karmataḥ |

viviktaḥ san kathaṁ yātu vaikuṇṭhaṁ muktim arhati ||137||

na hy anya-karma-vad bhaktir api karmeti manyatām |

bahir-dṛṣṭyaiva jalpyeta bhakta-dehādi-vat kvacit ||138||

bhaktānāṁ sac-cid-ānanda- rūpeṣv aṅgendriyātmasu |

ghaṭate svānurūpeṣu vaikuṇṭhe’nyatra ca svataḥ ||139||

vayam atra pramāṇaṁ smo’niśaṁ vaikuṇṭha-pārṣadāḥ |

tānvanto bahudhā bhaktim aspṛṣṭāḥ prakṛtair guṇaiḥ ||140||

navīna-sevakānāṁ tu prītyā samyāk-pravṛttaye |

nijendriyādi-vyāpāra- tayaiva pratibhāti sā ||141||

mahadbhir bhakti-niṣṭhaiś ca na svādhīneti manyate |

mahā-prasāda-rūpeyaṁ prabhor ity anubhūyate ||142||

tvarā ced vidyate śrīmad- vaikuṇṭhālokane tava |

sarvābhīṣṭa-prada-śreṣṭhaṁ taṁ śrī-vraja-bhuvaṁ vraja ||143||

paraṁ śrīmat-padāmbhoja- sadā-saṅgaty-apekṣayā |

nāma-saṅkīrtana-prāyaṁ viśuddhāṁ bhaktim ācara ||144||

tayāśu tādṛśī prema- sampad utpādayiṣyate |

yayā sukhaṁ te bhavitā vaikuṇṭhe kṛṣṇa-darśanam ||145||

premṇo’ntaraṅgaṁ kila sādhanottamaṁ

manyeta kaiścit smaraṇaṁ na kīrtanam |

ekendriye vāci vicetane sukhaṁ

bhaktiḥ sphuraty āśu hi kīrtanātmikā ||146||

bhaktiḥ prakṛṣṭā smaraṇātmikāsmin

sarvendriyānām adhipe vilole |

ghore baliṣṭhe manasi prayāsair

nīte vaśaṁ bhāti viśodhite yā ||147||

manyāmahe kīrtanam eva sattamaṁ

lolātmakaika-sva-hṛdi smarat smṛteḥ |

vāci sva-yukte manasi śrutau tathā

divyāt parān apy apakurvad ātmya-vat ||148||

bahyāntarāśeṣa-hṛṣīka-cālakaṁ

vāg-indriyaṁ syād yadi samyataṁ sadā |

cittaṁ sthiraṁ sad-bhagavat-smṛtau

tadā samyak pravarteta tataḥ smṛtiḥ phalam ||149||

evaṁ prabhor dhyāna-ratair mataṁ ced

buddhyedṛśaṁ tatra vivecanīyam |

dhyānaṁ parisphurti-viśeṣa-niṣṭhā

sambandha-mātraṁ manasā smṛtir hi ||150||

ced dhyāna-vegāt khalu citta-vṛttyāv

antar-bhavantīndriya-vṛttayas tāḥ |

saṅkīrtana-sparśana-darśanādyā

dhyānaṁ tadā kīrtanato’stu varyam ||151||

prītir yato yasya sukhaṁ ca yena

samyag bhavet tad-rasikasya tasya |

tat-sādhanaṁ śreṣṭhatamaṁ susevyaṁ

sadbhir mataṁ praty uta sādhya-rūpam ||152||

saṅkīrtanād dhyāna-sukhaṁ vivardhate

dhyānāc ca saṅkīrtana-mādhurī-sukham |

anyonya-saṁvardhakatānubhūyate

’smābhis tayos tad dvayam ekam eva tat ||153||

dhyānaṁ ca saṅkīrtanavat sukha-pradaṁ

yad vastuno’bhiṣṭatarasya kasyacit |

citte’nubhūtyāpi yatheccham udbhavec

chāntis tad ekāpti-viṣakta-cetasām ||154||

yathā jvāra-ruj-ārtānāṁ śītalāmṛta-pāṭhasaḥ |

manaḥ pānād api truṭyet tṛd-vailakṣyaṁ sukhaṁ bhavet ||155||

tat-tat-saṅkīrtanenāpi tathā syād yadi śakyate |

satām atha vivikte’pi lajjā syāt svair akīrtane ||156||

ekākītvena tu dhyānaṁ vivikte khalu sidhyati |

saṅkīrtanaṁ vivikte’pi bahūnāṁ saṅgato’pi ca ||157||

kṛṣṇasya nānā-vidha-kīrtaneṣu

tan-nāma-saṅkīrtanam eva mukhyam |

tat-prema-sampaj-janane svayaṁ drāk

śaktaṁ tataḥ śreṣṭhatamaṁ mataṁ tat ||158||

śrī-kṛṣṇa-nāmāmṛtam ātma-hṛdyaṁ

premṇā samāsvādana-bhaṅgi-pūrvam |

yat sevyate jihvikayāvirāmaṁ

tasyātulaṁ jalpatu ko mahattvam ||159||

sarveṣāṁ bhagavan-nāmnāṁ samāno mahimāpi cet |

tathāpi sva-priyeṇāśu svārtha-siddhiḥ sukhaṁ bhavet ||160||

vicitra-ruci-lokānāṁ kramāt sarveṣu nāmasu |

priyatā-sambhavāt tāni sarvāṇi syuḥ priyāṇi hi ||161||

ekasminn indriye prādur- bhūtaṁ nāmāmṛtaṁ rasaiḥ |

āplāvayati sarvāṇīn- driyāṇi madhurair nijaiḥ ||162||

mukhyo vāg-indriye tasyo- dayaḥ sva-para-harṣadaḥ |

tat prabhor dhyānato’pi syān nāma-saṅkīrtanaṁ varam ||163||

nāma-saṅkīrtanaṁ proktaṁ kṛṣṇasya prema-sampadi |

baliṣṭhaṁ sādhanaṁ śreṣṭham paramākarṣa-mantra-vat ||164||

tad eva manyate bhakteḥ phalaṁ tad rasikair janaiḥ |

bhagavat-prema-sampattau sadaivāvyabhicārataḥ ||165||

sal-lakṣaṇaṁ prema-bharasya kṛṣṇe

kaiścid rasajñair uta kathyate tat |

premṇo bhareṇaiva nijeṣṭa-nāma-

saṅkīrtanaṁ hi sphurati sphuṭārtyā ||166||

nāmnāṁ tu saṅkīrtanam arti-bhārān

meghaṁ vinā prāvṛṣi cātakānām |

rātrau viyogāt sva-pate rathāṅgi-

vargasya cākroṣaṇa-vat pratīhi ||167||

vicitra-līlā-rasa-sāgarasya

prabhor vicitrāt sphuritāt prasādāt |

vicitra-saṅkīrtana-mādhurī sā

na tu sva-yatnād iti sādhu sidhyet ||168||

icchā-vaśāt pāpam upāsakānāṁ

kṣīyeta bhogonmukham apy amusmāt |

prārabdha-mātraṁ bhavatītareṣāṁ

karmāvaśiṣṭaṁ tad-avaśya-bhogyam ||169||

mahāśayā ye hari-nāma-sevakāḥ

sugopya-tad-bhakti-mahā-nidheḥ svayam |

prakāśa-bhītyā vyavahāra-bhaṅgibhiḥ

sva-doṣa-duḥkhāny anudarśayanti te ||170||

tan-nāma-saṅkīrtana-mātrato’khilā

bhaktā hareḥ syūr hata-duḥkha-duṣanāḥ |

kecit tathāpi prabhuvat kṛpākulā

lokān sad-ācāram imaṁ praśāsati ||171||

duḥsaṅga-doṣaṁ bharatādayo yathā

durdūta-doṣaṁ ca yudhiṣṭhirādayāḥ |

brahma-sva-bhītiṁ ca nṛgādayo’malāḥ

pradarśayan sva-vyavahārato janān ||172||

bhakti-prabhāvena vicāra-jātaiḥ

sañjāyamānena sadedṛśais tvam |

vighnāti-vighnān kila jeṣyasīha

sarvatra te hanta vayaṁ sahāyāḥ ||173||

śrī-kṛṣṇacandrasya mahānukampā-

smābhiḥ sthirā tvayy avadhāritāsti |

līnā na sākṣād-bhagavad-didṛkṣā

tvattas tapo-loka-nivāsi-vākyaiḥ ||174||

rūpaṁ satyaṁ khalu bhagavataḥ sac-cid-ānanda-sāndraṁ

yogyair grāhyaṁ bhavati karaṇaiḥ sac-cid-ānanda-rūpam |

māṁsākṣibhyāṁ tad api ghaṭate tasya kāruṇya-śaktyā

sadyo labdhyā tad-ucita-gater darśanaṁ svehayā vā ||175||

tad-darśane jñāna-dṛśaiva jāya-

māne’pi paśyāmy aham eṣa dṛgbhyām |

mano bhavet kṛṣṇa-kṛpā-prabhāva-

vijñāpako harṣa-viśeṣa-vṛddhyai ||176||

prabhoḥ kṛpā-pūra-balena bhakteḥ

prabhāvato vā khalu darśanaṁ syāt |

ataḥ paricchinna-dṛśāpi siddhyen

nirantaraṁ tan manaseva samyāk ||177||

na cet kathañcin na manasy api syāt

svayam-prabhasyekṣaṇam īśvarasya |

ghanaṁ sukhaṁ sañjanayet kathañcid

upāsitaḥ sāndra-sukhātmako’sau ||178||

dṛgbhyāṁ prabhor darśanato hi sarvatas

tat-tat-prasādāvali-labdhir īkṣyate |

sarvādhikaṁ sāndra-sukhaṁ ca jāyate

sādhyaṁ tad eva śravaṇādi-bhaktitaḥ ||179||

sarveṣāṁ sādhanānāṁ tat- sākṣāt-kāro hi sat-phalam |

tadaivāmūlato māyā naśyet premāpi vardhate ||180||

kāyādhavāder hṛdi paśyato’pi

prabhuṁ sadākṣṇā kila tad-didṛkṣā |

tatra pramāṇaṁ hi tathāvalokād

anantaraṁ bhava-viśeṣa-lābhaḥ ||181||

kṛṣṇasya sākṣād api jāyate yat

keṣāñcid akṣi-dvaya-mīlanādi |

dhyānaṁ na tat kintu mudāṁ bhareṇa

kampādi-vat prema-vikāra eṣaḥ ||182||

dhyānaṁ parokṣe yujyeta na tu sākṣān mahā-prabhoḥ |

aparokṣe parokṣe’pi yuktaṁ saṅkīrtanaṁ sadā ||183||

śrīman nāma prabhos tasya śrī-mūrter apy ati-priyam |

jagad-dhitaṁ sukhopāsyaṁ sa-rasaṁ tat-samaṁ na hi ||184||

tan mānayan śivasyājñām ito niḥsara satvaram |

kṛṣṇa-priyatamaṁ śrīman- mathurāṁ tvaṁ namāma tām ||185||

śrī-gopa-kumāra uvāca—

nipīya tat-karṇa-rasāyanaṁ tat

pramoda-bhāreṇa bhṛto namaṁs tān |

śivau ca sadyo vraja-bhūmim etaṁ

taiḥ prāpito’haṁ bata mugdha-buddhiḥ ||186||

iti śrī-bṛhad-bhāgavatāmṛte śrī-goloka-māhātmya-khaṇḍe

bhajana-nāma tṛtīyo'dhyāyaḥ

|| 2.3 ||

(2.4)

### atha caturtho'dhyāyaḥ

śrī-gopa-kumāra uvāca—

ekākinātra bhramatā mayāsya

bhūmeḥ śriyaṁ kutracid apy adṛṣṭām |

sampaśyatā saṁvasatā vanāntaḥ

sarvaṁ vimohād iva vismṛtaṁ tat ||1||

śrīman-madhu-pūriṁ krīḍā- bhramaṇa-kramato gataḥ |

tatra māthura-viprebhyo’śrauṣaṁ bhāgavatādikam ||2||

bhaktiṁ nava-vidhāṁ samyāg jñātvedaṁ vanam āgataḥ |

apaśyaṁ sahasaivatra śrīmad-guru-varaṁ nijam ||3||

pūrvavad rājamāno’sau dṛṣṭvā māṁ praṇataṁ mudā |

sāśirvādaṁ samāliṅgya sarvajño kṛpayattarām ||4||

tasya prasādam āsādya mahā-gūḍha-prakāśakam |

anvatiṣṭhaṁ yathādiṣṭaṁ bhakti-yogam anāratam ||5||

sañjātenācirāt prema- pūreṇa vivaśo’bhavam |

na kartum aśakaṁ kiñcit paraṁ taṁ samakīrtayam ||6||

śrī-kṛṣṇa gopāla hare mukunda govinda he nanda-kiśora kṛṣṇa |

hā śrī-yaśodā-tanaya prasīda śrī-ballavī-jīvana rādhikeśa ||7||

evaṁ sa-gānaṁ bahudhāhvayaṁs taṁ

kṣaṇaṁ pranṛtyan kṣaṇam udrudaṁś ca |

unmattavat kāmam itas tato’haṁ

bhramāmi dehādikam asmaran svam ||8||

ekadā taṁ nija-prāṇa-nāthaṁ paśyann ivāgrataḥ |

dhartuṁ dhāvan gato mohaṁ nyapataṁ prema-vihvalaḥ ||9||

tāvat taiḥ pārṣadair etya vaikuṇṭhaṁ netum ātmanaḥ |

yānam āropitaḥ sadyo vyutthāyācalayaṁ dṛśau ||10||

sarvam anyādṛśaṁ dṛṣṭvā vismitaḥ svasthataṁ gataḥ |

pārśve’paśyaṁ purā dṛṣṭāṁs tān evātma-priyaṅkarān ||11||

mahā-tejasvināṁ tejo muñcato’nupamaṁ varam |

vimānaṁ yogyam ārūḍhān anirūpyaṁ surūpavat ||12||

sambhramāt praṇamantaṁ mām āśliṣyāśvāsayan muhuḥ |

aicchan sva-sādṛśaṁ rūpaṁ dātuṁ yukti-śatena te ||13||

tad asvī-kṛtya tu svīyaṁ govardhana-bhavaṁ vapuḥ |

teṣāṁ prabhāvatas tādṛg guṇa-rūpādy alambhayam ||14||

paramānanda-yuktena durvitarkyena vartmanā |

jagad-vilakṣaṇenāhaṁ vaikuṇṭhaṁ taiḥ saha vrajan ||15||

teṣu lokeṣv alokeṣv ā- varaṇeṣv api sarvataḥ |

dṛṣṭi-pāto’pi lajjeyaṁ pūjye tad-adhikāribhiḥ ||16||

loka-pāladbhiś cordhva- mukhaiḥ sāñjali-mastakaiḥ |

vegād utkṣipyamānābhiḥ puṣpa-lājādi-vṛṣṭibhiḥ ||17||

taiḥ stūyamāno jaya-śabda-pūrvakaṁ

praṇamyamānaś ca pade pade calan |

tucchaṁ puro mukti-padaṁ ca locayan

ūrdhvaṁ tataḥ śrī-śivalokam avrajam ||18||

somaṁ sivaṁ tatra mudā praṇamya

tenādara-prema-sad-ukti-jālaiḥ |

ānandito vākya-mano-durāpa-

māhātmya-mālāṁ tam agaṁ vikuṇṭham ||19||

pārṣadair idam ukto’haṁ tvaṁ tiṣṭheha kṣaṇaṁ bahiḥ |

vijñāpya prabhum asmābhiḥ purīṁ yāvat pravekṣyase ||20||

atrādṛṣṭāśrutāścarya- samudrormi-paramparam |

bhagavad-bhakti-diptābhyāṁ netrābhyāṁ gaṇaya sthiraḥ ||21||

śrī-gopa-kumāra uvāca—

teṣu cāntaḥ-praviṣṭeṣu dvārā-prānte bahiḥ-sthitaḥ |

apaśyam ekam āyāntaṁ praviśantaṁ ca taṁ purīm ||22||

brahmāṇḍa-śata-bhūty-āḍhya- sad-yānārūḍham adbhutaiḥ |

gitādibhir mudāviṣṭaṁ kānty-ādyaiḥ sādṛśaṁ prabhoḥ ||23||

taṁ matvā śrī-hariṁ nātha pāhīti muhur ālapan |

naman karṇau pidhāyāhaṁ saṁjñāyānena vāritaḥ ||24||

dāso’smi dāsa-dāso’smīty uktvā tasmin gate’ntaram |

anyaḥ ko’py āgato’muṣmān mahīyān vaibhavādibhiḥ ||25||

taṁ dṛṣṭvā sarvathāmāṁsi jagadīśam ahaṁ purīm |

praviśantaṁ nijam etya gatvā kutrāpi līlayā ||26||

sambhramaiḥ praṇamantaṁ māṁ pūrvavat stuti-pūrvakam |

dṛṣṭvā so’pi tathaivoktvā sa-snehaṁ praviśat purīm ||27||

ko’py ekaśo dvandvaśo’nye yugapad bahuśo’pare |

pūrva-pūrvādhika-śrīkāḥ praviśanti purīṁ prabhoḥ ||28||

tāṁś ca paśyan purevāhaṁ majjan sambhrama-sāgare |

naman stavan nivārye taiḥ snigdha-vāg-amṛtais tathā ||29||

teṣu sva-sevā-sāmāgrīṁ gṛhitvā ke’pi kām api |

dhāvanti purataḥ kecin mattā bhakti-sudhā-rasaiḥ ||30||

evam ātmātma-sevāsu vyagrāntaḥkaraṇendriyāḥ |

vicitra-bhajanānanda- vinoda-bhara-bhūṣitāḥ ||31||

bhūṣā-bhūṣaṇa-sarvaṅgā nija-prabhu-varocitāḥ |

praṇamantaḥ stavantaś ca kurvanaś citram īhitam ||32||

vitanvato mahā-līlā- kautukaṁ cakravartivat |

lakṣmi-pater bhagavataś caraṇābja-didṛkṣavaḥ ||33||

kecit sa-parivārās te kecic ca sa-paricchadāḥ |

kecid bahir-dhṛta-svīya- parivāra-paricchadāḥ ||34||

svasminn eva vilāpyaike kṛtsnaṁ parikaraṁ nijam |

akiñcanā ivaikāki- tayā dhyāna-rasāplutāḥ ||35||

kecid vicitra-rūpāṇi dhṛtvā dhṛtvā muhur muhuḥ |

vicitra-bhūṣaṇākāra- vihārāḍhyā manoharāḥ ||36||

kecin narā vānarāś ca devā daityās tatharṣayaḥ |

pare varṇāśramācāra- dīkṣā-lakṣaṇa-dhāriṇaḥ ||37||

indra-candrādi-sādṛśas trinetraś caturānanaḥ |

caturbhujaḥ sahasrāsyaḥ kecid aṣṭabhujās tathā ||38||

etat parama-vaicitrī- hetuṁ vakṣāmi te’grataḥ |

kṛṣṇa-bhakti-rasāsvādā- vatāṁ kiṁ syān na sundaram ||39||

sarva-prapañcātītānāṁ teṣāṁ vaikuṇṭha-vāsinām |

tasya vaikuṇṭha-lokasya tasya tan-nāyakasya ca ||40||

tāni māhātmya-jātāni prapañcāntar-gataiḥ kila |

dṛṣṭāntair nopayujyante na śakyante ca bhāṣitum ||41||

tathāpi bhavato brahman prapañcāntar-gatasya hi |

prapañca-parivārāntar- dṛṣṭi-garbhita-cetasaḥ ||42||

tad-dṛṣṭānta-kulenaiva tat tat syād bodhitaṁ sukham |

tathety ucyeta yat kiñcit tadāgaḥ kṣamatāṁ hariḥ ||43||

tātratyānāṁ ca sarveṣāṁ teṣāṁ sāmyaṁ parasparam |

tāratamyaṁ ca lakṣyeta na virodhas tathāpi ca ||44||

na matsaryādayo doṣāḥ santi kasyāpi teṣu hi |

guṇāḥ svabhāvikā bhānti nityāḥ satyāḥ sahasraśaḥ ||45||

prapañcāntar-gatā bhoga- parā viṣayino yathā |

bahir-dṛṣṭyā tathekṣyante te hi muktārcitāṅghrayaḥ ||46||

te nirvikāratara-prānta- sīmaṁ prāntaś ca tanvate |

vikārāl līlayā citrān prabhu-līlānusāriṇaḥ ||47||

atas te’nyonyam ekatvaṁ gatā api pṛthag-vidhaḥ |

tat-sthānaṁ sa vimānaughas tātratyaṁ sarvam īdṛśam ||48||

kadācit svarṇa-ratnādi- mayaṁ tat tat pratīyate |

kadācic ca ghanī-bhūta- candra-jyotsneva kakkhaṭī ||49||

kathañcit tat-prabhāvena vijñātaṁ syān na cānyathā |

grahītuṁ kila tad-rūpaṁ manasāpi na śakyate ||50||

na kaścit prabhaved boddhuṁ samyak-svānubhavaṁ vinā |

etan-mātrāṁ hi śakyeta nirūpayitum añjasā ||51||

teṣu vai dṛśyamāneṣu tad brahmānubhave sukham |

gacchat sutucchatāṁ sadyo hriyeva viramet svayam ||52||

svārāmāḥ pūrṇa-kāmā ye sarvāpekṣa-vivarjitāḥ |

jñātaṁ prāptaṁ nijaṁ kṛtsnaṁ tyaktvā vaiṣṇava-saṅgataḥ ||53||

sārāsāra-vicārāptyā bhakti-mārgaṁ viśanti yat |

tad-dhetus tatra yātenā- nubhūto dārḍhyato mayā ||54||

gacchad-āgacchato’haṁ tān paśyann idam acintayam |

īdṛśāḥ sevakāḥ yasya sa prabhur nāma kīdṛśaḥ ||55||

itthaṁ harṣa-prakarṣeṇot- tiṣṭhan upaviśan bhṛśām |

go-pure vartamāno’haṁ tair jāvenaitya pārṣadaiḥ ||56||

antaḥ praveśyamāno yat dṛṣṭavān adbhutādbhutam |

vaktuṁ tad-dvi-parārdhena sahasrāsyo’pi na kṣamaḥ ||57||

dvāre dvāre dvāra-pālās tādṛśā eva māṁ gatam |

praveśayanti vijñāpya vijñāpyeva nijādhipam ||58||

prati-dvarāntare gatvā gatvā tat-pratihāribhiḥ |

praṇamyamāno yo yo hi tat-pradeśadhikāravān ||59||

dṛśyate sa sa manyeta jagadīśo mayā kila |

pūrvavat sa-bhramāveśāt namyate stuyate muhuḥ ||60||

atha taiḥ pārṣadaiḥ snigdhair asādharaṇa-lakṣaṇam |

prabhor vijñāpito’haṁ ca sikṣitaḥ stavanādikam ||61||

mahā-mahā-citra-vicitra-geha-

dvāra-pradeśān atigamya vegāt |

śrīman-mahalla-pravarasya madhye

prāsāda-vargaiḥ pariṣevitāṅghrim ||62||

prāsādam ekaṁ vividhair mahattā-

pūrair viśiṣṭaṁ para-sīma yātaiḥ |

prāpto’ham āditya-sukhāṁsu-koṭi-

kāntiṁ mano-locana-vṛtti-coram ||63||

tad-antare ratna-varāvalī-lasat-

suvarṇa-siṁhāsana-rāja-mūrdhani |

sujāta-kāntāmala-haṁsa-tūliko-

pari prasannākṛśa-candra-sundaram ||64||

mṛdūpadhānaṁ nija-vāma-kakṣa-

kaphoṇinākrāmya sukhopaviṣṭam |

vaikuṇṭha-nāthaṁ bhagavantam ārād

apaśyam agre nava-yauvaneśam ||65||

saundarya-mādhurya-mayāṅga-kāntyā

nūtnāmbuda-śrī-harayā sphurantyā |

ratnācita-svarṇa-vibhūṣita-srag-

vastrānulepādi-vibhūṣayantam ||66||

kaṅkaṇāṅgada-vibhūṣaṇāyata-

sthūla-vṛtta-vilasac-catur-bhujam |

pīta-paṭṭa-vasana-dvayāñcitaṁ

cāru-kuṇḍala-kapola-maṇḍalam ||67||

kaustubhābhāraṇa-pīna-vakṣasaṁ

kambu-kaṇṭha-dhṛta-mauktikāvalim |

sa-smitāmṛta-mukhendum adbhuta-

prekṣaṇollasita-locanāmbujam ||68||

kṛpā-bharodyad-vara-cilli-nartanaṁ

sva-vāma-pārśva-sthitayātma-yogyayā |

nivedyamānaṁ ramayā sa-vibhramaṁ

pragṛhya tāmbūlam adāntam uttamam ||69||

tad-rāga-kāntādhara-bimba-kānti-

sambhinna-kundāmala-dānta-paṅktyāḥ |

dīpti-prakāśojjvala-hāsa-rāsaṁ

narmokti-bhaṅgi-hṛta-bhakta-cittam ||70||

kare patad-grāha-bhṛtā dharaṇyā

kaṭākṣa-bhaṅgyā muhur arcyamānam |

sudarśanādyair vara-mūrtimadbhiḥ

śiraḥstha-cihnaiḥ pariṣevyamānam ||71||

cāmara-vyajana-pādukādika-

śrī-paricchada-gaṇollasat-karaiḥ |

sevakaiḥ sva-sādṛśair avasthitair

āvṛtaṁ paricaradbhir ādarāt ||72||

bhaktyānataiḥ śeṣa-suparṇa-viṣvak-

senādibhiḥ pārṣada-varga-mukhyaiḥ |

kṛtvañjaliṁ mūrdhny avatiṣṭhamānair

agre vicitroktibhir īḍyamānam ||73||

śrī-nāradasyādbhuta-nṛtya-vīṇā-

gitādi-bhaṅgīmaya-cāturībhiḥ |

tābhyāṁ priyābhyāṁ kamalādharābhyāṁ

sārdhaṁ kadācid vihasantam uccaiḥ ||74||

sva-bhakta-vargasya tad-eka-cetasaḥ

kadācid ānanda-viśeṣa-vṛddhaye |

prasarya pādāmbuja-yugmam ātmanaḥ

samarpaneṇaiva lasantam adbhutam ||75||

tad-darśanānanda-bhareṇa teṣāṁ

vismṛtya śikṣāṁ bata pārṣadānām |

gopāla he jīvitam ity abhikṣṇaṁ

krośann adhāvaṁ parirambhaṇāya ||76||

pṛṣṭhe sthitair vijñā-varair dhṛtas tair

dīno mahā-kāku-kulaṁ prakurvan |

premātirekeṇa vinirjito’haṁ

samprāpya mohaṁ nyapataṁ tad-agre ||77||

utthāpya tair eva balāc cireṇa

saṁjñāṁ praṇīto’śru-nipāta-vighnam |

sammārjanenābhibhāvān karābhyāṁ

netre prayatnād udamīlayaṁ dve ||78||

tāvad dayālu-pravareṇa tena

snehena gambhīra-mṛdu-svareṇa |

svastho bhavāgaccha javena vatsety

ādy ucyamānaṁ śrutavān vaco’ham ||79||

harṣasya kaṣṭhāṁ paramāṁ tato gato

nṛtyan-mahonmāda-gṛhitavān muhuḥ |

bhraṣyann amībhiḥ parama-prayāsataḥ

samprāpitaḥ sthairyam atha prabodhitaḥ ||80||

śrī-bhagavān uvāca—

svāgataṁ svāgataṁ vatsa diṣṭyā diṣṭyā bhavān mayā |

saṅgo’tra tvad-īkṣāyāṁ ciram utkaṇṭhitena hi ||81||

bahūni gamitāny aṅga janmāni bhavatā sakhe |

kathañcid api mayy abhi- mukhyaṁ kiñcid akāri na ||82||

asminn asminn ihehaiva bhave bhāvī mad-unmukhaḥ |

ity āśayā tavātyantaṁ nartito’smi sadājñāvat ||83||

chalaṁ ca na labhe kiñcid yenādyaṁ paripālayan |

nibandhaṁ sva-kṛtaṁ bhrātar ānayāmy ātmanaḥ padam ||84|

tat te mayy akṛpāṁ vīkṣya vyagro’nugraha-kātaraḥ |

anādiṁ setum ullaṅghya tvaj-janmedam akārayam ||85||

śrīmad-govardhane tasmin nija-priyatamāspade |

svayam evābhavaṁ tāta jayantākhyaḥ sa te guruḥ ||86||

kāmaṁ dīrghatamaṁ me’dya cirāt tvaṁ samapūrayaḥ |

svasya me’pi sukhaṁ puṣṇann atraiva nivasa sthiraḥ ||87||

śrī-gopa-kumāra uvāca—

etac chrī-bhagavad-vākya- mahā-pīyūṣa-pānataḥ |

matto’haṁ nāśakaṁ stotuṁ kartuṁ jñātuṁ ca kiñcana ||88||

agre sthitā tasya tu venu-vādakā

gopārbha-veśāḥ katicin mayā samāḥ |

āśvāsya viśvasya ca venu-vādane

pravārtayan snigdhatarā vikṛṣya mām ||89||

etāṁ sva-vaṁśīṁ bahudhā ninādayan

govardhanādri-prabhavāṁ mahā-priyām |

śrī-mādhavaṁ taṁ samatoṣayaṁ mahā-

vaidagdhya-sindhuṁ sa-gaṇaṁ kṛpā-nidhim ||90||

yathā-kālaḥ tataḥ sarve niḥsaranto mahā-śriyaḥ |

ājñāya nirgamānicchuṁ yuktyā māṁ bahir ānayan ||91||

tatrāparasyeva mahā-vibhūtir

upasthitās tāḥ parihṛtya dūre |

svayaṁ satīr ātmani cāprakāśya

gopārbha-rūpo nyavasaṁ pureva ||92||

sac-cid-ānanda-rūpās tāḥ sarvās tatra vibhūtayaḥ |

svādhīnā hi yathā-kāmaṁ bhaveyuḥ samprakāśitāḥ ||93||

itthaṁ tu vaibhavābhāve vaibhavaṁ vaibhave’pi ca |

akiñcanatvaṁ ghaṭate vaikuṇṭhe tat-svabhāvataḥ ||94||

tathāpi pūrvābhyāsasya balena mahatā prabhoḥ |

bhajanaṁ khalu manye’haṁ dīna-vṛttyā sadā sukham ||95||

tadā hṛdīdaṁ pariniścitaṁ mayā

dhruvaṁ svakīyākhila-janma-karmaṇām |

phalasya labhyasya kilādhunā parā

sīmā samāptā bhagavat-kṛpā-bharāt ||96||

aho sukhaṁ kīdṛg idaṁ durūham

aho padaṁ kīdṛg idaṁ mahiṣṭham |

aho mahāścaryataraḥ prabhuś ca

kīdṛk tathāścaryatarā kṛpāsya ||97||

atha prabhoś cāmara-vījanātmikaṁ

samīpa-sevāṁ kṛpayādhilambitaḥ |

nijāṁ ca vaṁśīṁ raṇayan samāpnavaṁ

tad-ikṣaṇānanda-bharaṁ nirantaram ||98||

pūrvābhyāsa-vaśenānukīrtayāmi kadāpy aham |

bahudhoccair aye kṛṣṇa gopāleti muhur muhuḥ ||99||

gokulācāritaṁ cāsya mahā-māhātmya-darśakam |

parama-stotra-rūpeṇa sākṣād gāyāmi sarvadā ||100||

tātratyair bahir āgatya tair hasadbhir ahaṁ muhuḥ |

snehārdra-hṛdayair uktaḥ sikṣayadbhir iva sphuṭam ||101||

śrī-vaikuṇṭha-vāsina ūcuḥ—

maivaṁ sambodhayeśeśāṁ mā ca saṅkīrtayes tathā |

upaślokaya māhātmyam anantaṁ tvad-bhūtādbhutam ||102||

saṁhārāyaiva duṣṭānāṁ śiṣṭānāṁ pālanāya ca |

kaṁsaṁ vañcayatānena gopatvaṁ māyayā kṛtam ||103||

māyayā varṇanaṁ cāsya na bhaktair bahu manyate |

bhakty-ārambhe hi tad-yuktaṁ tena na stuyate prabhuḥ ||104||

teṣv eva kecid avadan durbodha-caritasya hi |

līlāikā sāpi tat tasya na doṣaḥ kīrtane mataḥ ||105||

kaiścin mahadbhis tān sarvān nivāryoktam idaṁ ruṣā |

āḥ kim evaṁ nigadyeta bhavadbhir abudhair iva ||106||

kṛṣṇasya bhakta-vātsalyād yasya kasyāpi karmaṇaḥ |

saṅkīrtanaṁ mahān eva guṇaḥ śrī-prabhu-toṣaṇaḥ ||107||

śrī-gopa-kumāra uvāca—

teṣām etādṛśair vākyair ado lajjā samājani |

paścāt toṣas tathāpy antar mano tṛpyān na sarvataḥ ||108||

nijeṣṭa-daivata-śrīmad- gopāla-caraṇābjayoḥ |

tādṛg-rūpa-vinodāder anālokāc ca dīnavat ||109||

tarhy eva sarvajña-śiromaṇiṁ prabhuṁ

vaikuṇṭha-nāthaṁ kila nanda-nandanam |

lakṣmīṁ dharāṁ cākalayāmi rādhikāṁ

candrāvalīṁ cāsya gaṇān vrajārbhakān ||110||

tathāpy asyāṁ vraja-kṣmāyāṁ prabhuṁ sa-parivārakam |

viharantaṁ tathā nekṣe khidyate smeti man-manaḥ ||111||

kadāpi tatropavaneṣu līlayā

tathā lasantaṁ niciteṣu go-gaṇaiḥ |

paśyāmy amuṁ karhy api pūrvavat sthitaṁ

nijāsane sva-prabhuvac ca sarvathā ||112||

tathāpi tasmin parameśa-buddher

vaikuṇṭha-lokāgamana-smṛteś ca |

sañjāyamānādara-gauraveṇa

tat-prema-hanyā sva-mano na tṛpyet ||113||

gopāla-devāt karuṇā-viśeṣaṁ

dhyāne samāliṅgana-cumbanādim |

prāpto’smi tat hanta samakṣam

asmād īpsan vidūye tad-asiddhito’tra ||114||

kadācid īśo nibhṛtaṁ prayāti

kuto’pi kaiścit samam antarīṇaiḥ |

tadākhilānāṁ khalu tatra śoko

bhaved abhāvāt prabhu-darśanasya ||115||

mayā sampṛcchamānaṁ tad- vṛttaṁ vara-rahasyavat |

saṅgopayan na kaścin me samudghaṭayati sphuṭam ||116||

tasminn eva kṣaṇe tatrodite śrī-jagadīśvare |

dṛśyamāne sa santapo naśyed harṣābdhir edhate ||117||

yāvat tāvac ca vaikālyaṁ manaso’stu svabhāvajam |

tal-loka-mahimodrekāt kṣiyate’rkād yathā tamaḥ ||118||

yadā kadācin nija-labhya-vastuno

’nāptyeva hṛt sīdati pūrva-pūrvavat |

tadā tadīyā paripūrṇatā rujaṁ

nidānam ājñāya nirasyate svayam ||119||

etādṛśāt prāpyatamaṁ na kiñcid

vaikuṇṭha-vāsāt kila vidyate’nyat |

sandeham īśāt tvam apīha kartuṁ

nārhasy ato’nyaḥ kim u pṛcchyatāṁ tat ||120||

tasmād are cañcala-citta buddhyā-

dyāpi svabhāvaṁ tyaja dūrato’tra |

asmāt paraṁ nāsti paraṁ phalaṁ tat

śāntiṁ parāṁ yukti-śatena gaccha ||121||

tad bodhayann eva vilokayāmy ahaṁ

svaṁ sac-cid-ānanda-mayaṁ tathā prabhoḥ |

vaikuṇṭha-loke bhajanāt paraṁ sukhaṁ

sāndraṁ sadaivānubhavantam adbhutam ||122||

evaṁ kadācid udvignaḥ kadācid dharṣavān aham |

vaikuṇṭhe nivasan dṛṣṭo nāradenaikadā rahaḥ ||123||

dayālu-cūḍāmaṇinā prabhor mahā-

priyeṇa tad-bhakti-rasābdhināmunā |

śubhāśiṣānandya kareṇa bhāśitaḥ

saṁspṛśya vīṇā-suhṛdā śirasy aham ||124||

śrī-bhagavan-nārada uvāca—

bho gopa-nandana śrīmad- vaikuṇṭheśānukampita |

mukha-mlāny-ādinā kiñcic chocan dīna ivekṣyase ||125||

śoka-duḥkhāvakāso’tra katamaḥ syān nigadyatām |

paraṁ kautūhalaṁ me’tra yan na dṛṣṭaḥ sa kasyacit ||126||

śrī-gopa-kumāra uvāca—

paramāptaṁ suhṛc-chreṣṭaṁ taṁ prāpya sva-gurūpamam |

hārdaṁ tad-vṛttam ātmīyaṁ kartsnyenākathayaṁ tadā ||127||

śrutvā tad akhilaṁ kiñcin niśvāsya parito dṛśau |

sañcaryākṛṣya māṁ pārśve’bravit sa-karuṇaṁ śanaiḥ ||128||

śrī-nārada uvāca—

itaḥ parataraṁ prāpyaṁ kiñcin nāstīti yat tvayā |

manyate yukti-santatyā tat satyaṁ khalu nānyathā ||129||

yaṁ ca svīyeṣṭa-devasya vinodaṁ dhyāna-saṅgatam |

sākṣād atrānubhavituṁ tathaivecchasi sarvathā ||130||

tasyāpi so’tyanta-sukha-pradāyakaś

ceto-haraḥ prīti-viśeṣa-gocaraḥ |

gopyottamas tad vraja-lokavan-mahā-

premaika-labhyo’sulabho hi mādṛśām ||131||

sa vai vinodaḥ sakalopaviṣṭāl

loke kvacid bhati vilobhayan svān |

sampadya bhaktiṁ jagadīśa-bhaktyā

vaikuṇṭham etyātra kathaṁ tvayekṣyaḥ ||132||

bhagavat-paramaiśvarya- prānta-sīmā-prakāśane |

vaikuṇṭhe’smin mahā-gopyaḥ prakaṭaḥ sambhavet katham ||133||

śokaṁ sarvaṁ vihāyemaṁ śrīmad-vaikuṇṭha-nāyakam |

nijeṣṭa-deva-buddhyaiva vīkṣasva bhaja mā bhidam ||134||

tato’trāpi sukhaṁ tat tad anantaṁ paramaṁ mahat |

vardhamānaṁ sadā svīya-manaḥ-pūrakam āpsyasi ||135||

śrī-gopa-kumāra uvāca—

tataḥ kān api siddhāntān sva-prajñā-gocarān api |

aicchaṁ tad-ānanāc chrotuṁ śrotreṇa prerite haṭhāt ||136||

śaknomi ca na tān praṣṭuṁ amuṁ gaurava-lajjayā |

abhipreyāya sarvajña- varo bhāgavatottamaḥ ||137||

madīya-karṇayoḥ svīya- jihvāyāś ca sukhāya saḥ |

vyāñjayām āsa saṅkṣepāt sarvāṁs tān mad-dhṛdi-sthitān ||138||

śrī-nārada uvāca—

paśu-pakṣi-gaṇān vṛkṣa- latā-gulma-tṛṇādikān |

atra dṛṣṭān na manyasva pārthivāṁs tamasān iva ||139||

ete hi sac-cid-ānanda- rūpāḥ śrī-kṛṣṇa-pārṣadāḥ |

vicitra-sevānandāya tat-tad-rūpāṇi bibhrati ||140||

yad-varṇavad yad-ākāraṁ rūpaṁ bhagavato’sya ye |

nija-priyatamatvena bhavayanto’bhajann imam ||141||

tādṛśaṁ te’sya sārūpyaṁ prāptā nānākṛti-śriyaḥ |

manuṣyā munayo devā ṛṣayo matsya-kacchapāḥ ||142||

varāhā narasiṁhāś ca vāmanāś ca trilocanāḥ |

caturmukhāḥ sahasrākṣāḥ mahā-pūruṣa-vigrahāḥ ||143||

sahasra-vaktrāḥ suryendu- vāyu-vahny-ādi-rūpiṇaḥ |

caturbhujādi-rūpāś ca tat-tad-veśādi-rūpiṇaḥ ||144||

rasena yena yenānte veśākārādinā tathā |

sevitvā kṛṣṇa-pādābje yo yo vaikuṇṭham āgataḥ ||145||

tasya tasyākhilaṁ tat-tac- chrīmad-bhagavataḥ priyam |

tasmai tasmai praroceta tasmāt tat-tad-rasādikam ||146||

te ca sarve’tra vaikuṇṭhe śrī-nārāyaṇam īśvaram |

tat-tad-varṇādi-yuktātma- deva-rūpaṁ vicakṣate ||147||

pūrvavad bhajanānandaṁ prāpnuvanti navaṁ navam |

sarvadāpy aparicchinnaṁ vaikuṇṭhe’tra viśeṣataḥ ||148||

ye tv asādharaṇaiḥ sarvaiḥ pūrvair ātma-manoramaiḥ |

parivārādibhir yuktaṁ nijam iṣṭataraṁ prabhum ||149||

sampaśyanto yathā-pūrvaṁ sadaivecchanti sevitum |

te’tyanta-tat-tan-niṣṭhāntya- kaṣṭhavanto mahāśayāḥ ||150||

te cāsyaiva pradeśeṣu tādṛśeṣu purādiṣu |

tathaiva tādṛśaṁ nāthaṁ bhajantas tanvate sukham ||151||

ye caikatara-rūpasya prīti-niṣṭhā bhavanti na |

aviśeṣa-grahās tasya yat-kiñcid-rūpa-sevakāḥ ||152||

ye ca lakṣmī-pater aṣṭā- kṣarādi-manu-tat-parāḥ |

te hi sarve sva-dehānte vaikuṇṭham imam āśritāḥ ||153||

yathā-kāmaṁ sukhaṁ prāpuḥ sarvato’py adhikaṁ sukhāt |

teṣāṁ sva-sva-rasānaikyāt tāratamye’pi tulyatā ||154||

yathā dharālambana-ratna-bhūtā

nārāyaṇo’sau sa naro’tha dattaḥ |

śrī-jāmadagnyaḥ kapilādayo’pi

ye kautukāc ca pratimā-sarūpaḥ ||155||

ye svarga-lokādiṣu viṣṇu-yajñe-

śvarādayo’mī bhavataiva dṛṣṭāḥ |

matyso’tha kūrmaś ca mahā-varāhaḥ

śrīman-nṛsiṁho nanu vāmanaś ca ||156||

anye’vatārāś ca tathaiva teṣāṁ

pratyekam ihābhidayā prabhedāḥ |

te sac-cid-ānanda-ghanā hi sarve

nānātva-bhājo’pi sadaika-rūpaḥ ||157||

nānātvam eṣāṁ ca kadāpi māyikaṁ

na jīva-nānātvam iva pratīyatām |

tac-cid-vilasātmaka-śakti-darśitaṁ

nānā-vidhopāsaka-citra-bhāva-jam ||158||

ato hi bimba-pratibimba-bhedato

vicitratā sa salile raver iva |

kintv eṣa kha-stho’dvaya eva sarvataḥ

sva-sva-pradese bahudhekṣyate yathā ||159||

yathaiva ca pṛthag jñānaṁ sukhaṁ ca pṛthag eva hi |

tathāpi brahma-tādātmye tayor aikyaṁ susidhyati ||160||

evaṁ vicitra-deśeṣu svapnād avāpyānekadhā |

dṛśyamānasya kṛṣṇasya pārṣadānaṁ padasya ca ||161||

ekatvam apy anekatvaṁ satyatvaṁ ca susaṅgatam |

ekasmiṁs toṣite rūpe sarvaṁ tat tasya tuṣyati ||162||

eko vaikuṇṭha-nātho’yaṁ śrī-kṛṣṇas tatra tatra hi |

tat-tat-sevaka-harṣāya tat-tad-rūpādinā vaset ||163||

etac ca vṛndā-vipine’gha-hantur

hṛtvārbha-vatsān anubhūtam asti |

śrī-brahmaṇā dvāravatī-pure ca

prāsāda-vargeṣu mayā bhramitvā ||164||

durvitarkyā hi sā śaktir adbhutā parameśvarī |

kintv asyaikānta-bhakteṣu gūḍhaṁ kiñcin na tiṣṭhati ||165||

patnī-sahasrair yugapat praṇītaṁ

dravyaṁ sa bhuṅkte bhagavān yadaikaḥ |

paśyanti tāny atra yathā pratisvam

ādau mamādattā tad eva me’tti ||166||

kvacit keṣv api jīveṣu tat-tac-chakti-praveśataḥ |

tasyāveśāvatārā ye te’pi tadvan matā budhaiḥ ||167||

yādṛśo bhagavān kṛṣṇo mahā-lakṣmir apīdṛśī |

tasya nitya-priyā sāndra- sac-cid-ānanda-vigrahā ||168||

sā sadā bhagavad-vakṣaḥ- sthale vasati tat-parā |

tasyā evāvatārās tāḥ kṛṣṇasyevāparā hi yāḥ ||169||

yā mahā-siddhivat tāsu sarva-sampad-adhīśvarī |

mumukṣu-mukta-bhaktānām upekṣyā saiva bhūtidā ||170||

yasyā eva vilolāyāḥ prāyaḥ sarvatra kathyate |

navānām api bhaktānāṁ bhagavat-priyatādhikā ||171||

evaṁ dharaṇy api jñeyā parāś ca bhagavat-priyāḥ |

 tathaiva bhagavac-chaktir api sā jñāyatāṁ tvayā ||172||

mahā-vibhūti-śabdena yoga-śabdena ca kvacit |

yogamāyādi-śabdena ya kvacic ca nigadyate ||173||

ya sāndra-sac-cid-ānanda- vilāsābhyudayātmikā |

nityā satyāpy anādy-antā yānirvacyā svarūpataḥ ||174||

bhagavad-bhajanānanda- vaicitrī-jananī hi sā |

nānā-vidho bhagavato viśeṣo vyajyate yayā ||175||

tathaiva lakṣmyā bhaktānāṁ bhakter lokasya karmaṇām |

sa sa viśeṣa-vaicitrī sadā sampadyate yataḥ ||176||

sā ca tasyāś ca sā ceṣṭā jñeya tac-chuddha-sevakaiḥ |

atarkyā śuṣka-dustarka- jñāna-sābhinna-mānasaiḥ ||177||

sā parāparayoḥ śaktyoḥ parā śaktir nigadyate |

prabhoḥ svabhāvikī sā hi khyātā prakṛtir ity api ||178||

aṁśāḥ bahu-vidhās tasyā lakṣyante kārya-bhedataḥ |

tasyā eva praticchāyā- rūpā māyā guṇātmikā ||179||

mithyā-prāpañca-jananī mithyā-bhrānti-tamomayī |

ato’nirūpyānityādyā jīva-saṁsāra-kāriṇī ||180||

aṣṭamāvaraṇāsyādhi- ṣṭhātrī mūrtimatī hi yā |

kāryākāra-vikārasyā- prāptyā prakṛtir ucyate ||181||

yasyās tv ati-krameṇaiva muktir bhaktiś ca sidhyati |

utpāditaṁ yayā viśvam aindra-jālika-van mṛṣā ||182||

śaktyā sampāditaṁ yat tu sthiraṁ satyaṁ ca dṛśyate |

kardama-prabhṛtīnāṁ tat- tapo-yogādi-jaṁ yathā ||183||

niḥśeṣa-sat-karma-phalaika-dātur

yogīśvarair arcya-padāmbujasya |

kṛṣṇasya śaktyā janitaṁ tayā yan

nityaṁ ca satyaṁ ca paraṁ hi tadvat ||184||

evaṁ bhagavatā tena śrī-kṛṣṇenāvatāriṇā |

na bhidyante’vatārās te nityāḥ satyāś ca tādṛśāḥ ||185||

eka sa kṛṣṇo nikhilāvatāra-

samaṣṭi-rūpo vividhair mahattvaiḥ |

tais tair nijaiḥ sarva-vilakṣaṇair hi

jayaty anantair bhaga-śabda-vācyaiḥ ||186||

nārāyaṇād apy avatāra-bhāve

saṁvyājyamānair madhurair manojñaiḥ |

tat-prema-bhakty-ardra-hṛd-eka-vedyair

māhātmya-vargair vividhair viśiṣṭaḥ ||187||

teṣām apy avatārāṇāṁ sevakaiḥ paramaṁ mahat |

labhyate sukham ātmātma- priya-sevā-rasānugam ||188||

upāsanānusāreṇa datte hi bhagavān phalam |

na tatrāparitoṣaḥ syāt kasyacit sādhya-lābhataḥ ||189||

vicitra-līlā-vibhavasya tasya

samudra-koṭi-gahanāśayāsya |

vicitra-tat-tad-ruci-dāna-līlā-

vibhūtim uttārkayituṁ prabhuḥ kaḥ ||190||

sidhyet tathāpy atra kṛpā-mahiṣṭhatā

yat tāratamye’pi nija-svabhāvataḥ |

spardhādy-avṛttair nikhilair yathā-ruci

prāpyeta seva-sukham antya-sīma-gam ||191||

na sac-cid-ānanda-ghanātmanāṁ hi

svalpe’pi saukhye bahu-saukhya-buddhiḥ |

saṁsārikāṇām iva nāpi tuccha-

sukhānubhūtir yatinām iva syāt ||192||

tāratamyaṁ tu kalpyeta sva-sva-sevānusārataḥ |

tat-tad-rasa-sajātīya- sukha-vaicitryāpekṣayā ||193||

vaikuṇṭha-vāsino hy ete kecid vai nitya-pārṣadāḥ |

pare kṛṣṇasya kṛpayā sādhayitvemam āgatāḥ ||194||

bhajanānanda-sāmye’pi bhedaḥ kaścit prakalpyate |

bāhyāntarīṇa-bhāvena dūra-pārśva-sthatādinā ||195||

yadyapy eṣāṁ hi nityatvāt sāmyaṁ bhagavato bhavet |

sevya-sevakatāpy āste nityā satyā svabhāvataḥ ||196||

sac-cid-ānanda-sāndratvāc caiṣaṁ bhagavatā saha |

sāmye’pi bhajanānanda- mādhurya-kārya-vidyayā ||197||

kayācid anayātarkya- nānā-madhurimārṇave |

tasmin śrī-kṛṣṇa-pādābje ghaṭate dāsatā sadā ||198||

taiḥ sac-cid-ānanda-ghanair aśeṣaiḥ

śrī-kṛṣṇa-devasya yathāvatāraiḥ |

khyāto’vatāritvam ṛte’pi sāmye

tais tair mahattvair madhurair viśeṣaḥ ||199||

vadanti kecid bhagavān hi kṛṣṇaḥ

susac-cid-ānanda-ghanaika-mūrtiḥ |

sa yat paraṁ brahma pare tu sarve

tat-pārṣadā brahmamayā vimuktāḥ ||200||

bhakty-ānanda-viśeṣāya līlā-vigraha-dhāriṇaḥ |

tayā bhagavataḥ śaktyā cid-vilāsa-sva-rūpayā ||201||

śrī-gopa-kumāra uvāca—

pṛṣṭaṁ mayedaṁ bhagavan dharā-tale

tiṣṭhanti yāḥ śrī-pratimā mahā-prabhoḥ |

tāḥ sac-cid-ānanda-ghanās tayā matā

nīlādri-nāthaḥ puruṣottamo yathā ||202||

eko’pi bhagavān sāndra- sac-cid-ānanda-vigrahaḥ |

kṛpayā tatra tatrāste tat-tad-rūpeṇa līlayā ||203||

tat-sarva-nairapekṣyena ko doṣaḥ syāt tad-arcane |

kathañcit kriyamāṇe’pi mahā-lābho’pi budhyate ||204||

tataḥ kathaṁ purāṇebhyaḥ śrūyante tat-tad-uktayaḥ |

apramāṇaṁ ca tā na syur mahan-mukha-viniḥsṛtaḥ ||205||

tac chrūtvoktaṁ prabhoḥ pūjā- mārgādi-guruṇāmunā |

utthāya paramānandān mām āśliṣyedam uttaram ||206||

śrī-nārada uvāca—

pratimā yā mayoddiṣṭāḥ sākṣād bhagavatā samāḥ |

tāsām arcana-māhātmyaṁ tāvad āstāṁ sudūrataḥ ||207||

ādyām adhunikīṁ vārcāṁ sva-dharmādy-anapekṣayā |

sākṣāc chrī-bhagavad-buddhyā bhajatāṁ kṛtṛmām api ||208||

na patityādi-doṣaḥ syād guṇa eva mahān mataḥ |

sevottamā matā bhaktiḥ phalaṁ yā paramaṁ mahat ||209||

siddhiḥ syād bhagavad-dṛṣṭyā tṛṇa-sammānanād api |

sakṛd-uccaranān nāmā- bhāsasya śravaṇāt tathā ||210||

kutas tat-smārake tāsyā- dhiṣṭhāne mantra-saṁskṛte |

sarva-bhakti-pade pūjya- māne doṣādi-tarkanam ||211||

kadāpi kṛṣṇa-pratimārcanavatāṁ

na sambhavet kṛṣṇa-pareṣv anādaraḥ |

ghaṭeta cet karhy api tad-viṣaktito

gṛṇanti nāgas tad amī stavanty atha ||212||

ye tu tat-pratimāṁ nūtnām adhiṣṭhānāṁ harer iti |

bheda-dṛṣṭyātha śailādi- buddhyā sampūjayanti hi ||213||

na mānayanti tad-bhaktān sarva-bhūtāvamāninaḥ |

pūjā-garveṇa vedājñāṁ atikramanti ca prabhoḥ ||214||

ta eva sarva-bhaktebhyo nyūnās te manda-buddhayaḥ |

pūjā-phalaṁ na vindanti ta eva hi yathoditam ||215||

yadyapy aśeṣa-sat-karma- phalato’dhikam uttamam |

teṣām api phalaty eva tat-pūjā-phalam ātmanā ||216||

tathāpi bhagavad-bhakti- yogyaṁ na jāyate phalam |

iti sādhu-varais tat tat tatra tatra vinindyate ||217||

tāni tāni purāṇādi- vacanāny akhilāny api |

tat-tad-viṣayakāny eva manyasva na tu sarvataḥ ||218||

te’pi nūnaṁ na tāṁ pūjāṁ tyajeyur yadi sarvathā |

tadā tan-niṣṭhayā citte śodhite guṇa-darśinām ||219||

kṛpayā kṛṣṇa-bhaktānāṁ prakṣiṇāśeṣa-duṣaṇāḥ |

kālena kiyatā te’pi bhavanti paramottamāḥ ||220||

yathā sakāma-bhaktā hi bhuktvā tat-kāmitaṁ phalam |

kāle bhakti-prabhāvena yogyaṁ vindanti tat-phalam ||221||

yathā ca tatra tat-kālaṁ bhakter yogyaṁ na sat-phalam |

sañjātam iti tac-chuddha- bhaktimadbhir vinindyate ||222||

te hi bhakteḥ phalaṁ mūlaṁ bhagavac-caraṇābjayoḥ |

sadā sandarśana-krīḍā- nanda-lābhādi manvate ||223||

nāpi tatra sahante te vilambaṁ lava-mātrakam |

bhagavān api tān hātuṁ manāg api na śaknuyāt ||224||

ato’nyāny ati-tucchāni sarva-kāma-phalāni hi |

muktiś ca sulabhāny asmāt tad-bhaktir na tu tādṛśī ||225||

tat-prasādena bhaktānām adhīno bhagavān bhavet |

iti svātantrya-hāny eva na tāṁ dadyān maheśvaraḥ ||226||

manye mahā-preṣṭha-janānuvaśyatā

na duḥkha-doṣau vidadhīta kaucana |

kintu pramodaṁ nija-bhakta-vatsala-

tvādīn mahā-kīrti-guṇāṁs tanoti sā ||227||

viśeṣato nāgara-śekharasya

sva-rāmatādi-sva-guṇāpavādaiḥ |

apekṣaṇīyā parama-priyā sā

kāṣṭhā parā śrī-bhagavattva-sīmnaḥ ||228||

sa-prema-bhakteḥ paripākataḥ syāt

kācin mahā-bhāva-viśeṣa-sampat |

sa vai narīṇarti mahā-praharṣa-

samrājya-mūrdhopari tattva-dṛṣṭyā ||229||

svabhāvato’thāpi mahārti-śoka-

santāpa-cihnāni bahis tanoti |

bāhyāpi sa preṣṭhatamasya soḍhuṁ

daśā na śakyeta kadāpi tena ||230||

lokā bahir-dṛṣṭi-parās tu bhāvaṁ

taṁ bhrāmakaṁ prema-bharaṁ vilokya |

bhaktāv akāmā vihasanti bhaktāṁs

tat-prema-bhaktiṁ bhagavān na datte ||231||

sa-premakā bhaktir atīva-durlabhā

svargādi-bhogaḥ sulabho’bhavaś ca saḥ |

cintāmaṇiḥ sarva-janair na labhyate

labhyeta kācādi kadāpi hātakam ||232||

kadācid eva kasmaicit tad-ekārtha-spṛhāvate |

taṁ dadyād bhagavān bhaktiṁ loka-bāhyāya dhīmate ||233||

śakyaṁ na tad-bhāva-viśeṣa-tattvaṁ

nirvaktum asmābhir atho na yogyam |

bhakti-pravṛtty-artha-paraiḥ prabhoḥ sac-

chāstrair ivājñeṣu viruddhavat syāt ||234||

tad-bhāvotkarṣa-mādhuryaṁ vidus tad-rasa-sevinaḥ |

tatratyas tvam api jñāsyasy acirāt tat-prasādataḥ ||235||

śrī-gopa-kumāra uvāca—

evaṁ nijeṣṭa-deva-śrī- gopāla-caraṇābjayoḥ |

nitarāṁ darśanotkaṇṭhā tad-vāco me vyavardhata ||236||

tādṛg-bhāva-viśeṣāśā- vatyāpy ajani tat-kṣaṇāt |

tābhyāṁ śokārṇave kṣiptaṁ mām ālakṣyāha sāntvayan ||237||

śrī-nārada uvāca—

yadyapy etan mahā-gopyaṁ yujyate nātra jalpitum |

tathāpi tava kātārya- bharair mukharito bruve ||238||

ito’dūre’yodhyā vilasati purī śrī-raghupates

tato dūre śrīman-madhura-madhu-puryaiva sādṛśī |

purī dvārāvaty ullasati dayitā śrī-yadupates

tam evāsyāṁ gatvā nija-dayita-devaṁ bhaja dṛśā ||239||

prāg ayodhyābhigamane sad-upāyam imaṁ śrnu |

śrī-rāmacandra-pādābja- sevaika-rasikair matam ||240||

sākṣād bhagavatas tasya śrī-kṛṣṇasyāvatāriṇaḥ |

upāsanā-viśeṣeṇa sarvaṁ yadyapi labhyate ||241||

tathāpi raghu-vīrasya śrīmat-pāda-sarojayoḥ |

tayo rasa-viśeṣasya lābhāyopadiśāmy aham ||242||

sītā-pate śrī-raghunātha lakṣmaṇa-

jyeṣṭha prabho śrī-hanūmat-priyeśvara |

ity ādikaṁ kīrtaya veda-śāstrataḥ

khyātaṁ smaraṁs tad-guṇa-rūpa-vaibhavam ||243||

yena prakāreṇa nijeṣṭa-devo

labhyeta tasyānusṛtiḥ kṛtitvam |

yatrāsya gandho’pi bhavet kriyeta

prītiḥ parā tatra tad-eka-niṣṭhaiḥ ||244||

śrī-rāma-pādābja-yuge’valokite

śāmyen na cet sa tava darśanotkatā |

tenaiva kāruṇya-bharārdra-cetasā

praheṣyate dvāravatīṁ sukhaṁ bhavān ||245||

saṅkīrtanaṁ tasya yathoditaṁ prabhoḥ

kurvan gatas tatra nija-priyeśvaram |

śrī-kṛṣṇa-candraṁ yadubhir vṛtaṁ ciraṁ

didṛkṣitaṁ drakṣyasi taṁ manoharam ||246||

vaikuṇṭhasyaiva deśas te koṣalā-dvārakādayaḥ |

tat tatra gamanāyājñā tad-bhartur na hy apekṣyatām ||247||

tasyājñayāgato’trāhaṁ sarva-hṛd-vṛtti-darśinaḥ |

man-mukhenaiva tasyājñā sampannnety anumanyatām ||248||

ekaṁ mahā-bhaktam anugrahītuṁ

svayaṁ kutaścid bhagavān gato’yam |

soḍhuṁ vilambaṁ na hi śakṣyasi tvaṁ

tan-nirgame te’vasaro varo’yam ||249||

śrī-gopa-kumāra uvāca—

śrutvā taṁ nitarāṁ hṛṣṭo muhuḥ śrī-nāradaṁ naman |

tasyāśirvādam ādāya śikṣāṁ cānusmarann ayam ||250||

dūrād eva gato’drakṣaṁ vānarāṁs tān itas tataḥ |

plāvamānān mahā-lolān rāma rāmeti vādinaḥ ||251||

taiḥ sahāgre gato vaṁśīm ākarṣadbhiḥ karān mama |

narān apaśyaṁ vaikuṇṭha- pārṣadebhyo’pi sundarān ||252||

tair evārya-varācārair man-naty-ādy-asahiṣṇubhiḥ |

purīṁ praveśito bāhyaṁ prāk prakoṣṭham agam aham ||253||

sugrīvāṅgada-jambavat-prabhṛtibhis tatropaviṣṭaṁ sukhaṁ

śrīmantaṁ madhurair |naraiś ca bharataṁ śatrughna-yuktaṁ puraḥ |

dṛṣṭvāhaṁ raghunātham eva nitarāṁ matvā stuvaṁs tat-stavaiḥ

karṇau tena pidhāya dāsya-parayā vācā niṣiddho muhuḥ ||254||

bhītas tad-agre’ñjalimān avasthito

niḥsṛtya vegena hanūmatā balāt |

praveśito’ntaḥ-puram adbhutādbhutaṁ

vyalokayaṁ taṁ nṛ-varākṛtiṁ prabhum ||255||

prāsāda-mukhye’khila-mādhurī-maye

samrājya-siṁhāsanam āsthitaṁ sukham |

hṛṣṭaṁ mahā-pūruṣa-lakṣaṇānvitaṁ

nārāyaṇenopamitaṁ kathañcana ||256||

tato’pi kaiścin madhurair viśeṣair

manoramaṁ cāpa-vilāsi-pāṇim |

sa-prāśraya-hrī-ramitāvalokaṁ

rājendra-līlāṁ śrita-dharma-vārtam ||257||

tad-daṛṣṇānanda-bhareṇa mohito

daṇḍa-praṇāmārtham ivāpataṁ puraḥ |

tataś ca tenārtha-vareṇa vāñcito

vyutthāpitas tat-kṛpayā vyalokayam ||258||

māṁ tatra hitvā nija-sevayāhṛtaḥ

plutyaikayā śrī-hanūmān gato’ntikam |

sītānurūpā ramate priyā prabhoḥ

savye’sya pārśve’nuja-lakṣmaṇo’nyataḥ ||259||

kadāpi śubhrair vara-cāmaraiḥ prabhuṁ

gāyan guṇān vījayati sthito’grataḥ |

kadāpy upaślokayati sva-nirmitaiś

citraiḥ stavaiḥ śrī-hanūmān kṛtāñjaliḥ ||260||

śvetātapatraṁ ca bibharty asau kṣaṇaṁ

saṁvāhayet tasya padāmbuje kṣaṇam |

sevā-prakārān yugapad bahūn kṣaṇaṁ

tasminn avaiyagryam aho tanoti ca ||261||

parama-harṣa-bharāt kramito hy ahaṁ

jaya jayeti vadan praṇaman muhuḥ |

mṛdula-vāg-amṛtaiḥ paramādbhutair

bhagavatārdra-hṛdā paritarpitaḥ ||262||

śrī-bhagavān uvāca—

bho gopa-nandana suhṛttama sādhu sādhu

snehaṁ vidhāya bhavatā vijayaṁ kṛto’tra |

viśramyatām alam alaṁ bahubhiḥ prāyasair

etair na duḥkhaya ciraṁ nija-bāndhavaṁ mām ||263||

uttiṣṭhottiṣṭha bhadraṁ te gauravāt sambhramaṁ tyaja |

tvadīya-prema-rūpeṇa yantrito’smi sadā sakhe ||264||

śrī-gopa-kumāra uvāca—

atha tasyājñayāgatyotthāpito’haṁ hanūmatā |

śrīmat-pādābja-pīṭhasya nītaś ca nikaṭaṁ haṭhāt ||265||

tadākarṣaṁ manasy etad dīrghāśā phalitādhunā |

vañchātītaṁ ca sampannaṁ phalaṁ tat kutra yāny ataḥ ||266||

gopa-bālaka-veśena svakīyenaiva pūrvavat |

kiyantaṁ nyavasaṁ kālaṁ tatrānanda-bharārditaḥ ||267||

atha śrī-raghu-siṁhasya mahārājadhirājatām |

līlāṁ tad-anurūpāṁ ca vīkṣe dharmānusāriṇīm ||268||

na ceṣṭā-deva-pādānāṁ tat-tat-krīḍānusāriṇīm |

vihāra-mādhurīṁ kāñcin nāpi tāṁ tāṁ kṛpāṁ labhe ||269||

tataḥ śokam ivāmutrāpy āpnuvan śrī-hanūmataḥ |

śrī-rāmacandra-pādābja- mahimnāṁ śravaṇena hi ||270||

sākṣād-anubhavenāpi mano-duḥkhaṁ nivāraye |

tasmin nijeṣṭa-devasya sarvam āropayāmi ca ||271||

pūrvābhyāsa-vaśeneyaṁ vrajabhūmir yadā balāt |

sa tal-līlānukampāśāpy akramed dhṛdayaṁ mama ||272||

tadā mantri-vareṇāhaṁ ālakṣya śrī-hanūmatā |

vicitra-yukti-cāturyai rakṣyeyāśvāsya tatra hi ||273||

atha śrī-rāmeṇa prakhara-karuṇā-komala-hṛdā

jagac-cittajñena praṇaya-mṛdunāśvāsya vacasā |

vraja-dvārāvatyāṁ sukham iti samādiśya gamitaḥ

samaṁ taṁ bhallūkāvalī-parivṛḍhenāham acirāt ||274||

iti śrī-bṛhad-bhāgavatāmṛte śrī-goloka-māhātmya-nirūpaṇe

vaikuṇṭha-nāmā tṛtīyo'dhyāyaḥ

|| 2.4 |

(2.5)

### atha pañcamo'dhyāyaḥ

śrī-gopa-kumāra uvāca—

atha tatra gato vipraiḥ kiyadbhir māthuraiḥ saha |

yādavān krīḍato’drakṣaṁ saṅghaśaḥ sa-kumārakān ||1||

purā kvāpi na dṛṣṭā yā sarvato bhramatā mayā |

madhurimṇāṁ parā kaṣṭhā sā teṣv api virājate ||2||

sarvārtho vismṛto harṣān mayā tad-darśanodbhavāt |

teṣv ākṛṣya pariṣvaktaḥ sarvajña-pravarair aham ||3||

govardhanādri-gopāla- putra-buddhyā praveśitaḥ |

antah-puraṁ kare dhṛtvā sneha-pūrārdra-mānasaiḥ ||4||

paśyāmi dūrāt sa-damo mahīyaso

madhye maṇi-svarṇa-maye varāsane |

tulī-varopary upaviśya līlayā

bibhrājamāno bhagavān sa vartate ||5||

vaikuṇṭhanāthasya vicitra-mādhurī-

sāreṇa tenāsty akhilena sevitaḥ |

kenāpi kenāpy adhikādhikena

so’musmād api śrī-bhara-sañcayena ca ||6||

kaiśora-śobhārdrita-yauvanārcito

bhakteṣv abhivyañjita-cāru-dor-yugaḥ |

mādhurya-bhaṅgi-hrīyamāna-sevaka-

svānto mahāścarya-vinoda-sāgaraḥ ||7||

śvetātapatraṁ vitataṁ virājate

tasyopariṣṭad vara-cāmara-dvayam |

pārśva-dvaye bibhramad agrato’sya ca

śrī-pāduke hāṭaka-pīṭha-mastake ||8||

śrī-rāja-rājeśvaratānurūpā

paricchadālī parito vibhāti |

nijānurūpāḥ paricārakāś ca

tathā mahā-vaibhava-paṅktayo’pi ||9||

sva-svāsane śrī-vasudeva-rāmā-

krūrādayo dakṣiṇato niviṣṭaḥ |

vāme’sya pārśve gada-satyakī ca

puro nidhāyādhipam ugrasenam ||10||

mantrī vikadruḥ kṛtavarmaṇā samaṁ

tatraiva vṛṣṇi-pravaraiḥ parair api |

śrī-nārado narma-sugīta-vīṇā-

vādyair amuṁ krīḍati hāsayan saḥ ||11||

tiṣṭhan puraḥ śrī-garuḍo’sti taṁ stuvan

pādābja-saṁvāhana-kṛt tathoddhavaḥ |

rahasya-vārtābhir asau priyābhiḥ

santoṣayann asti nijeśvaraṁ tam ||12||

nirīkṣya dīrghātma-didṛkṣitāspadaṁ

dūre’pataṁ prema-bhareṇa mohitaḥ |

sa tūdbhata-sneha-rasena pūrito

man-nāyanāyoddhavam ādideśa ||13||

mām uddhavo gopa-kumāra-veṣam

ālakṣya hṛṣṭo drutam āgato’sau |

utthāpya yatnād atha cetayitvā

pāṇyor gṛhitvānayad asya pārśvam ||14||

nijāntike man-nayanārtham ātmanai-

votthātu-kāmena puro’rpitasya |

pādāmbujasyopari mac-chiro balāt

sva-pāṇinākṛṣya batoddhavo nyadhat ||15||

saḥ prāṇa-nāthaḥ sva-karāmbujena me

spṛśan pratīkān parimārjayann iva |

vaṁśīṁ mamādāya karād vilokayaṁs

tuṣṇīṁ sthito’śrūni sṛjan mahārtavat ||16||

kṣaṇāt tava kṣemam anāmayo’si kiṁ

sa tatra kaccit prabhaved amaṅgalam |

evaṁ vadann eva daśāṁ sa kām api

vrajan kṛto mantri-vareṇa dhairyavān ||17||

agrato darśitās tena saṅketena sabhā-sthitāḥ |

yādavā vasudevādyā nṛpā devās tathārṣayaḥ ||18||

unmīlya padma-netre tān ālokyagre prayatnataḥ |

so’vastabhyeṣad ātmānaṁ purāntar gantum udyataḥ ||19||

cirād abhiṣṭaṁ nija-jīviteśaṁ

tathābhilabhya pramadābdhi-magnaḥ |

kim ācarāni pravadāni vā kim

iti sma jānāmi na kiñcanāham ||20||

tato bahir niḥsarato yadūttamān

sammanya tambūla-vilepanādibhiḥ |

vidhṛtya māṁ dakṣiṇa-pāṇināñjalau

rāmoddhavābhyām aviśat purāntaram ||21||

śvāśruṁ puraṣkṛtya sarohiṇīkaṁ

śrī-devakīṁ sāṣṭa-śatottarāṇi |

prabhuṁ sahasrāṇy atha śoḍaśāgre

’bhyayuḥ sa-bhṛtyāḥ pramudā mahiṣyaḥ ||22||

rukmiṇī satyabhāmā sā devī jāmbavatī tathā |

kālindī mitravindā ca satyā bhadrā ca lakṣmaṇā ||23||

anyāś ca rohiṇī-mukhyās tasyaivocitatāṁ gatāḥ |

sarvāḥ sarva-prakāreṇa tulya-dāsī-gaṇārcitāḥ ||24||

tābhyām amūbhiś ca sa-lajjam āvṛtaḥ

kumāra-vargair api śobhito’viśat |

prāsādam ātmīyam athāsanottame

nihnutya bhāvaṁ niṣaṣāda hṛṣṭavat ||25||

taṁ śrī-yaśodākhila-gopa-sundarī-

gopārbha-vargair iva bhūṣitaṁ tv aham |

paśyan samakṣaṁ dhṛta-veṇum ātmano

dhyeyaṁ punar harṣa-bhareṇa mohitaḥ ||26||

kṛpā-bhara-vyagra-manaḥ sa-sambhramaṁ

svayaṁ samutthāya sa nanda-nandanaḥ |

karāmbuja-sparśa-balena me’karot

prabodham aṅgāni muhur vimārjayan ||27||

vṛtte bhojana-kāle’pi bhoktum iccham akurvatā |

mātṛṇam āgraheṇaiva kṛtyaṁ madhyāhnikaṁ kṛtam ||28||

devakī-nandanenātha tena kiñcit sva-pāṇinā |

bhojito’haṁ svayaṁ paścād bhuktaṁ santoṣaṇāya me ||29||

kumāra-maṇḍalī-madhye niveśya nijam agrajam |

pariveśayatā svena pūrvavad bālya-līlayā ||30||

mahā-prasādam ucchiṣṭaṁ bhuktvā sva-gṛham ānayat |

bhagavad-bhāva-vijño’sāv uddhavo māṁ balād iva ||31||

tadānīm eva yāto’haṁ samyāk saṁjñāṁ tato’khilam |

tatrānubhūtaṁ vimṛśan muhur nṛtyann amāṁsy adaḥ ||32||

manorathānāṁ paramaṁ kilāntam

aho gato’dyaiva yad-iṣṭa-devam |

prāpto’parokṣaṁ vraja-nāgaraṁ taṁ

hṛd-dhyāyamānākhila-mādhurībhiḥ ||33||

prasthāyoddhava-saṅgatyā sva-prabhuṁ taṁ vilokayan |

nāśakaṁ harṣa-vaivaśyāt kiñcit kartuṁ paraṁ tataḥ ||34||

vicitraṁ tasya kāruṇya- bharaṁ santatam āpnuvan |

vasaṁs tatra mahānanda- pūrān anubhavāmi yān ||35||

teṣāṁ nirūpanaṁ kartuṁ vācā cittena vā janaḥ |

brahmāyuṣāpi kaḥ śakto bhagavad-bhaktimān api ||36||

mokṣe sukhaṁ nanu mahattamam ucyate yat-

tat-koṭi-koṭi-guṇitaṁ gaditaṁ vikuṇṭhe |

yuktyā kayācid adhikaṁ kila koṣalāyāṁ

yad dvārakā-bhavam idaṁ tu kathaṁ nirūpyam ||37||

tatrāpi tac-cira-didṛkṣita-jīviteśa-

prāptyā tad-eka-dayitasya janasya yat syāt |

vṛttyā kayāstu vacaso manaso’pi vāttaṁ

tad vai vidus tad-ucitātmani tad-vidas te ||38||

evaṁ vasantaṁ māṁ tatra śrīmad-yādava-puṅgavāḥ |

viśva-bāhyāntarānanda- didṛkṣārdra-hṛdo’bruvan ||39||

śrī-yādavā ūcuḥ—

vaikuṇṭhato’py uttama-bhūti-pūrite

sthāne tvam etyātra sakhe’smad-anvitaḥ |

yad-vanya-veśena sudīnavad vaser

manyāmahe sādhu na tat kathañcana ||40||

citte duḥkham ivāsmākam api kiñcid bhaved ataḥ |

svataḥ siddhaṁ tam asmākam iva veṣādikaṁ tanu ||41||

śrī-gopa-kumāra uvāca—

teṣāṁ tatrāgraheṇāpi sva-cittasyācyutasya ca |

alabdhvā sva-rasaṁ teṣu nīcākiñcanavat sthitaḥ ||42||

āsīnasya sabhā-madhye sevitasya maharddhibhiḥ |

pārśve bhagavato’thāhaṁ gantuṁ lajje bibhemi ca ||43||

catur-bāhutvam apy asya paśyeyaṁ tatra karhicit |

na ca krīḍā-viśeṣāṁ taṁ vrajabhūmi-kṛtaṁ sadā ||44||

kadācid eṣa tatraiva vartamānān adūrataḥ |

pāṇḍavān īkṣituṁ gacched ekākī priya-bandhavān ||45||

itthaṁ cirāntanābhīṣṭā- sampūrtyā me vyatheta hṛt |

tādṛg-rūpa-guṇasyāsya dṛṣṭyaivāthāpi śāmyati ||46||

tasya vāg-amṛtais tais taiḥ kṛpābhivyañjanair api |

bhavet sukha-viśeṣo yo jihvā spṛśatu taṁ katham ||47||

evam uddhava-gehe me dināni katicid yayuḥ |

yadi syāt ko’pi śokas taṁ saṁvṛṇomy avahitthāya ||48||

ekadā nāradaṁ tatrā- gataṁ vīkṣya prāṇamya tam |

harṣeṇa vismayenāpi veṣṭito’vocam īdṛśam ||49||

munīndra-veṣa prabhu-pārṣadottama

svargādi-lokeṣu bhavantam īdṛśam |

vaikuṇṭha-loke’tra ca hanta sarvataḥ

paśyāmy aho kautukam āvṛṇoti mām ||50||

śrī-nārada uvāca—

gopa-bālaka evāsi satyam adyāpi kautukī |

pūrvam eva mayoddiṣṭam etad asti na kiṁ tvayi ||51||

yathā hi bhagavān ekaḥ śrī-kṛṣṇo bahu-mūrtibhiḥ |

bahu-sthāneṣu varteta tathā tat-sevakā vayam ||52||

śrī-suparṇādayaḥ sarve śrīmad-dhanūmad-ādayaḥ |

uddhavo’pi tathaivāyaṁ tādṛśā yādavādayaḥ ||53||

sarve’pi nityaṁ kila tasya pārṣadāḥ

sevā-parāḥ krīḍaṇakānurūpāḥ |

pratyekam ete bahu-rūpavanto’py

ekaṁ bhajāmo bhagavān yathāsau ||54||

nānā-vidhās tasya paricchadā ye

nāmāni līlāḥ priya-bhūmayaś ca |

nityāni satyāny akhilāni tadvad

ekāny anekāny api tāni viddhi ||55||

āścaryam etat tvam apīdṛg eva san

pūrva-svabhāvaṁ tanuṣe’tra līlayā |

paraṁ mahāścaryam ihāpi lakṣyase

’tṛptārta-cetā iva sarvadā mayā ||56||

śrī-gopa-kumāra uvāca—

mayā sa-pāda-graham eṣa natvā

sa-dainyam ukto bhagavaṁs tvam eva |

jānāsi tat sarvam itīdam āha

smitvā nirīkṣyānanam uddhavasya ||57||

śrī-nārada uvāca—

uddhavāyam aho gopa- putro govardhanodbhavaḥ |

mādṛśaṁ tvādṛśānāṁ ca mṛgyan vastu sudurlabham ||58||

itas tato bhraman vyagraḥ kadācid api kutracit |

nātikramati cittāntar lagnaṁ taṁ śokam arti-dam ||59||

tad enaṁ bata tatratya- lokānugraha-kātaraḥ |

bhavān api na pārśva-sthaṁ pratibodhayati kṣaṇam ||60||

padaṁ dūrataraṁ tad vai tat-sukhānubhavas tathā |

tat-sādhanam api prārthyam asmākam api durghaṭam ||61||

śrīmad-uddhava uvāca—

vrajabhūmāv ayaṁ jātas tasyāṁ gopatvam ācarat |

gopālopāsana-niṣṭho viśiṣṭo’smān mahāṣayaḥ ||62||

sotsāham āha taṁ harṣāt tac chrutvāśliṣya nāradaḥ |

yathāyaṁ labhate’bhīṣṭaṁ tathopādiśa satvaram ||63||

abravīd uddhavo jātyā kṣatriyo’haṁ mahā-mune |

upadeśa-pradāne tan nādhikārī tvayi sthite ||64||

nārado nitarām uccair vihasyāvadad uddhavam |

na vaikuṇṭhe’py apetāsmin kṣatriyatva-matis tava ||65||

uddhavaḥ sa-smitaṁ prāha kiṁ bruyāṁ sā na mādṛśam |

apeteti kilāsmākaṁ prabhor apy apayāti na ||66||

yathā tatra tathātrāpi sad-dharama-paripālanam |

gārhasthyāri-jaya-jeṣṭhya- vipra-sammānanādikam ||67||

tad-uktyā nārado harṣa- bharākrānta-manā hasan |

utplutyotplutya cākrośann idam āha suvismitaḥ ||68||

śrī-nārada uvāca—

aho bhagavato līlā- mādhurya-mahimādbhutaḥ |

tad-eka-niṣṭhā-gāmbhīryaṁ sevakānāṁ ca tādṛśām ||69||

aho alaṁ kautukam etad īkṣyate

yathaiṣa vikrīḍati martya-loka-gaḥ |

tathaiva vaikuṇṭha-padopari sthito

nija-priyānāṁ paritoṣa-hetave ||70||

yal-līlānubhavenāyaṁ bhramaḥ syān mādṛśām api |

vaikuṇṭha-dvārakāyaṁ kiṁ martye vartāmahe’thavā ||71||

yuktaṁ tad-eko prabhu-pada-padmayoḥ

sa-prema-bhaktir bhavatām apekṣitā |

bhakta-priyasyāsya ca bhakta-kāmita-

prapūraṇaṁ kevalam iṣṭam uttamam ||72||

vaikuṇṭha-vāsocitam īhitaṁ na vo

no marta-loka-sthiti-yogyam apy ataḥ |

aiśvarya-yogyaṁ na hi loka-bandhutā

yuktaṁ ca tasyāpi bhaved apekṣitam ||73||

sa-prema-bhakteḥ paramānukūlaṁ

dainyaṁ mahā-puṣṭi-karaṁ sadā vaḥ |

tasyāpi tat-prema-vibhāvane’laṁ

bhogākula-grāmya-vihāra-jātaṁ ||74||

premodreka-parīpāka- mahimā kena varṇyatām |

yaḥ kuryāt parameśaṁ taṁ sad-bandhum iva laukikam ||75||

aho laukika-sambandha- bhāvaṁ ca staumi yena hi |

gauravāder vilopena kṛṣṇe sat prema tanyate ||76||

śrī-gopa-kumāra uvāca—

evaṁ vadan prema-bharābhiyantrito

vikāra-jātaṁ vividhaṁ bhajan muniḥ |

tūṣṇīm abhūd ārtam athāha māṁ punaḥ

sāpekṣam ālakṣya nijopadeśane ||77||

śrī-nārada uvāca—

gopāla-deva-priya gopa-nandana

śrīmān ito dūrataro virājate |

goloka-nāmopari sarva-sīma-go

vaikuṇṭhato deśa-viśeṣa-śekharaḥ ||78||

sa māthura-śrī-vrajabhūmi-rūpas

tatraiva devī mathurā-purī ca |

vṛndāvanādi-vraja-bhūmim ātma-

sāraṁ vinā sthātum apārayānti ||79||

sā go-pradhāna-deśatvāt sarva śrī-mathurocyate |

goloka iti gūḍho’pi vikhyātaḥ sa hi sarvataḥ ||80||

sa ca tad vraja-lokānāṁ śrīmat-premānuvartinā |

kṛṣṇe śuddhatareṇaiva bhāvenaikena labhyate ||81||

tādṛg bhagavati premā paramaiśvarya-dṛṣṭitaḥ |

sadā sampadyate naiva bhaya-gaurava-sambhavāt ||82||

kevalaṁ laukika-prāṇa- suhṛd-buddhyā sa sidhyati |

lokālokottaro yo’sāv ati-lokottaro’pi yaḥ ||83||

lokānugāpi sānyonyaṁ priyatātīta-laukikā |

madhurāty-adbhutaiśvaryā- laukikatva-vimiśritā ||84||

vyavahāro’sya teṣāṁ ca so’nyonyaṁ prema-vardhanaḥ |

vaikuṇṭhe paramaiśvarya- pade na kila sambhavet ||85||

tādṛśī sāpy ayodhyeyaṁ dvārakāpi tato’dhikā |

ataḥ sa lokaḥ kṛṣṇena dūrataḥ parikālpitaḥ ||86||

sukha-krīḍā-viśeṣo’sau tatratyānāṁ ca tasya ca |

mādhuryāntyāvadhiṁ prāptaḥ sidhyet tatrocitāspade ||87||

aho kila tad evāhaṁ manye bhagavato hareḥ |

sugopya-bhagavattāyāḥ sarva-sāra-prakāśanam ||88||

vaikuṇṭhopari-vṛttasya jagad-eka-śiromaṇeḥ |

mahimā sambhaved eva golokasyādhikādhikaḥ ||89||

martya-lokāntara-sthasya mathura-gokulasya ca |

māhātmyaṁ sarvataḥ śreṣṭham āścaryaṁ kena varṇyatām ||90||

śṛṇu kāṇḍūyate jihvā mameyaṁ capalā sakhe |

ratnam udghaṭayāmy adya hṛṇ-mañjuṣārpitaṁ cirāt ||91||

tat-tan-mahā-prema-vihāra-kāmaḥ

kasminn api dvāpara-kāla-śeṣe |

goloka-nātho bhagavān sa kṛṣṇaḥ

kṛtsnāṁśa-pūrṇo’vataraty amuṣmin ||92||

nānātvam āptair iva vartamānaiḥ

sarvaiḥ svarūpaiḥ samam advayaḥ sān |

vaikuṇṭha-lokādikam āśu hitvā

nityāṁś ca tatratya-paricchadādīn ||93||

sva-pāramaiśvaryam api prasaktaṁ

dūrād upekṣya śriyam āpy ananyām |

asmādṛśo’nanya-gatīṁś ca bhṛtyān

sarvān anādṛtya sa yāti tatra ||94||

anyaiḥ sahānyatra na labhyate yal

labdhuṁ sukhaṁ śrī-mathurā-vraje tat |

tatratya-lokair ucita-svabhāvaiḥ

sākaṁ yathecchaṁ nitarāṁ vihṛtya ||95||

tad-ātanānāṁ dṛḍha-bhakti-bhāgya-

viśeṣa-bhājāṁ jagatāṁ hi sakṣāt |

dṛśyo bhaven nūnam ananya-kāla-

prāduṣkṛtenātma-kṛpā-bhareṇa ||96||

ato vaikuṇṭha-nāthasya vaikuṇṭhe’pi kadācana |

darśanaṁ naiva labhyeta bhavatāpy anvabhāvi tat ||97||

ata evarṣayas tat-tal- loka-vṛttānta-tat-parāḥ |

vaikuṇṭha-nāyakaṁ kecit sahasra-śirasāṁ pare ||98||

nārāyaṇaṁ nara-sakhaṁ ke’pi viṣṇuṁ ca kecana |

kṣīrodaśāyinaṁ tv anye keśavaṁ mathurā-pure ||99||

avatīṛṇaṁ vadanty āryāḥ sva-sva-maty-anusārataḥ |

niṛṇīteśvara-māhātmya- mādhuryādy-avalokanāt ||100||

kintu svayaṁ sa eva śrī- golokeśo nijaṁ padam |

bhūrloka-stham api krīḍā- viśeṣair bhāsayet sadā ||101||

nātra ko’py asti bhinno yat tatratya-jana-vallabhaḥ |

uddhavas tvaṁ ca tatratyas tad gopyaṁ kiñcid ucyate ||102||

kaṣṭhām amutraiva paraṁ prabhor gatā

sphuṭā vibhūtir vividha kṛpālutā |

surūpatāśeṣa-mahattva-mādhurī

vilāsa-lakṣmīr api bhakta-vaśyatā ||103||

vrajaḥ sa nandasya guṇaiḥ svakīyair

vilāsa-bhūr āsa mahā-vibhūteḥ |

yasyāḥ kaṭākṣena jagad-vibhūtir

vaikuṇṭha-nāthasya gṛheśvarī yā ||104||

yasyaika-vṛkṣo’pi nijena kenacid

dravyena kāmāṁs tanute’rthino’khilān |

tathāpi tat tan na sadā prakāśayed

aiśvaryam īśaḥ sva-vihāra-vighnataḥ ||105||

sad-veṣa-mātreṇa hi bāla-ghaṭinīṁ

taṁ rakṣasīṁ mātṛ-gatiṁ nināya saḥ |

tad-bandhavān muktim athāsurādikān

sādhu-druhas tādṛśa-līlayānayat ||106||

go-dāma-vīthibhir udūkhalāṅghrau

svasyodare bandhanam ādade’sau |

protsāhanena vraja-yoṣitāṁ tan

nṛtyādikaṁ taṁ ca nideśa-vārtitam ||107||

rūpasya tasya mahimānam alaṁ na ko’pi

vaktuṁ tathāpi kathayāmi yathātma-śakti |

tasyāpi vismaya-karaṁ yad udīkṣya bhāvaṁ

taṁ go-dvija-druma-latā-taravo’py |agacchan ||108||

yat tāta tāsām api dhairya-moṣakaṁ

yā vai kula-strī-kula-pūjitāṅghrayaḥ |

rūpeṇa śīlena guṇena karmaṇā

śraiṣṭhyaṁ gatā hanta mahā-śriyo’pi yāḥ ||109||

yad-darśane pakṣma-kṛtaṁ śapanti

vidhiṁ sahasrākṣam api stuvanti |

vañchanti dṛktvaṁ sakalendriyānāṁ

kāṁ kāṁ daśāṁ vā na bhajanti lokāḥ ||110||

kiṁ varṇyatāṁ vraja-bhuvo mahimā sa tasya

yatraiva tat sa bhagavān vitanoti rūpam |

yat tādṛśa-prakṛtināpy amunā sametā

nānyatrikā dadhāti bhāvam ime’pi tadvat ||111||

vayaś ca tac-chaisava-śobhayaśritaṁ

sadā tathā yauvana-līlayādṛtam |

manojña-kaiśora-daśāvalambitaṁ

pratikṣaṇaṁ nūtana-nūtanaṁ guṇaiḥ ||112||

yad yan na pūrvaṁ kṛtam asti kenacit

svayaṁ ca tenāpi kathañcana kvacit |

tat tat kṛtaṁ sundara-bālya-ceṣṭayā

tatra vraje yac ca purā sa duṣkaram ||113||

tat-tad-vinodāmṛta-sāgarāntaraṁ

bibhety alaṁ me rasanāvagāhitum |

sadaiva tat-tan-madhura-priyāpi yat

karmāṇy aśakyena janaḥ pravartate ||114||

pītaṁ sakṛt karṇa-puṭena tat-tal-

līlāmṛtaṁ kasya haren na cetaḥ |

pravartituṁ vañchati tatra tasmāl

lajjāṁ na rakṣet kila lolatā hi ||115||

traimāsiko yaḥ śakaṭaṁ babhañja

sthūlaṁ śayāno mṛdunā padena |

stanyāya rodīty uta yaḥ prasūṁ dvi-

vārau mukhe darśayati sma viśvam ||116||

yā sā tṛṇavarta-vadhena līlā

tasyātha yā riṅgana-bhaṅgikābhiḥ |

tvāṁ pātu gopī-gaṇa-toṣaṇāya

kṛtā ca yā gorasa-moṣanena ||117||

gopī-gaṇākrośanato jananyāḥ

sākṣād-bhayālokana-caturī sā |

māṁ pātu mṛd-bhakṣaṇa-kautukaṁ tat-

krīḍā sā mātur dadhi-manthane sā ||118||

tad-rodanaṁ tad-dadhi-bhaṇḍa-bhañjanaṁ

tac-chikya-patrān navanīta-moṣaṇam |

tan-mātṛ-bhīti-dravaṇaṁ bhayākula-

lokekṣaṇatvaṁ ca mahādbhutaṁ prabhoḥ ||119||

ākarṣaṇaṁ yat-tad-ulūkhalasya

baddhasya pāśair jaṭhare jananyā |

ceto haren me’rjuna-bhañjanaṁ tat

tasyāṁ daśāyaṁ ca vara-pradānam ||120||

vṛndāvane tarṇaka-cāraṇena

krīḍan ahan vatsa-bakau tathā yaḥ |

māṁ venu-cādyādi-guruh sa vānya-

veśo’vatāj jantu-rutānukārī ||121||

prātaḥ sa-vatsaḥ sakhibhiḥ praviṣṭo

vṛndāvanaṁ yān akarod vihārān |

tat-tat-parāmarṣa-mahāhi-vaktra-

praveśanādīn sa-rasān bhaje tān ||122||

saras-taṭe sadvala-jemane yā

līlā samākarṣati sā mano me |

tathā prabhos tarṇaka-margaṇe

yā dadhy-odana-grāsa-vilāsi-pāneḥ ||123||

brahmāpi yāṁ vīkṣya vilāsa-mādhurīṁ

mumoha tāṁ varṇayituṁ nu ko’rhati |

kva sātma-vatsārbhaka-rūpa-dharitā

kva mugdhavat tat sakhi-vatsa-margaṇam ||124||

tat-tad-vilāsāspada-gokulasya

sa brahmaiva māhātmya-viśeṣa-vittamaḥ |

astaut tathā yo bhagavantam ādarān

mūrto mahā-prema-raso vrajasya yaḥ ||125||

go-pālanenāgraja-mānanena

vṛndāvana-śrī-stavanena cāsau |

tenāli-gānābhinayādināpi

prabhur vyadhād yāṁ bhaja tāṁ sulīlām ||126||

tālī-vane yāvirabhūc ca līlā

yā dhenuka-jñāti-vimardane ca |

sāyaṁ vraja-strī-gaṇa-saṅgame’pi

stotuṁ na śaknomy abhivādaye tām ||127||

yo vai vihāro’jani kāliyasya

hṛde yaśodā-tanayasya tasya |

taṁ smartum īśo na bhavāmi śoka-

praharṣa-vegāt katham ālapāni ||128||

kva duṣṭa-ceṣṭasya khalasya tasya

daṇḍas tadā krodha-bhareṇa kāryaḥ |

kva connate tat-phaṇa-varga-raṅge

nṛtyotsavo harṣa-bhareṇa tādṛk ||129||

kva nigrahas tādṛg-anugrahaḥ kva

sa śeṣo’pi yaṁ varṇayituṁ na śaknuyāt |

tan nāga-patnī-nivahāya me namaḥ

stuty-arcane yo’kṛta kāliyāya ca ||130||

tīre hradasyāsya davānalena yā

krīḍādbhutā mañju-vane’py ato’dhikā |

bhāṇḍīra-saṅkrīḍāna-cāturī ca sā

jyeṣṭhasya kīrtyai racitā tanotu śam ||131||

manoharā prāvṛṣī yā hi līlā

mahīruhāṅkāśrayanādikā sa |

jīyād vraja-strī-smara-tāpa-dātrī

śarad-vana-śrī-bhara-vardhitā ca ||132||

sā vānya-bhūṣa sa ca veṇu-vādya-

mādhurya-pūro’khila-citta-hārī |

tad-gopa-yoṣid-gaṇa-mohanaṁ ca

mayā kadāsyānubhaviṣyate’ddhā ||133||

kvāho sā kanyāmbara-moṣaṇotsavaḥ

sā nīpa-mūrdhāny adhirohana-tvarā |

narmāṇi tāny añjali-vandanārthanaṁ

tat-svāṁśa-nītāṁsuka-dātṛtā ca sā ||134||

taṁ yajña-viprodana-yācanaṁ ca tat-

patnī-gaṇākarṣaṇam apy amuṣya |

tān bhūṣaṇāvasthiti-vāk-prasādān

īḍe tad-annādana-pāṭavaṁ ca ||135||

govardhanādre rucirārcanāṁ tathā

sva-vāma-hastena mahādri-dhāraṇam |

tad-gopa-santoṣaṇam indra-sāntvanaṁ

vande’sya govindatayābhiṣecaṇam ||136||

vrajasya vaikuṇṭha-padānudarśanaṁ

lokāc ca nandānayanaṁ pracetasaḥ |

na vaktum arhāmi parānta-sīma-gaṁ

vakṣye kathaṁ taṁ bhagavattva-mādhurīm ||137||

vācyaḥ kim eṣāṁ vraja-ceṣṭitānāṁ

yaḥ sarvataḥ śraiṣṭhya-bharo vicāraiḥ |

tad akṣarāṇāṁ śravaṇe praveśād

udeti hi prema-bharaḥ prakṛtyā ||138||

kṛṣṇehitānām akhilottamaṁ yas

tarkaiḥ prakarṣaṁ tanute sa dhanyaḥ |

teṣāṁ darākārṇana-mātrato yaḥ

syāt prema-pūrṇas tam ahaṁ namāmi ||139||

aho kilāśeṣa-vilakṣaṇasya

tad eka-yogyasya sadā karābje |

vikrīḍatas tat priya-vastuno’pi

spraṣṭuṁ mahattvaṁ rasanā kim iṣṭe ||140||

athāpi tat-prasādasya prabhavenaiva kiñcana |

yathā-śakti tad ākhyāmi bhavatv avahito bhavān ||141||

na śrī-mukhenopaniṣan-mukhaiḥ kṛtaṁ

yad veda-vākyair aparair vaco-'mṛtaiḥ |

tat tasya bimbādhara-yoga-mātrataḥ

sā dāravī mohana-vaṁśikākarot ||142||

vimāna-yānaḥ sura-siddha-saṅghaḥ

samaṁ vadhūbhiḥ praṇayād amuhyan |

mahendra-rudra-druhinādayas tu

mugdhā gatā vismṛta-tattvataṁ te ||143||

samādhi-bhaṅgo’tha mahā-munīnāṁ

vikāra-jātasya ca janma teṣu |

tat-kāla-cakra-bhramaṇānuvarti-

candrādi-nityāśu-gater nirodhaḥ ||144||

gopāś ca kṛṣṇe’rpita-deha-daihikāt-

māno nijācāra-vicāra-cañcalāḥ |

loka-dvārtheṣv anapekṣitādṛtā

bhāryām api svasya namanti tat-priyām ||145||

tad-bālakāḥ saṅga-ratā hi tasya

chāyā ivāmuṁ kṣaṇam apy adṛṣṭvā |

dūre gataṁ kautukataḥ kadācid

ārtā ramante tvarayā spṛśantaḥ ||146||

rādhādyās tāḥ parama-bhagavatyas tu paty-ātmajādīn

lokān dharmān hriyam api parityajya bhāvaṁ tam āptāḥ |

yenājasraṁ madhura-kaṭukair vyākulās tad-vikārair

mugdhāḥ kiñcit taru-gati-mitā nānusandhātum īśāḥ ||147||

āścaryaṁ vai śṛṇu paśu-gaṇā buddhi-hīnatvam āptā

gāvo vatsā vṛṣa-vana-mṛgāḥ pakṣiṇo vṛkṣa-vaśāḥ |

dūre krīḍā-rata-jala-khagaḥ sthāvara jñāna-śūnyā

nādyo meghā api nija-nijaṁ |tātyajus taṁ sva-bhāvam ||148||

carāḥ sthiratvaṁ caratāṁ sthirā gatāḥ

sa-cetanā moham acetanā matim |

nimajjitāḥ prema-rase mahaty aho

vikāra-jātākramitāḥ sadābhavan ||149||

rāso hi tasya bhagavattva-viśeṣa-gopyaḥ

sarvasva-sāra-paripāka-mayo vyanakti |

utkṛṣṭata-mādhurīmāpara-sīma-niṣṭhāṁ

lakṣmyā manoratha-śatair api yo durāpaḥ ||150||

aho vaidagdhī sā madhura-madhurā śrī-bhagavataḥ

samākarṣaty uccair jagati kṛtinaḥ kasya na manaḥ |

kula-strīṇāṁ tāsāṁ vana-bhuvi tathākarṣaṇam atho

tathā vāk-cāturyaṁ sapadi ruditaṁ tābhir api yat ||151||

ślāghe’vahitthākṛtitaṁ hares taṁ

tat-kāku-jātād yadi sā sthitā syāt |

vyaktātma-bhāvaḥ kṣaṇataḥ sa reme

tā mohayan kāma-kalāvalībhiḥ ||152||

antardhānaṁ tasya tad-vipralambha-

līlā-dakṣasyāniśaṁ ko na gāyet |

yat tās tādṛg dhairya-gāmbhīrya-bhājo

’naiṣīt tāṁ tām uktim īhāṁ daśāṁ ca ||153||

bibhemy asmād dhanta durbodha-līlāt

kva tat tasyāḥ sāra-saubhagya-dānam |

kva sadyo’ntardhānato rodanābdhāv

anāthāyā yātanaikākinī yā ||154||

tāsām ārtyā gītavad-rodanād yaḥ

prādurbhūyānanda-pūraṁ vyadhatta |

yaḥ praśnānām uttaraṁ tad dadau ca

svasyarṇitva-sthāpakaṁ so’vatu tvām ||155||

sā maṇḍalī-bandhana-cāturī prabhoḥ

sā nṛtya-gītādi-kālāsu dakṣatā |

sa pūrva-śobhādhikatā-paramparā

muñcati ceto mama viśva-mohinī ||156||

kṛṣṇāṅghri-padma-makaranda-nipāna-lubdho

jānāti tad-rasa-lihāṁ paramaṁ mahattvam |

brahmaiva gokula-bhuvām ayam uddhavo’pi

gopī-gaṇasya yad imau lasataḥ sma tat tat ||157||

yeṣāṁ hi yad vastuni bhāti lobhas

te tadvatāṁ bhāgya-balaṁ vidanti |

gopyo mukundādhara-pāna-lubdhā

gāyanti saubhāgya-bharaṁ muralyāḥ ||158||

tad goṣṭha-lokeṣu mahādbhutasyā-

saktiḥ sadā prema-bhareṇa teṣu |

yayā gataṁ jyeṣṭha-sutaṁ stuvantaṁ

vidhiṁ namantaṁ na didṛkṣate’pi ||159||

tat-pāda-padmaika-gatīṁś ca mādṛśān

sambhāṣituṁ notsahate’pi sa kṣaṇam |

tair mohito’sau kila goṣṭha-nāgaro

vanyair vicitrauṣadhi-mantra-vittamaiḥ ||160||

teṣāṁ tad-āsaktir api kva vācyā

ye nanda-gopasya kumāram enam |

premṇā vidanto bahu sevamānā

sadā mahartyaiva nayanti kālam ||161||

kālātītā jñāna-sampatti-bhājām

asmākaṁ ye pūjya-pādāḥ samantāt |

vaikuṇṭhasyānuttamānanda-pūra-

bhājām eṣāṁ yādavānām apījyāḥ ||162||

kṛṣṇena na vraja-janāḥ kila mohitās te

taiḥ sa vyamohi bhagavān iti satyam eva |

gatvā mayaiva sa hi vismṛta-deva-kāryo

’nusmāritaḥ kim iti kṛtyam aho kathañcit ||163||

kathaṁ katham api prajñen- ākrūreṇa balād iva |

vrajān madhu-purīṁ nīto yadūnāṁ hitam icchatā ||164||

sa tān vraja-janān hātuṁ śaknuyān na kadācana |

abhīkṣṇaṁ yāti tatraiva vasati krīḍati dhruvam ||165||

paraṁ parama-kautukī viraha-jāta-bhāvormito

vrajasya vividhehitaṁ nija-manoramaṁ vīkṣitum |

nikuñja-kuhare yathā bhavati nāma so’ntarhitas

tathā vividha-līlayāpasarati chalāt karhicit ||166||

manye’ham evaṁ parama-priyebhyas

tebhyaḥ pradeyasya sudurlabhasya |

dravyasya kasyāpi samarpaṇārho

vadānya-mauler vyavahāra eṣaḥ ||167||

yathā krīḍati tad-bhūmau goloke’pi tathaiva saḥ |

adha-ūrdhvatayā bhedo’nayoḥ kalpyeta kevalam ||168||

kintu tad-vraja-bhūmau sa na sarvair dṛśyate sadā |

taiḥ śrī-nandādibhiḥ sārdham aśrāntaṁ vilasann api ||169||

śrī-suparṇādayo yadvad vaikuṇṭhe nitya-pārṣadāḥ |

goloke tu tathā te’pi nitya-priyatamā matāḥ ||170||

te hi sva-prāṇa-nāthena samaṁ bhagavatā sadā |

lokayor eka-rūpeṇa viharanti yadṛcchayā ||171||

śrī-golokaṁ gantum arhanty upāyair

yādṛgbhis taṁ sādhakas tādṛśaiḥ syuḥ |

draṣṭuṁ śaktā martya-loke’pi tasmiṁs

tādṛk-krīḍaṁ suprasannaṁ prabhuṁ tam ||172||

tāta tādṛśa-gopāla- deva-pāda-sarojayoḥ |

vinoda-mādhurīṁ tāṁ tām utsuko’sīkṣituṁ katham ||173||

satyaṁ jānīhi re bhrātas tat-prāptir ati-durghaṭā |

tat-sādhanaṁ ca nitarām eṣa me niścayaḥ paraḥ ||174||

prāṇinaḥ prāyaśaḥ śūnyā hitāhita-vivecanaiḥ |

narā ca katicit teṣu santv ācāra-vicāriṇaḥ ||175||

dṛśyante’thāpi bahavas te’rtha-kāma-parāyaṇāḥ |

svarga-sādhaka-dharmeṣu ratās tu katicit kila ||176||

teṣāṁ katipaye syūr vā ratā niṣkāma-karmasu |

tathāpy arāginas teṣāṁ kecid eva mumukṣavaḥ ||177||

teṣāṁ parama-haṁsā ye muktāḥ syūḥ kecid eva te |

kecin mahāśayās teṣu bhagavad-bhakti-tat-parāḥ ||178||

śrīman-madana-gopāla- pada-padmaika-suhṛde |

ratātmāno hi nitarāṁ durlabhās teṣv api dhruvam ||179||

evaṁ tat-tat-sādhanānāṁ rītir apy avagamyatām |

taj-jñāpakānāṁ śāstrāṇāṁ vacanānāṁ ca tādṛśī ||180||

tatrāpi yo viśeṣo’nyaḥ keṣāñcit ko’pi vartate |

lokānāṁ kila tasyāham ākhyāne nādhikāravān ||181||

śrī-gopa-kumāra uvāca—

ity uktvoddhavam āliṅgya sa-dainyaṁ kāku-cāṭubhiḥ |

yayāca nāradas tasya kiñcit tvāṁ kathayeti saḥ ||182||

jagau premāturaḥ śīṛṣṇo- ddhavo nīcair muhur naman |

vande nanda-vraja-strīṇāṁ pāda-reṇum abhīkṣṇaśaḥ ||183||

kṣaṇān mahārtito vyagro gṛhitvā yavasāṁ radaiḥ |

nāradasya padau dhṛtvā hari-dāso’vadat punaḥ ||184||

āsām aho caraṇa-reṇu-juṣām ahaṁ syāṁ

vṛndāvane kim api janma-latausādhīnām |

yā dustyajaṁ svajanam arya-pathaṁ ca hitvā

bhejur mukunda-padavīṁ śrutibhir vimṛgyam ||185||

atha prema-parīpāka- vikārair vividhair vṛtaḥ |

sa-camatkāram utplutya so’gāyat punar uddhavaḥ ||186||

nāyaṁ śriyāṅga u nitānta-rateḥ prasādaḥ

svar-yoṣitaṁ nalina-gandha-rucāṁ kuto’nyaḥ |

rāsotsave’sya bhuja-daṇḍa-gṛhīta-kaṇṭha-

labdhāśiṣaṁ yā udagad vraja-sundarīṇām ||187||

tato’ti-vismayāviṣṭo nārado bhagavān punaḥ |

nirīkṣyamāṇo mām ārtaṁ sa-sambhramam idaṁ jagau ||188||

śrī-nārada uvāca—

śreyastamo nikhila-bhāgavata-vrajeṣu

yāsāṁ padāmbuja-rajo bahu vandamānaḥ |

yāsāṁ padābja-yugalaika-rajo-'bhimarṣa-

saubhagya-bhāk-tṛṇa-janīm uta yācate’yam ||189||

saubhāgya-gandhaṁ labhate na yāsāṁ

sā rukmiṇī yā hi hari-priyeti |

khyātācyutāśāsta-kulīna-kanyā-

dharmaika-narmokti-bhiyā mṛteva ||190||

kva svar-devya iva strīṇāṁ madhye śreṣṭhatamā api |

kālindī-satyabhāmādyāḥ kva cānyā rohiṇī-mukhāḥ ||191||

ahaṁ varākaḥ ko nu syāṁ tāsāṁ māhātmya-varṇane |

tathāpi cāpalā jihvā mama dhairyaṁ na rakṣati ||192||

bho gopa-putra vraja-nātha-mitra he

tat-prema-bhakta-pravaro’yam uddhavaḥ |

tat-sāra-kāruṇya-viśeṣa-bhāgyatas

tāsāṁ vraje prema-bharaṁ tam aikṣata ||193||

tāsāṁ prasādātiśayasya gocaras

tat-saṅgato vismṛta-kṛṣṇa-saṅgamaḥ |

nidhāram etaṁ vyavahāram īdṛśam

kurvan vaded yat tad atīva sambhavet ||194||

śvaphalka-putro bhagavat-pitṛvyaḥ

sa nīrasa-jñāna-viśuddha-cetāḥ |

vṛddho dayārdrāntaratā-vihīnaḥ

kaṁsasya dautye’bhirato vraje yān ||195||

sañcintayan kṛṣṇa-padāmbuja-dvayaṁ

tasya prakarṣātiśayaṁ nyavarṇayat |

gopī-mahotkarṣa-bharānuvarṇanais

tal-lālito dharṣṭyam abhāvayan hṛdi ||196||

yad arcitaṁ brahma-bhavādibhiḥ suraiḥ

śriyā ca devyā munibhiḥ sa-sātvataiḥ |

go-caraṇāyānucaraiś carad vane

yad gopikānāṁ kuca-kuṅkumācitam ||197||

apy aṅghri-mūle patitasya me vibhuḥ

śirasy adhāsyan nija-hasta-paṅkajam |

dattābhayaṁ kāla-bhujaṅga-raṁhasā

prodvejitānāṁ śaraṇāśiṣaṁ nṛṇam ||198||

samarhaṇaṁ yatra nidhāya kauṣikas

tathā baliś cāpajagat-trayendratām |

yad vā vihāre vraja-yoṣitāṁ śramaṁ

sparśena saugandhika-gandhy apānudāt ||199||

pitāmaho’sau kuru-pāṇḍavānām

bṛhad-vrato dharma-paro’pi bhīṣmaḥ |

vrajāṅganotkarṣa-nirūpaṇena tam

anta-kāle bhagavantam astaut ||200||

lalita-gati-vilāsa-valgu-hāsā

prāṇaya-nirīkṣaṇa-kalpitoru-manāḥ |

kṛtam anukṛtavatyā unmadāndhāḥ

prakṛtim agaman kila yasya gopa-vadhvaḥ ||201||

tas tathaivāhur anyonyaṁ kauravendra-pura-strīyaḥ |

paśyantyo bhagavantaṁ taṁ gacchantaṁ sva-puraṁ tataḥ ||202||

nūnaṁ vrata-snana-hutādineśvaraḥ

samarcito hy asya gṛhita-pāṇibhiḥ |

pibanti yaḥ sākhya-dharāmṛtaṁ muhur

vraja-strīyaḥ sammumuhur yad-āśayāḥ ||203||

śrī-gopa-kumāra uvāca—

evaṁ vadan sa bhagavān parirabdhavān māṁ

premābdhi-kampa-pulakāśru-taraṅga-magnaḥ |

daṣṭvā radais tad-anuvarṇana-lola-jihvāṁ

nṛtyan vicitram agamād vividhām avasthām ||204||

kṣaṇāt svasthyam ivāsādya dṛṣṭvā māṁ dīna-mānasam |

sāntvayan slakṣṇayā vācā munīndraḥ punar āha saḥ ||205||

śrī-nārada uvāca—

idaṁ tu vṛttaṁ sarvatra gopanīyaṁ sadā satām |

viśeṣato mahaiśvarya- prākaṭya-bhara-bhūmiṣu ||206||

atas tadānīṁ vaikuṇṭhe na mayā te prakāśitam |

paraṁ tvad-bhāva-mādhurya- lolito’trāvadaṁ kiyat ||207||

svasyoddhavasya te’py eṣa kṛtvāhaṁ śapathaṁ bruve |

duḥsādhyaṁ tat-padaṁ hy atra tat-sādhanam api druvam ||208||

kintūpadeśāṁ hitam ekam etaṁ

mattaḥ śṛṇu śrī-puruṣottamākhyam |

kṣetraṁ tad atrāpi vibhāty adūre

pūrvaṁ tvayā yad bhuvi dṛṣṭam asti ||209||

tasmin subhadrā-balarāma-samyutas

taṁ vai vinodaṁ puruṣottamo bhajet |

cakre sa govardhana-vṛndakāṭavī

kālindajā-tīra-bhuvi svayaṁ hi yam ||210||

sarvāvatāraika-nidhāna-rūpas

tat-tac-caritrāṇi ca santanoti |

yasmai ca roceta yad asya rūpaṁ

bhaktāya tasmai khalu darśayet tat ||211||

śrī-kṛṣṇa-devasya sadā priyaṁ tat

kṣetraṁ yathā śrī-mathurā tathaiva |

tat-pāramaiśvarya-bhara-prakāśa-

lokānusāri-vyavahāra-ramyam ||212||

gatas tatra na santṛpyes tastā darśanato’pi cet |

tadā tatrānutiṣṭhes tvaṁ nijeṣṭa-prāpti-sādhanam ||213||

tac ca śrī-ballavī-prāṇa- nātha-pāda-sarojayoḥ |

premaiva tad-vraja-prema- sājātīyaṁ na cetarat ||214||

nidānaṁ tu paraṁ premṇāṁ śrī-kṛṣṇa-karuṇā-bharaḥ |

kasyāpy udety akasmād vā kasyacit sādhana-kramāt ||215||

yathodarān mīlaty annaṁ pākvaṁ vā pāka-sādhanam |

sādhakasyocyate śāstra- gatyāyaṁ sādhana-kramaḥ ||216||

tat tu laukika-sad-bandhu- buddhyā prema bhayādi-jam |

vighnaṁ nirasya tad gopa- gopī-dāsyepsayārjayet ||217||

tad dhi tat-tad-vraja-krīḍā- dhyāna-gāna-pradhānayā |

bhaktyā sampadyate preṣṭha- nāma-saṅkīrtanojjvalam ||218||

tad eka-rasa-lokasya saṅge’bhivyaktatāṁ svataḥ |

prajāsyad api tad vastu gopanīyaṁ prayatnataḥ ||219||

tad vai tasya priya-krīḍā- vana-bhūmau sadā rahaḥ |

nivasaṁs tanuyād evaṁ sampadyetācirād dhruvam ||220||

tat karma-jñāna-yogādi- sādhanād dūrataḥ sthitam |

sarvatra nairapekṣyena bhūṣitaṁ dainya-mūlakam ||221||

yenāsādharaṇāśaktā- dhama-buddhiḥ sadātmani |

sarvotkarṣānvite’pi syād buddhais tad dainyam iṣyate ||222||

yayā vācehayā dainyaṁ matyā ca sthairyam eti tat |

taṁ yatnena bhajed vidvāṁs tad-viruddhāni varjayet ||223||

dainyaṁ tu paramaṁ premṇaḥ paripākena janyate |

tāsāṁ gokula-nārīṇām iva kṛṣṇa-viyogataḥ ||224||

paripākena dainyasya premājasraṁ vitanyate |

parasparaṁ tayor itthaṁ kārya-kāraṇatekṣyate ||225||

bhrātaḥ premṇaḥ svarūpaṁ yat tad dhi jānanti tad-vidaḥ |

yasya cittārdratā-jātaṁ bāhyaṁ kampādi-lakṣaṇam ||226||

dāvānalārcir yamunāmṛtaṁ bhavet

tathā tad apy agni-śikheva yadvatam |

viṣaṁ ca pīyūṣam aho sudhā viṣaṁ

mṛtiḥ sukhaṁ jīvānam arti-vaibhavam ||227||

yato vivektuṁ na hi śakyate’ddha

bhedaḥ sa sambhoga-viyogayor yaḥ |

tathedam ānanda-bharātmakaṁ vā-

thavā mahā-śoka-mayāṁ hi vastu ||228||

bhavanti sampatty-udayena yasya

sadā mahonmatta-viceṣṭitāni |

na yad vinā sañjanayet sukhaṁ sā

nava-prakārāpi mukunda-bhaktiḥ ||229||

yathā hi śāko lavaṇaṁ vinaiva

kṣudhaṁ vinā bhogya-cayo yathā ca |

vinārtha-bodhād iva śāstra-pāṭhaḥ

phalaṁ vinārāma-gaṇo yathaiva ||230||

samānyataḥ kiñcid idaṁ mayoktaṁ

vaktuṁ viśeṣena na śakyate tat |

premā tu kṛṣṇe vraja-yoṣitāṁ yas

tat-tattvam ākhyātum alaṁ kathaṁ syām ||231||

kṛṣṇe gate madhu-purīṁ bata ballavīnāṁ

bhāve’bhavat sapadi yo laya-vahni-tīvraḥ |

premāsya hetur uta tattvam idaṁ hi tasya

mā tad-viśeṣām aparaṁ bata boddhum iccha ||232||

sā rādhikā bhagavatī kvacid īkṣyate cet

premā tadānubhavam rcchati mūrtimān saḥ |

śakyeta ced gaditum eṣa tayā tadaiva

śrūyeta tattvam iha ced bhavati sva-śaktiḥ ||233||

cet kṛṣṇacandrasya mahāvatāras

tādṛg-nija-prema-vitāna-kārī |

syād vā kadācid yadi rādhikāyāḥ

premānubhūtiṁ tad upaity athāpi ||234||

tad gaccha śīghraṁ tat kṣetraṁ māthuraṁ vrajabhū-bhava |

nijārthi-siddhaye tvaṁ hi na mādṛk tad-dayālayaḥ ||235||

śrīmad-uddhava uvāca—

kṣetraṁ yathā tat puruṣottamaṁ prabhoḥ

priyaṁ tathaitat puram apy ado yathā |

pareśatālaukikatocitehitair

vibhūṣitaṁ tasya tathedam apy ṛtam ||236||

śrī-devakī-nandana eṣa naḥ prabhus

tad-rūpa-dhārī puruṣottame svayam |

sthairyaṁ bhajan krīḍati tan-nivāsināṁ

tat-prema-pūrārdra-hṛdaṁ sadā mude ||237||

yat tatra saṁsiddhyati vastv ihāpi

sampadyate tat kila nāsti bhedaḥ |

kintv asya tatra vraja-bhū-caritra-

dṛṣṭi-śrutibhyāṁ bhavitā sa śokaḥ ||238||

tasmin jagannātha-mukhābja-darśanān

mahā-prasādāvali-lābhataḥ sadā |

yatrotsavaughānubhavād api kṣuraty

ullāsa evātmani naiva dīnatā ||239||

taṁ vinodeti na premā goloka-prāpakaṁ hi yat |

na ca tal-loka-lābhena vināsya svāsthyam udbhavet ||240||

punas tato’sau para-duḥkha-kātaraḥ

praheṣyati śrī-puruṣottamas tv imam |

sva-gokule śrī-mathurā-vibhūṣaṇe

tad eṣa tatraiva kathaṁ na calyate ||241||

tatraivotpadyate dainyaṁ tat-premāpi sadā satām |

tat-tac-chūnyam ivāraṇya- sarid-giry-ādi paśyatām ||242||

sadā hā-hā-ravākrānta- vadanānāṁ tathā hṛdi |

mahā-santāpa-dagdhānāṁ sva-priyaṁ parimṛgyatām ||243||

śrī-gopa-kumāra uvāca—

mantri-pravara-vākyaṁ tat sva-hṛdyaṁ nyāya-bṛṁhitam |

niśamya nitarāṁ prīto bhagavān nārado’bravīt ||244||

śrī-nārada uvāca—

satyam uddhava tad-bhūmi- lokeṣu prītimān asi |

vādasyāsviṣṭa-siddhy-artham attha mantram imaṁ hitam ||245||

tasya vraja-bhuvi vetti bhavān eva mahiṣṭhatām |

nijeṣṭa-daivatāṁ kṛṣṇaṁ tyaktvā yatrāvasac ciram ||246||

śrī-gopa-kumāra uvāca—

paritaḥ punar ālokya lakṣaṇāni śubhāni saḥ |

hṛṣṭo mām āha sarva-jño nārado vaiṣṇava-priyaḥ ||247||

śrī-nārada uvāca—

vraja-vīra-priya śrīman svārthaṁ viddhy āśu sādhitam |

etac cāsti mahā-bhāga puraivānumitaṁ mayā ||248||

śrī-vaikuṇṭhe’tula-sukha-bhara-prānta-sīmāspade’syā

yodhyā-puryāṁ tad-adhikatare dvārakākhye pure’smin |

āyātasyāpi tava valate durghaṭaṁ citta-duḥkhaṁ

svargādau ca prabhu-vara-padābjekṣaṇenāpy abodhaḥ ||249||

tac cāmuṁ ca sva-dayita-vara-svāmi-pādāravinda-

dvandve dṛśye praṇaya-paṭalī-vardhanāyaiva manye |

asmiṁl loke katham itarathā sambhaved duḥkha-hetus

tasmiṁs tasminn api mati-pade tatra tatrājñatā vā ||250||

yayā hṛt-kṣobha-rāhityān mahā-kautukato’pi te |

vṛttaṁ bhāva-viśeṣena tat-tal-loke’cyutekṣaṇaṁ ||251||

tad gacchatu bhavān śīghraṁ sva-dirghābhiṣṭa-siddhaye |

māthurīṁ vrajabhūmiṁ tāṁ dharā-śrī-kīrti-vardhanīm ||252||

tatraiva sādhanaṁ satyaṁ sādhu sampadyate’cirāt |

vaikuṇṭhopari vibhrājac chrīmad-goloka-yāpakam ||253||

śrī-gopa-kumāra uvāca—

tasya vāk-sudhayā prītas tatrāhaṁ gantum utsukaḥ |

antar-bhagavad-ājñārthī saṁlakṣyokto mahātmanā ||254||

śrīmad-uddhava uvāca—

tadaiva yādavendrājñā- pekṣyā syād yadi gamyate |

kutrāpi bhavatānyatra sā bhūr hy asya mahā-priyā ||255||

na sākṣāt sevayā tasya yā prītir iha jāyate |

tad-vraja-sthāna-vāsena sā hi sampadyate dṛḍhā ||256||

ata evoṣitaṁ tasyāṁ vrajabhūmau ciraṁ mayā |

tatratya-tat-priya-prāṇi-vargasyāśvāsana-cchalāt ||257||

manye mad-īśvaro’vetya kāmam etaṁ tavotkaṭam |

tāṁ neṣyaty eṣa bhūmiṁ tvāṁ svayaṁ svasya priyāṁ priyam ||258||

śrī-gopa-kumāra uvāca—

tad-vāg-amṛta-pānena paramānanda-pūritaḥ |

gato moham ivāmutra kṣaṇaṁ dṛṣṭī nyamīlayam ||259||

kenacin nīyamāno’smi kutrāpīti vitarkayan |

dṛśāv unmīlya paśyāmi kuñje’sminn asmi saṅgataḥ ||260||

iti śrī-bṛhad-bhāgavatāmṛte śrī-goloka-māhātmya-nirūpaṇa-khaṇḍe

prema-nāmā pañcamo'dhyāyaḥ

|| 2.5 ||

(2.6)

### atha ṣaṣṭho'dhyāyaḥ

śrī-gopa-kumāra uvāca—

tāṁ nāradīyām anusṛtya śikṣāṁ

śrī-kṛṣṇa-nāmāni nija-priyāṇi |

saṅkīrtayan susvaram atra līlās

tasya pragāyann anucintayaṁś ca ||1||

tādīya-līlā-sthala-jātam etad

vilokayan bhāva-daśe gato ye |

tayoḥ sva-citte karaṇena lajje

kathaṁ parasminn kathayāny ahaṁ te ||2||

sadā mahārtyā karuṇā-svarai rudan

nayāmi rātrīr divasāṁś ca kātaraḥ |

na vedmi yad yat sucirād anuṣṭhitaṁ

sukhāya vā tat tad utāti-sindhave ||3||

kathañcid apy akalayāmi naitad

kim eṣa dāvāgni-śikhāntare’ham |

vasāmi kiṁ vā paramāmṛtāccha-

suśītala-śrī-yamunā-jalāntaḥ ||4||

kadācid evaṁ kila niścinomy ahaṁ

śaṭhasya haste patito’smi kasyacit |

sadā nyamañjaṁ bahu-duḥkha-sāgare

sukhasya gandho’pi na māṁ spṛśet kvacit ||5||

itthaṁ vasan nikuñje’smin vṛndāvana-vibhūṣaṇe |

ekadā rodanāmbhodhau nimagno moham avrajam ||6||

dayālu-cūḍāmaṇināmunaiva

svayaṁ samāgatya karāmbujena |

vaṁśī-ratenāmṛta-śītalena

mad-gātrato marjayatā rajaṁsi ||7||

nīto’smi sañcalya muhuḥ sa-līlāṁ

saṁjñāṁ mahā-dhūrta-vareṇa yatnāt |

nāsāgra-viṣṭair apūrvānubhūtair

āpūrya saurabhya-bharaiḥ svakīyaiḥ ||8||

tādīya-vaktrābjam athāvalokya

sa-sambhramaṁ satvaram utthito’ham |

amuṁ vidhartuṁ vara-pīta-vastre

samudyato harṣa-bharācitātmā ||9||

sa nāgarendro’pasasāra pṛṣṭhato

ninādayaṁs tāṁ muralīṁ sva-līlayā |

abhūc ca kuñjāntaritaḥ sapady asau

mayā na labdho bata dhāvatāpy alam ||10||

antarhitaṁ taṁ tv avilokya mūrcchāṁ

prāpto’pataṁ śrī-yamunā-pravāhe |

etasya vegena samuhyamāno

labdhveva saṁjñām vyakiraṁ sva-dṛṣṭī ||11||

paśyāmy atikrānta-mano-javena

yānena kenāpi mahordhvagena |

kenāpi mārgeṇa mahādbhutena

doṣāntare kutracid āgato’smi ||12||

cittaṁ samādhāya mṛṣāmi yāvad

vaikuṇṭha--lokaṁ tam ito’smi tāvat |

taṁ vismito vīkṣya vahan praharṣaṁ paśyann ayodhyādikam atyagaṁ tat ||13||

śrī-golokaṁ taṁ cirāśāvalambaṁ prāpto bhāntaṁ sarva-lokopariṣṭāt |

ante śrīman-māthure maṇḍale’smin yādṛk sarvaṁ tatra vai tādṛg eva ||14||

tasmin śrī-mathurā-rūpe gatvā madhu-purīm aham |

atratyām iva tāṁ dṛṣṭvā vismayaṁ harṣam apy agam ||15||

tasyām aśṛṇasaṁ cedaṁ nigṛhya pitaraṁ svayam |

devakīṁ vasudevaṁ ca kaṁso rājyaṁ karoti saḥ ||16||

tasya priya-surāmitra- parivārasya śaṅkayā |

notsahante yathā-kāmaṁ vihartuṁ yādavāḥ sukham ||17||

tasmād bahu-vidhāṁ bādhāṁ api vindanti te’niśam |

kutrāpy apasṛtāḥ kecit santi ke’pi tam āśritāḥ ||18||

tato’ham api bhītaḥ san kṛta-viśrānti-majjanaḥ |

niḥsṛtya tvarayāgacchaṁ śrīmad-vṛndāvanaṁ tataḥ ||19||

tasminn agamyo’khila-devatānāṁ lokeśvarānām api pārṣadānām |

etasya tu bhārata-varṣakīyār- ya-vārta-deśasya nirūpya rītim ||20||

divyāṁ dineśodgamanādinaitāṁ bhaumiṁ nṛbhāṣā-caritādināpi |

mahā-camatkāra-bhareṇa ruddho nyamajjam ānanda-rasāmbu-rāśau ||21||

kṣaṇād apaśyaṁ bhramato gopān iva vane narān |

puṣpāni cinvatīr vṛddhā gopī-veśavatīs tathā ||22||

te ca sarve janāḥ pūrva- dṛṣṭa-sarva-vilakṣaṇāḥ |

kenāpi hṛta-hṛd-vittās tad-bhāva-vyākulā iva ||23||

teṣāṁ darśana-mātreṇa tādṛśaṁ bhāvam āpnuvan |

yatnād dhairyam ivāsṛtyā- pṛcchaṁ tān idam ādarāt ||24||

paramahaṁsa-manoratha-durlabhaiḥ parama-harṣa-bharaiḥ pariṣevitaḥ |

praṇaya-bhakta-janaiḥ kamalā-pate parama-yācya-tādīya-dayālayaḥ ||25||

parama-dīnam imaṁ sāraṇāgataṁ karuṇayā bata paśyata paśyata |

kathayatāsya nṛpo viṣayasya ko gṛham amṛṣya kuto’sya ca vartma kim ||26||

bhoḥ bhoḥ sa-kāku pṛcchantaṁ dhanyāḥ kṛpayātatra mām |

datta pratyuttaraṁ kiñcit saṅketenāpi suvratāḥ ||27||

aho bata mahārtasya śṛṇutāpi vacāṁsi me |

nūnaṁ tasyaiva dhūrtasya yūyaṁ bhāvena mohitāḥ ||28||

itthaṁ muhuḥ sa-kātaryaṁ sampṛcchaṁs tān itas tataḥ |

dṛśyamānān puro bhūtvā vraja-sthānāny avāpnuvam ||29||

paritaś calayaṁś cakṣuḥ purīm ekāṁ vidūrataḥ |

adrakṣaṁ mādhurī-sāra- paripākena sevitam ||30||

tat-pārśve cābhito’śrauṣaṁ gopīnāṁ gītam adbhutam |

dadhnāṁ mathana-ghoṣāḍhyaṁ kāntaṁ bhūṣaṇa-siñjitaiḥ ||31||

praharṣākulam ātmānaṁ viṣṭabhya purato vrajan |

prāpnuvaṁ kṛṣṇa kṛṣṇeti sa-vaiyagryaṁ nirantaram ||32||

kīrtayantaṁ rudantaṁ ca niviṣṭaḥ vṛddham ekalam |

tasmāt prayatna-cāturyair aśrauṣaṁ gadgadākṣarāt ||33||

gopa-rājasya nandasya tac chrī-kṛṣṇa-pituḥ puram |

tac-chabda-śruti-mātreṇa vyamuhyaṁ harṣa-vegataḥ ||34||

kṣaṇāt tenaiva vṛddhena cetito’haṁ dayālunā |

dhāvann agre’bhisṛtyasya nyāsīdaṁ go-pure puraḥ ||35||

ādṛṣṭam aśrutaṁ cānyair asambhavyaṁ vyalokayam |

bahu-prakāram āścaryaṁ lakṣaśas tatra koṭiśaḥ ||36||

niścetuṁ nāśakaṁ kiṁ te paramānanda-nirvṛtāḥ |

kiṁ vā duḥkha-bhara-grastā janāḥ sarve dvijottama ||37||

gopikānāṁ ca yad-gītaṁ śrūyate rodanānvitam |

tat toṣasya śuco vāntya- kaṣṭhayeti na buddhyate ||38||

padaṁ tat paśyata martya- loke’smīty eva manyate |

yadā tu pūrva-pūrvānu- sandhānaṁ kriyate bahu ||39||

tad akhilānāṁ lokānām alokānām upary api |

tathā lokāti-lokānāṁ vārteyety avagamyate ||40||

atha tatrāgatam ekāṁ vṛddhāṁ natvāti-kākubhiḥ |

apṛcchaṁ virahaty adya kvāsau śrī-nanda-nandanaḥ ||41||

śrī-vṛddhovāca—

prātar vihartuṁ gahanaṁ praviṣṭo gobhir vayasyaiś ca mahāgrajena |

prāṇa-pradātā vraja-vāsināṁ naḥ sāyaṁ samāyāsyati so’dhunaiva ||42||

tiṣṭhanti yasmin vraja-vāsino janā nyastekṣaṇā vartmani yāmune’khilāḥ |

ete nagā yasya tad-īkṣaṇonmukhāḥ santy acchadair eṣyati nanv anena saḥ ||43||

śrī-gopa-kumāra uvāca—

paramāmṛta-dhārābhir abhiṣikta ivābhavam |

tayā taṁ darśitaṁ mārgam eka-dṛṣṭyā vyalokayam ||44||

paramānanda-bhāreṇa stambhitoruḥ kathañcana |

yatnenāgre bhavan dūre’śṛṇavaṁ kam api dhvanim ||45||

gavāṁ hāṁvā-rāvaiḥ sulalitataraṁ moha-muralī-

kalaṁ līlā-gīta-svara-madhura-rāgeṇa kalitam |

jagad-vailakṣaṇyācita-vividha-bhaṅgi-vilasitaṁ

vraja-sthānāṁ teṣāṁ sapadi paramākarṣa-valitam ||46||

yasmāt sāśrus taru-vitatito dīrgha-dhārā rasānāṁ

 ghoṣa-sthānam api tanu-bhṛtāṁ netrato’śru-pravāhaḥ |

tan-mātṛṇām api vivayasāṁ kṣīra-pūraḥ stanebhyaḥ

 kālindyāś ca pracala-payasāṁ te nyavartanta vegāḥ ||47||

na jāne sā vaṁśy udgirati garalaṁ vāmṛta-rasaṁ

 na jāne tan-nādo’py aśaṇi-paruṣo vāmbu-mṛdulaḥ |

na jāne cāty-uṣṇo jvalita-dahanād vendu-śiśiro

 yato jātonmādā mumuhur akhilās te vraja-janāḥ ||48||

athānupaśyāmi gṛhād viniḥsṛtas

 tādīya-nīrājana-vastu-pāṇayaḥ |

prayānti kāścid vraja-yoṣito’parāḥ

 śiro-'rpitālaṅkaraṇopabhogyakāḥ ||49||

kiñcic ca kāścit tv anapekṣamānāḥ

 sambhrānti-vighnākalitāḥ skhalantyaḥ |

dhāvanti tasyāṁ diśi yatra dhenu-

 hambā-rava veṇu-nināda-miśrāḥ ||50||

kāścid viparyag-dhṛta-bhūṣaṇā yayuḥ

 kāścic ca nīvi-kaca-bandhanākulāḥ |

anyā gṛhāntas taru-bhāva-miśritāḥ

 kāścic ca bhūmau nyapatan vimohitāḥ ||51||

mohaṁ gatāḥ kaścana nīyamānā

 dhṛtvāśru-lālārdra-mukhāḥ sakhībhiḥ |

yāntītarāḥ prema-bharākulās taṁ

 paśyaitam ity alībhir ucyamānāḥ ||52||

tādīya-nāmehita-gāna-tat-parā

 vicitra-veśāmbara-kānti-bhūṣitāḥ |

ramāti-saubhagya-mada-prahārikā

 jāvena kṛṣṇā-taṭam āśrayanta tāḥ ||53||

tato’ham api kenāpy ā-

 kṛṣyamānā ivāgratāḥ |

dhāvantībhiḥ samāntābhir

 dhāvann abhyāsaraṁ rayāt ||54||

athāpaśyaṁ dūrān madhura-muralī-rājita-karo

 javān niḥsṛtyāsau sakhi-paśu-gaṇād dhāvana-parāḥ |

aye śrīdāmaṁs tvat-kula-kamala-bhāsvān ayam itaḥ

 sarūpaḥ prāpto me suhṛd iti vadann eti lalitam ||55||

āraṇya-veśo vicalat-kadamba-

 mālāvataṁ sāmbara-barha-mauliḥ |

saurabhya-saṁvāsita-dik-tatānto

 līlā-smita-śrī-vikasan-mukhābjaḥ ||56||

kṛpāvalokollasad-īkṣaṇāmbujo

 vicitra-saundarya-bharaika-bhūṣaṇaḥ |

go-dhūlikālaṅkṛta-cañcalālaka-

 śreṇy-āvṛti-vyagra-karāmbujāṅguliḥ ||57||

dharā-tala-śrī-bhara-dāna-hetunā

 bhūmi-spṛśor nṛtya-vilāsa-gāminoḥ |

sujātayoḥ śrī-pada-padmayor javad-

 uccālanollāsa-bharair manoharaḥ ||58||

kaiśora-mādhurya-bharollasac-chrī-

 gātrābhra-kānty-ujjvalitākhilāśaḥ |

tatratya-nitya-priya-loka-citta-

 grahyādbhutāneka-mahattva-sindhuḥ ||59||

sva-dīna-loka-priyatā-niyantrito

 balād athotplutya samīpam āgataḥ |

tad-īkṣaṇa-prema-vimohitaṁ hi māṁ

 gale gṛhitvā sahasāpatad bhuvi ||60||

kṣaṇena saṁjñām aham etya tasmād

 vimocya yatnād galam utthitaḥ san |

paśyāmi bhūmau patito vimuhya

 vartmārdrayann asti rajo-'mayaṁ saḥ ||61||

gopyaḥ sametyāhur aho batāyaṁ

 ko’trāgato vā kim idaṁ cakāra |

etāṁ daśāṁ no’sugatiṁ nināya

 hā hā hatāḥ smo vraja-vāsi-lokāḥ ||62||

kaṁsasya māyā-vivarasya bhṛtyaḥ

 kaścid bhaviṣyaty ayam atra nūnam |

evaṁ vilāpaṁ vividhaṁ carantyas

 tam udrudatyaḥ parivavrur ārtāḥ ||63||

athāsya pṛṣṭhato vegād gopa-saṅghaḥ samāgataḥ |

dṛṣṭvā tādṛg avaṣṭhaṁ taṁ ruruduḥ karuṇa-svaraiḥ ||64||

tam ākranda-dhvaniṁ ghoraṁ dūrāc chrutvā vraja-sthitāḥ |

vṛddhā nandādayo gopā yaśodā putra-vatsalā ||65||

jaratyo’nyās tathā dāsyaḥ sarve tatra samāgatāḥ |

dhāvantaḥ praskhalat-pādā mugdhā hā-heti-rodinaḥ ||66||

tato gavo vṛṣa vatsāḥ kṛṣṇasārādayo mṛgāḥ |

āgatās taṁ daśāṁ tasya dṛṣṭvā rodana-kātarāḥ ||67||

aśru-dhārābhir dhautāsyā nadantaḥ snehato mṛdu |

āgatyāgatya jighranto lihanty etaṁ muhur muhuḥ ||68||

khagās tasyopariṣṭāc ca bhramanto vyomni duḥkhitāḥ |

rudanta iva kurvanti kolāhalam anekaśaḥ ||69||

sthavarāś cāntar-uttāptāḥ sadyaḥ śuṣkā ivābhavan |

bahunoktena kiṁ sarve mṛtā iva carācarāḥ ||70||

ahaṁ mahā-śoka-samudra-magnaḥ sva-kṛtya-mūḍhaḥ paramārtim āptaḥ |

nidhāya tat-pāda-yugaṁ sva-maste rudan pravṛtto bahudhā vilāpe ||71||

vidūra-vārtī balabhadradevo’nujopamākalpa-vayo’bhirāmaḥ |

nīlāmbarālaṅkṛta-gaura-kāntis tataḥ samāyāt sa-bhayaṁ sa-vegam ||72||

viśāradendraḥ parito vilokya rudan kṣaṇād dhairyam ivāvalambya |

mādīya-dorbhyām anujasya kaṇṭhaṁ saṅgrāhayām āsa nija-prayatnāt ||73||

sammarjayām āsa mādīya-pāṇinā śrīmat-tad-aṅgāni tathā tam uccakaiḥ |

āhvāyayām āsa vicitra-kākubhiḥ protthāpayām āsa mayaiva bhū-talāt ||74||

sadyo’śru-dhārā-parimudrite te śrī-netra-padme udamīlayat saḥ |

māṁ vīkṣya harṣāt parirabhya cumban lajjām agacchat parito’valokya ||75||

cirādṛṣṭa-prāṇa-priya-sakham ivāvāpya sa tu māṁ

kare dhṛtvā vāma-sva-kara-kamalena prabhu-varaḥ |

vicitraṁ sampraśnaṁ vidadhad akhilāṁs tān vraja-janān

samānandya śrīmān aviśad |ibha-gāmi vraja-varam ||76||

vanyā mṛgās tasya viyoga-dīnā

gantuṁ vinā taṁ hi kuto’py aśaktāḥ |

prātar bhaviṣyat prabhu-darśanāśās

taṣṭhur vraja-dvāri niśāṁ niyāntaḥ ||77||

uḍḍīyoḍḍīya paśyanto vihagās taṁ vrajāntare |

rātrāv ādṛṣṭvā krośanto rudanta iva niryayuḥ ||78||

go-dohananāntaram āgraheṇa nandasya putra-praṇayākulasya |

sambhālanaṁ sādhu gavām akṛtvā tau bhrātarau jagmatur ātma-geham ||79||

snehasnuvat-stanya-dṛg-aśru-dhārayā dhautāmbarāṅgyā tvarayā yaśodayā |

bhūtvā puro’kāri sa-rohiṇīkayā pratyaṅga-nīrājanam etayor muhuḥ ||80||

nīrājayanty ātma-śiroruhaiḥ sutaṁ sāliṅgati sneha-bhareṇa cumbati |

no vetti rakṣiṣyati śiṛṣṇaṁ kiṁ nije vakṣo-'ntare vā jaṭharāntare vā ||81||

tatraiva nītaṁ praṇayākulena māṁ tena svayaṁ kārita-mātṛ-vandanam |

sā lālayām āsa mudrā sva-putravad dṛṣṭvā mayi prema-bharaṁ sutasya tat ||82||

tāvad āgatya militā yugapat tatra gopikāḥ |

kāścid vyājena kenāpi kāścit sarvān apekṣayā ||83||

mātṛbhyāṁ snapanārambhaṁ svābhyāṁ bhratror dvayoḥ kṛtam |

ālakṣya bhagavān āha ballavīr ati-lampaṭāḥ ||84||

mātarau bhrātarāv āvāṁ kṣudhārtau svas tad-odanam |

niṣpadya bhojayethāṁ nau tātam ānayya satvaram ||85||

tac chrutvāha priyaṁ gopyaḥ śrī-yaśode vrajeśvarī |

devī rohiṇī kartavyād asmād viramatāṁ yuvām ||86||

śīghraṁ bhojana-sāmāgrīṁ sampādayatām etayoḥ |

vayam eva sukhaṁ samyāk snapayemācirād ime ||87||

śrī-yaśodovāca—

prathamaṁ tvarayā jyeṣṭhaḥ snapayitvā prahīyatām |

nandasyānayanāyātra bhojanārthāya bālikāḥ ||88||

śrī-sarūpa uvāca—

prāsasya tad-vaco hṛdyaṁ rāmaṁ tāḥ katicid drutam |

āplavya preyayām āsus tayor gehaṁ praviṣṭayoḥ ||89||

śrī-kṛṣṇasya vicitrāṇi bhūṣaṇāni vibhāgaśaḥ |

krameṇottārya tāḥ svīyair vastrair gātrāṇy amārjayan ||90||

vaṁśīṁ sapatnīm iva yācyamānāṁ

tābhiḥ karābjāc ca jighṛkṣyamānām |

saṅketa-bhaṅgyā sa tu māṁ prabodhya

cikṣepa dūrān mama mukta-haste ||91||

abhyajyottama-tailais tāḥ kartum udvartanaṁ śanaiḥ |

ārebhire sva-hastābja- komala-sparśa-pāṭavaiḥ ||92||

tathāpi saukumāryād vā līlā-kautukato’pi vā |

sā karoty ārti-sītkāraṁ samaṁ śrī-mukha-bhaṅgibhiḥ ||93||

putraika-praṇayākarṇya taṁ tadāti-svaraṁ tayā |

bahir bhūyāśu kiṁ vṛttaṁ kiṁ vṛttam iti pṛcchyate ||94||

sutasya sa-smitaṁ vaktraṁ vīkṣyatho viśyate gṛham |

tābhis tu sa-smita-trāsaṁ gītair niṣpadyate’sya tat ||95||

atha koṣṇaiḥ suvāsais taṁ yāmunair nirmalair jalaiḥ |

sa-līlāṁ snāpayām āsa ratna-kumbha-ghaṭī-bhṛtaiḥ ||96||

nītaiḥ sva-sva-gṛhān malā- lepanāmbara-bhūṣaṇaiḥ |

vicitrair naṭa-veśenā- bhūyayāṁs taṁ yathā-ruci ||97||

bhogyaṁ ca nibhṛtaṁ kiñcit bhojayitvokta-vastubhiḥ |

muhur nīrājanaṁ kṛtvā dadhyus tāni sva-mūrdhasu ||98||

divya-candana-kāśmīra- kāsturī-paṅka-mudrayā |

gala-bhala-kapolādau citrayām āsur adbhutam ||99||

sa-bhāvaṁ vīkṣyamānās tā hastaṁ saṁstabhya yatnataḥ |

pravṛttā netra-kamale tasyojjvalayituṁ mudā ||100||

vanya-krīḍā-sukhaṁ kṛṣṇo bhūriśas tāsu bhāṣate |

vicitrāṇi ca narmāṇi kañcic ca tanute ratim ||101||

evam anyonya-sauharda- bhara-prakaṭanena hi |

veśaḥ samāptiṁ nāyāti lopyamānas tathā muhuḥ ||102||

bhūyo bhūyo yaśodā ca putra-snehāturāntarā |

bahir nirgatya paśyanti vadaty evaṁ ruṣeva tāḥ ||103||

śrī-yaśodovāca—

lola-prakṛtayā bālyād aho gopa-kumārikāḥ |

snānālaṅkaraṇaṁ nāsyā- dhunāpi samapadyata ||104||

śrī-sarūpa uvāca—

tāsāṁ nirīkṣyamānānāṁ paritaḥ sva-priyaṁ muhuḥ |

parihāsotsukaṁ cittaṁ vṛddhābhipretya sābravīt ||105||

are putri yaśode’tra harṣād etya nirīkṣyatām |

bhavatyāḥ śyāmalaṁ putraṁ ninyuḥ sundaratām imāḥ ||106||

sva-dhātryā vākyam ākarṇya mukharāyāḥ punar bahiḥ |

bhūtvābhipretya tan-narma sa-roṣam iva sābravīt ||107||

śrī-yaśodovāca—

sahajāśeṣa-saundarya- nīrājita-padāmbujaḥ |

jagan-mūrdhni narinārti mādīya-śyāma-sundaraḥ ||108||

etat-pada-nakhāgraika- saundaryasyāpi nārhati |

saundarya-bharaḥ sarvāsām āsāṁ nīrājanaṁ dhruvam ||109||

śrī-sarūpa uvāca—

tat-saundaryaṁ sā ca lāvaṇya-lakṣmīs

tan-mādhuryaṁ tasya kiṁ varṇitaṁ syāt |

dravyair yogyā laukikair nopamā syāt

kiṁ vānyena dvārakendreṇa nāpi ||110||

kṛṣṇo yathā nāgara-śekharāgryo

rādhā tathā nāgarikā-varāgryā |

rādhā yathā nāgarikā-varāgryā

kṛṣṇo tathā nāgara-śekharāgryaḥ ||111||

snatvāgataṁ gopa-rājaṁ balarāmena samyutam |

saṁlakṣya līnās tāḥ sarvā drutaṁ kṛṣṇo’grato’bhavat ||112||

nando bhojana-śālāyām āsīnaḥ kanakāsane |

bhojanaṁ kartum ārebhe tathā tau tasya pārśvayoḥ ||113||

yaśodā-nandano vāme dakṣiṇe rohiṇī-sutaḥ |

teṣām ahaṁ tu mahatā- graheṇābhimukhe pṛthak ||114||

śrī-rohiṇyā puraskṛtya ratna-sauvarṇa-rājataiḥ |

vividhair bhājanair divyaiḥ prahitaṁ gṛha-madhyataḥ ||115||

pariveṣyamānaṁ snehena mātrā bhoga-purandaraḥ |

sarva-sad-guṇa-sampannam annaṁ bhuṅkte catur-vidham ||116||

pṛthak pṛthak kacolāsu vicitrāsu prapūritam |

vistīrṇa-kanaka-sthalyāṁ nītvā kavalayān bhṛśam ||117||

mātrā kadācit pitrā ca bhrātrāpi kramaśo mukhe |

samarpyamānaṁ yatnena kavalaṁ līlayādadat ||118||

tathā pānaka-jātaṁ ca kacolā-bhṛtam uttamam |

bhṛṅgārikā-bhṛtaś cāpo madhye madhye piban śivāḥ ||119||

ādau sumṛṣṭam utkṛṣṭaṁ koṣṇaṁ sa-ghṛta-śarkaram |

pāyasaṁ nāḍikā-pūpa- phenikā-roṭikā-yutam ||120||

anyāni ghṛta-pakvāni rasālāsahitāni ca |

dadhi-dugdha-vikārottha- miṣṭānnāny aparāṇi api ||121||

madhye sūkṣmaṁ sitaṁ bhaktaṁ koṣṇaṁ surabhi-komalam |

vātakaiḥ parpataiḥ śākaiḥ sūpaiś ca vyañjanaiḥ paraiḥ ||122||

madhurāṁla-rasa-prāyaiḥ prāyo gorasa-sādhitaiḥ |

kaṭu-cūrṇānvitair aṁla- dravyaiḥ sa-lavaṇair yutam ||123||

ante punaḥ śikhariṇīṁ vikārān dadhi-sambhavān |

hiṅgvādi-saṁskṛtaṁ takraṁ bubhuje māṁ ca bhojayan ||124||

sā carvāṇodyad-aruṇādhara-cāru-jihvā

gaṇḍu-sthalānana-saroja-vilāsa-bhaṅgī |

bhrū-cāpa-locana-saroruha-nartana-śrī-

vidyotitā na vacasāṁ manasāpi gamyā ||125||

gopikābhiś ca miṣṭannam ānīya sva-sva-gehataḥ |

kṣīrājya-śarkarāpakvaṁ yaśodāgre dhṛtaṁ tadā ||126||

vicitra-līlayā tat tat sa-ślāghaṁ bubhuje’sakṛt |

tāḥ sarvāḥ rañjayan kiñcid bhojayan sva-kareṇa mām ||127||

atha śrī-rādhikānīya sa manohara-laḍḍukam |

kṛṣṇasya vāmato dadhre gūṭikā-pūritānvitam ||128||

niṣkṛṣya tan nakhāgreṇa tarjany-aṅguṣṭhayoḥ kiyat |

jihvāgre nyasya cakre’sau nimbaran-mukha-vikriyam ||129||

bhrātaḥ smitaṁ ruṣā mātus tasyāṁ tātasya vismayam |

tanvan sakhīnāṁ mugdhānām ādhiṁ tasyā dviṣaṁ mudam ||130||

tad bhrātṛ-vaṁsa-jātasya mama cikṣepa bhājane |

tat sarvaṁ parama-svādu bhuktvāhaṁ visimito’bhavam ||131||

rādhayā nibhṛtaṁ kṛṣṇaḥ sa-bhrū-bhaṅgaṁ nirīkṣitaḥ |

mṛdu-smitānatāsyas tāṁ kaṭākṣeṇānvarañjayat ||132||

sadyo buddhā mayā līlā sa vidagdha-śiromaṇeḥ |

nija-prema-bharārtānāṁ parama-prīṇanātmikā ||133||

athācamya yathā-nyāyāṁ tāmbūlaṁ līlayottamam |

carvan sa rādhikāṁ paśyan cakitaṁ sammukhe nyadhāt ||134||

mātā snehāturā mantrān paṭhantī bhukta-jārakān |

vāma-pāṇi-talenāsyo- daraṁ muhur amarjayat ||135||

go-vrajāntar-gato nando rāmaḥ supto vicakṣaṇaḥ |

caṅkramyate sma gītāni gāyan kṛṣṇo vrajāṅgane ||136||

kṣaṇaṁ vihṛtya vraja-sundarīr ataḥ sa mātur ākāraṇa-gauravād arāt |

sukhaṁ sma śete śayanālayaṁ gatas talpe payaḥ-phena-manojña-tūlike ||137||

niraṅka-pūrṇendu-samais tathā-parair mṛdūpadhānair yutam asti yat tatam |

anarghya-ratnācita-kañcanollasal- lalāma-palyaṅka-vare mahā-prabhe ||138||

yaḥ śobhate mauktikā-mālikā-vṛtais citrair vitānair upaśobhite dhṛtaḥ |

prasāda-siṁhe’guru-dhūpa-vāsite ramya-prakoṣṭhe bahu-ratna-nirmite ||139||

rādhārpayaty asya mukhāntare sā saṁskṛtya tāmbūla-puṭaṁ vidagdhā |

candrāvalī śrī-lalitāpi pāda- padme tu saṁvāyahataḥ sa-līlam ||140||

kāścic ca bāla-vyajanāny upadaduḥ kāścic ca tāmbūla-samudgakāvalīm |

kāścit patad-grāha-cayaṁ vibhāgaśo bhṛṅgārikāḥ kaścana saj-jalair bhṛtaḥ ||141||

anyāś ca tac chrotra-mano-harāṇi gāyanti gītāni saṅkīrtanāni |

vādyāni kaścid bahu vādayanti tanvanti narmāṇy amunā sahānyāḥ ||142||

sarvābhir evaṁ parisevyamānas tābhiḥ sa sauharda-bharārdritābhiḥ |

tāmbūlikaṁ carvitam aty-abhiṣṭaṁ tābhyo dade’nyonyam alakṣyamānam ||143||

evaṁ mahā-dhūrta-sadaḥ-śiromaṇiḥ sarvāḥ priyās tā ramayan sva-ceṣṭitaiḥ |

śrī-rādhikā-prema-kathā-sunirvṛtaḥ prasvāpa-līlām abhajat kṣaṇād ayam ||144||

kayāpi saṁjñayā tās tu tena saṅketītāḥ kila |

sarvāḥ sva-sva-gṛhaṁ jagmur harṣa-pūra-pariplutāḥ ||145||

śrīdāmnāgatya gehaṁ svam ahaṁ nītaḥ prayatnataḥ |

anyat tasya niśā-krīḍā- vṛttaṁ nārhāmi bhāṣitum ||146||

nītvā mahārtyā taṁ rātriṁ prātar nanda-gṛhe gataḥ |

apaśyaṁ sa hi supto’sti paryaṅke rati-cihna-bhāk ||147||

sarala-prakṛtir mātā niviṣṭā tasya pārśvataḥ |

bahudhā lālayantī taṁ kiñcid ātmany abhāṣata ||148||

śrī-yaśodovāca—

hanta bālo mamāvitvā gā vaneṣv akhilaṁ dinam |

śrānto nidrā-sukhaṁ prāpto na jagārty adhunāpy ayam ||149||

āraṇya-kaṇṭakair duṣṭaiḥ kṣatānīmāni sarvataḥ |

akriyantāsya gātreṣu parito dhāvato muhuḥ ||150||

aho kaṣṭhāṁ na jānāti kiñcin nidrā-vaśaṁ gataḥ |

rakṣayām āsa gātreṣu svasyedaṁ netra-kajjalam ||151||

tathātmādhara-tāmbūla- rāgaṁ cetas tato’vidan |

ciccheda hāra-mālādi- parivṛttiṁ muhur bhajan ||152||

nūnaṁ kāśmīra-varṇeyaṁ yamunā-tīra-mṛttikā |

na parityajitā hanta snānenāpi vapuḥ-sakhī ||153||

bālābhiś capalābhir hyāḥ sandhyāyām avadhānataḥ |

snānaṁ na karitaṁ samyāṅ nābhyaṅgodvartane tathā ||154||

śrī-sarūpa uvāca—

mātā yaśodā muhur evam āha

tāsāṁ samakṣaṁ vraja-kanyakānām |

tatrāgatānāṁ bhaya-hāsa-lajjā-

virbhāva-mudrā-vilasan-mukhīnām ||155||

tato’sau svāpa-līlāyā virataḥ snāpitas tayā |

bhūṣaṇair bhūṣitaḥ sākaṁ balarāmeṇa bhojitaḥ ||156||

viśramayya kṣaṇaṁ taṁ ca gopīnāṁ sukha-vārtayā |

vane śubha-prayānāya tasya kṛtyāni sākarot ||157||

tāsām apy antarārtānāṁ bhāvi-viccheda-cintayā |

divya-maṅgala-gītena pūrṇa-kumbhādikaṁ nyadhat ||158||

niveśya sāgrajaṁ putraṁ pīṭhe’raṇyocitāni sā |

paryadhāpayad aṅgeṣu bhūṣaṇāny auṣadhāni ca ||159||

prayojya vṛddha-viprābhir anyābhiś ca śubhāśiṣaḥ |

balād yātrā-vidhiṁ tena sarvaṁ sā samapādayat ||160||

bhogyaṁ madhyāhnikāṁ mātrā- rpitam ādāya kiñcana |

tathāpy agāḥ puraḥ kurvan prasthito veṇum īrayān ||161||

tāvat sahacarāḥ sarve tasyābhyarṇe samāgatāḥ |

nirgatya vargaśo ghoṣāt tat-sakhocitatāṁ gatāḥ ||162||

kadācit taiḥ samaṁ vaṁśīḥ śṛṅgāṇi ca kadāpi saḥ |

kadācit patra-vādyāni bahudhā vādayan babhau ||163||

samaṁ bhrātrāvataṣṭhe’sāv atta-krīḍā-paricchadaiḥ |

gāyadbhis taiś ca nṛtyadbhiḥ stuvadbhis taṁ praharṣataḥ ||164||

agre jyāyān ahaṁ pṛṣṭhe tāś cānuvrajana-cchalāt |

ākṛṣṭāḥ prema-pāśena prasthitā virahāsahāḥ ||165||

bhāvena kenacit svinnaṁ putrasyodvīkṣya sā mukham |

sammarjya prasnuvat-stanyā bahir dvārāntam anvagāt ||166||

tenoktāpi gṛhaṁ yāntī grīvam udvartayanty aho |

padāny atītya dvi-trāṇi punar vyagrā yayau sutam ||167||

upaskṛtyāsya tāmbūlaṁ mukhe haste samarpya ca |

punar nivṛtya prāgvat sā taṁ vegair āyayau punaḥ ||168||

miṣṭaṁ phalādikaṁ kiñcid bhojayitvā sutaṁ pathi |

pāyayitvā ca gehāya yānti prāgvan nyavartata ||169||

muhur nirīkṣya vastrādi sanniveśya sutasya sā |

punar nivṛtyāthāgatya dīnā putram aśikṣāyat ||170||

bho vatsa durgame’raṇye na gantavyaṁ vidūrataḥ |

sa-kaṇṭaka-vanāntaś ca praveṣṭavyaṁ kadāpi na ||171||

tad-arthaṁ cātma-śapathaṁ mātā vistārya kākubhiḥ |

punar nivṛtya katicit padāni punar āyayau ||172||

bhos tāta rāma sthātavyaṁ bhavatāgre’nujasya hi |

tvayā ca sakhyuḥ śrīdaman sa-sarūpeṇa pṛṣṭhataḥ ||173||

aṁśo’sya dakṣiṇe stheyaṁ vāme ca subala tvayā |

ity ādikam asau prārthya sa-tṛṇaṁ putram aikṣata ||174||

evaṁ vyagra-dhiyā yātā- yātaṁ sā kurvatī muhuḥ |

nava-prasūtām ajayat surabhiṁ vara-vatsalām ||175||

tāṁ sa-pāda-grahaṁ natvā- śliṣya putraḥ prayatnataḥ |

vividha-cchalataḥ svīya- śapathaiś ca nyavartayat ||176||

tasthau tatraiva sa dūrāt paśyanti taṁ vanāntike |

citriteva snuta-stanyā sāśrottuṅga-sthalopari ||177||

śrī-gopyas tv anugacchantyo bāṣpa-samruddha-kaṇṭhikāḥ |

gānāśaktāḥ skhalat-pādā aśru-dhārāsta-dṛṣṭayaḥ ||178||

kartuṁ vaktuṁ ca tāḥ kiñcid aśaktā lajjayā bhiyā |

mahā-śokārṇave magnās tat-pratikāraṇe’kṣamāḥ ||179||

vrajād bahir dūrataraṁ gatānāṁ

tad-aṅganānāṁ hṛdayekṣaṇāni |

jahāra yatnena nivartayaṁs tā

muhuḥ parāvṛttya nirīkṣyamāṇāḥ ||180||

vyagrātmanātha teneṣṭa- dūtena svayam eva ca |

grīvam udvartya sa-prema- dṛṣṭy-āśvāsayata muhuḥ ||181||

bhrū-saṅketādinā lajjā- bhaye janatayā balāt |

saṁstambhitās tās tan mātur agre tadvad avasthitāḥ ||182||

ballavendraś ca susnigdhaḥ svata eva viśeṣataḥ |

patnī-vatsalya-dṛṣṭyā ca snehodrekena yantritaḥ ||183||

sarva-vraja-jana-sneha- bharaṁ putre vilokya tam |

vṛddhaiḥ sahānuyāto’pi dūraṁ tyaktuṁ na cāśakat ||184||

śubhāni śakunāny uccaiḥ paśv-ādīnāṁ ca hṛṣṭatām |

saṁlakṣyāntaḥ-prahṛṣṭo’pi putra-viccheda-kātaraḥ ||185||

sāgrajaṁ pṛthag āliṅgya yugapac cātmajaṁ muhuḥ |

śirasy aghrāya ca sneha- bharārto’śrūṇy avasṛjat ||186||

atha praṇamya putreṇa kṛtyaṁ dārśayatā bahu |

prasthāpitaḥ parāvṛttya tam evālokayan sthitaḥ ||187||

āraṇyāntarito dūre gatau putrāvalokayan |

śabdaṁ kañcid aśṛṇvaṁś ca nivavārta vrajaṁ prati ||188||

niyujya jaṅghikān bhṛtyān tad-vārtā-haraṇāya saḥ |

gopībhir anvitāṁ patnīṁ sāntvayitvānayad gṛhān ||189||

tās tu tasya vilāsāṁs tān gāyantyo viviśur vrajam |

dinam ārebhire netuṁ dhyāyantyas tasya saṅgamam ||190||

tat-tad-viśeṣo nirvacyo’nanta-śaktyāpi nāparaḥ |

mahārti-janake tasmin ko vā dhīmān pravartate ||191||

sa tu prasthāpya tāḥ svāntar ārto’pi sakhibhir balāt |

nīto’gre praviśat tūrṇaṁ śrīmad-vṛndāvanāntaram ||192||

sandarśyamānaḥ sakhibhiḥ sa tu vṛndāvana-śriyam |

svayaṁ ca varṇayan yuktyā nirgatādhir ivābhavat ||193||

tato’tanod yān sa tu gopa-vibhramān

ato’bhajan yādṛśatāṁ carācarāḥ |

hṛdā na tad-vṛttam upāsitaṁ bhavet

kathaṁ parasmin rasanā nirūpayet ||194||

govardhanādri-nikaṭeṣu sa cārayan gā

reme kālinda-tanayāmbuni pāyayaṁs tāḥ |

sāyaṁ tathaiva punar etya nijaṁ vrajaṁ taṁ

vikrīḍati vraja-vadhūbhir asau vrajeśaḥ ||195||

śrī-gopa-rājasya yad apy asau purī

nandīśvarākhye viṣaye virājate |

te tasya kṛṣṇasya matānuvārtinaḥ

kuñjādi-rāsaṁ bahu manyate sadā ||196||

tatraiva vasatā brahmann ānando yo’nubhūyate |

sukhaṁ yac ca sa vā tad vā kīdṛg ity ucyatāṁ katham ||197||

muktānāṁ sukhato’tyantaṁ mahad-vaikuṇṭha-vāsinām |

bhagavad-bhakti-māhātmyād uktaṁ tad-vedibhiḥ sukham ||198||

ayodhyā-dvāravaty-ādi- vāsināṁ ca tato’pi tat |

uktaṁ rasa-viśeṣena kenacit kenacin mahat ||199||

goloka-vāsināṁ yat tat sarvato’py adhikādhikam |

sukhaṁ tad-yukty-atikrāntaṁ dadhyād vāci kathaṁ padam ||200||

tasyānubhavino nityaṁ tatratyā eva te viduḥ |

tattvaṁ ye hi prabhos tasya tādṛk sauharda-gocarāḥ ||201||

eṣām evāvatārās te nityā vaikuṇṭha-pārṣadāḥ |

prāpañcāntar-gatās teṣām prati-rūpāḥ surāḥ yathā ||202||

yathā ca teṣāṁ devānām avatārā dharā-tale |

krīḍāṁ cikīrṣato viṣṇor bhavanti prītaye muhuḥ ||203||

yathāvatārāḥ kṛṣṇasyā- bhinnās tenāvatāriṇā |

tathaiṣam avatārās te na syur etaiḥ samaṁ pṛthak ||204||

kadāpy aṁśena jāyante pūrṇatvena kadācana |

yathā-kālaṁ yathā-kāryaṁ yathā-sthānaṁ ca kṛṣṇavat ||205||

evaṁ kadācit kenāpi samākṛṣṭā rasena te |

nija-nāthena sahitāḥ kutrāpy atititīrṣavaḥ ||206||

avatārair nijaiḥ sarvaiḥ parameśvaravad yadā |

aikyaṁ vyājena kenāpi gatāḥ prādurbhavanti hi ||207||

tad eṣām avatārās te gacchanty eteṣu vai layam |

ato’bhavaṁs ta evaite iti te munayo’vadat ||208||

kṛtsnam etat paraṁ cetthaṁ tatratyaṁ viddhy asaṁśayam |

pūrvokta-nāradoddiṣṭa- siddhāntādy-anusārataḥ ||209||

māthurottama tatratyaṁ mahāścaryam idaṁ śṛṇu |

kathyamānaṁ mayā kiñcit śrī-kṛṣṇasya prabhāvataḥ ||210||

bālakās taruṇā vṛddhā gopās te koṭi-koṭiśaḥ |

sarve vidur mahā-preyān ahaṁ kṛṣṇasya netaraḥ ||211||

tathaiva vyavahāro’pi teṣāṁ kṛṣṇe sadekṣyate |

pratyekaṁ teṣu tasyāpi viśuddhas tādṛg eva saḥ ||212||

tathāpi tṛptiḥ kasyāpi naivodeti kadācana |

prema-tṛṣṇā ca vividhā dainya-mātā vivardhate ||213||

gopīṣu ca sadā tāsu pratyekaṁ koṭi-koṭiṣu |

parā prītiḥ kṛpāsaktir api sa tasya vīkṣyate ||214||

yayā yukti-śatair vyaktaṁ mādṛśair anumanyate |

ābhiḥ samo na ko’py anya- tratyo’py asya priyo janāḥ ||215||

tatrāpi yāṁ prati prema- viśeṣo’sya yadekṣyate |

tadā pratīyate kṛṣṇā- syaiṣaiva nitarāṁ priyā ||216||

sarvās tad-ucitaṁ tās tu krīḍā-sukha-parasparam |

sarvadānubhavantyo "pi manyante prema na prabhoḥ ||217||

pratyekaṁ cintayanty evam aho kiṁ bhavitā kiyat |

saubhagyaṁ mama yena syāṁ kṛṣṇasyādhamadāsy api ||218||

aho svāmin gabhīro’yaṁ dustarko mahatām api |

gāḍha-prema-rasāveśa- svabhāva-mahimādbhutaḥ ||219||

ekadā yamunā-tīre viharan nanda-nandanaḥ |

śuśrāvātma-hrade tasmin kāliyaṁ punar āgatam ||220||

ekākī tatra gatvāsu nīpam āruhya vegataḥ |

kurditvā nipapātāsmin hrade niḥsārayann apaḥ ||221||

vicitra-santāra-vitāra-līlayā jale lasaṁs tad bahudhā ninādayan |

khalena bhogair amunaitya veṣṭitaḥ sa kautukī kañcid adarśayad daśām ||222||

tat-saṅginas taṁ sahasā prayātaṁ gopās tv anālokya mṛtā ivābhavan |

sarve tad-anveṣaṇa-kātarā yayus tat-pāda-cihnair hradam īkṣitair amum ||223||

dṛṣṭvaiva kṛṣṇaṁ samādṛṣṭa-ceṣṭaṁ mohaṁ gatās te’sya vayasya-saṅghāḥ |

ācchāditaṁ yaṁ vana-vīthibhir ye’nālokayanto na jijīviṣanti ||224||

gavo vṛṣā vatsatarās tathānye gramyāḥ samagrāḥ paśavo’tha vanyāḥ |

tīre sthitās tatra mahārta-nādaiḥ krandanti kṛṣṇānana-datta-netrāḥ ||225||

ākrānda-dīnā vihagā hradasya tasyāntar uḍḍīya patanti vegāt |

vṛkṣādayas tat kṣaṇam eva soṣaṁ prāptā mahotpāta-cayāś ca jātāḥ ||226||

samprerito’ntaḥ prabhunaiva tena dhāvan jagāma vrajam eka-vṛddhaḥ

hā-hā-mahā-rāva-gaṇaiḥ sughoraiḥ krandan nudan taṁ tam athācacakṣe ||227||

prāg eva dṛṣṭvā mahato bhayaṅkarān utpāta-vārān bahu-sambhramākulāḥ |

anveṣaṇārthaṁ vraja-maṅgalasya te ghoṣa-sthitāḥ santi bahir viniḥsṛtāḥ ||228||

punaḥ pravāyasas tasya bhagna-kaṇṭha-varasya tu |

tad-vākyaṁ teṣu sahasā vajra-pāta ivābhavat ||229||

sa gṛhe’vasthito rāmo mithyā mithyeti ghoṣayan |

santvāyan vraja-lokaṁs tān mṛta-prāyān prādhāvataḥ ||230||

mātaraṁ rohiṇīṁ yatnāt prabodhya gṛha-rakṣaṇe |

niyujya purato yātair dhāvitvā taiḥ sahāmilat ||231||

acirāt taṁ hradaṁ prāptaḥ so’nujaṁ vīkṣya tādṛśam |

nāśaknod rakṣituṁ dhairyaṁ ruroda prema-kātaraḥ ||232||

vilāpaṁ vividhaṁ cakre kaṣṭha-pāṣāṇa-bhedakam |

kṣaṇān murcchām anuprāpto yaśodā-nandavat sa tu ||233||

tatas teṣāṁ ca sarveṣāṁ prāṇinām ārti-pūritāḥ |

mahā-krānda-ravā ghorā babhūvur viśva-rodakāḥ ||234||

tena nādena mahātā balarāmaḥ sa cetitaḥ |

ātmānaṁ stambhayām āsa yatnād dhīra-śiromaṇiḥ ||235||

kṣaṇena saṁjñāṁ pitarau gatau tau

dṛṣṭvā sutaṁ tādṛśam udrudantau |

vegāt tam eva hradam āviśantau

ruddhau balāc chrī-balinā karābhyām ||236||

mūrcchitān mṛta-tulyāṁs tān sarvān dṛṣṭvārti-yantritaḥ |

sugadgada-svareṇoccaiḥ kṛṣṇaṁ sambodhya so’bravīt ||237||

śrī-baladeva uvāca—

ete na vaikuṇṭha-nivāsi-pārṣadā

no vānarās te na ca yādavā api |

goloka-lokā bhavad-eka-jīvanā

naśyanty aśakyā bhagavan mayāvitum ||238||

prāṇair viyuktā na bhavanti yāvat

tāvad vinodaṁ karuṇa tyajaitam |

kṛṣṇānyathā goṣṭha-janaika-bandho

gantāsi śokaṁ mṛdula-svabhāvaḥ ||239||

śrī-svarūpa uvāca—

gopyo vilāpair vividhai rudantyo

momuhyamānāḥ paramārta-gatryaḥ |

pārśve prabhor gantum iva praviṣṭās

tās taṁ hradaṁ śoka-vināṣṭa-cittāḥ ||240||

tāvad vihāya prabhur ātma-kautukaṁ

nirgatya tat kāliya-bhoga-bandhanāt |

uttuṅga-viṣṭīrṇa-sahasra-tat-phaṇeṣv

āruhya hastābja-yugaṁ vyasārayat ||241||

teṣv eva nītvā yugapan nija-priyās

tā gopikā satvaram adhyarohayat |

ratna-sthalī-paṅkti-sameṣu sarvataś

citrāti-citra-bhramaṇābhirāmiṣu ||242||

tābhiḥ samaṁ teṣu mahādbhuteṣu

raṅgeṣu divyair bahu-gīta-vādanaiḥ |

nṛtyan vicitraṁ sa tu kautukārṇavo

lebhe sukhaṁ rāsa-vilāsa-sambhavam ||243||

rāmeṇa prāpitair bodhaṁ vartamānais taṭopari |

kṛṣṇaṁ nandādibhir dṛṣṭvā prāptau tair harṣa-vismayau ||244||

damayitvāhi-rājaṁ sa stuvatīnāṁ samācchinat |

vastrāṇi nāga-patnīnām uttarīyāṇi sa-smitam ||245||

tair ekaṁ pragrahaṁ dīrghaṁ viracayyāsya nāśikam |

biddhvā praveśya vāmena pāṇiṇādhāt sa kautukī ||246||

nāgam aśvam ivārūḍhas codayām āsa taṁ haṭhāt |

dhṛtaṁ dakṣiṇa-hastena muralīṁ vādayan mudā ||247||

kaśayeva kadācit tam tayā sañcalayan balāt |

nija-vahanataṁ ninye prasāda-bharam ācaran ||248||

tat-patnībhir upanītam anarghyaṁ ratna-bhūṣaṇam |

vastra-mālyānulepaṁ ca tat-phaṇeṣv eva so’dadhāt ||249||

padmotpalādibhiḥ puṣpair yāmunais tābhir ahṛtaiḥ |

bhūṣaṇais taiś ca tā gopīr ātmānaṁ ca vyabhūṣayat ||250||

stuyamānaḥ phaṇīndreṇa tenāsaṅkhya-mukhena saḥ |

niḥsasāra hradāt sarvān svīyān harṣeṇa nartayan ||251||

suparṇa-duṣprāpa-mahā-prasāda-

varāvalī-lābha-mahā-prahṛṣṭāt |

sa kāliyād gopa-vadhū-samūhaiḥ

samaṁ mahāścarya-varo’varūḍhaḥ ||252||

nīrājanāliṅgana-rājikāparair

nandādibhir hṛṣṭa-dṛg-aśru-dhārayā |

āplāvito’sau kṛpayānuśiṣya taṁ

kiñcit phaṇīndraṁ nirasārayad dhradāt ||253||

taiḥ gopa-gopī-nivahaiḥ prahṛṣṭair

vistāryamānena manohareṇa |

vāditra-gītādi-mahotsavena

santoṣito’gād bhagavān sva-ghoṣam ||254||

kadācit tasya duṣṭasya kaṁsasyānucarau priyau |

bahiścarāsurūpau tau keśy-ariṣṭau mahāsurau ||255||

ādyo mahā-hayākāro dvitīyas tu vṛṣākṛtiḥ |

gopān bhiyayamānau tān mardayantau ca gokulam ||256||

gagana-spṛṇ-mahā-kāyau nādena prāṇino’khilān |

nipātayantau bhū-pṛṣṭhe yugapad vrajam āgatau ||257||

tayor bhiyākṛṣya balena kṛṣṇo

nirvāryamāno’pi nijeṣṭa-lokaiḥ |

āśvāsya tān darśita-vīra-darpaḥ

sva-pāṇināsphoṭya bhujaṁ puro’bhūt ||258||

prāg āgataṁ vega-bhareṇa keśinaṁ

pāda-prahāreṇa nirasya dūrataḥ |

paścād vṛṣaṁ prāpya vibhidya nāsikaṁ

baddhvāśu gopīśvara-sammukhe nyadhāt ||259||

punas tam āyātam amanda-vikramo

hayaṁ samutplutya mahā-parakramaḥ |

balāt samāruhya gatir anekaśo

’nuśikṣāyan nirdamayan vyarājata ||260||

hayaṁ tam āruhya nijān vayasyān

suśīghra-hastena sahasraśas tān |

vicitra-tat-kūrdana-kautukena

bhraman bhuvi vyomni ca so’bhireme ||261||

kṣaṇān niyamya sva-vaśe nidhāya

nibadhya pāśais tam api vrajāntaḥ |

arakṣad ārohana-kelaye’muṁ

vṛṣaṁ tathānogana-vāhanāya ||262||

nandīśvara-pure tatra vasantaṁ kṛṣṇam ekadā |

kaṁsājñayāgato’krūro netuṁ madhu-purīṁ vrajāt ||263||

tasmiṁs tadāniṁ yad vṛttaṁ tac chrutvānyatrikā api |

śīlā-kaṣṭādayo nūnaṁ rudanti vidalanti ca ||264||

rātrāv ākarṇya tāṁ vārtāṁ loka gokula-vāsinaḥ |

vyalapan bahudhā sarve rudanto mumuhur bhṛśam ||265||

putra-prāṇā yaśodā ca bibhyatī duṣṭa-kaṁsataḥ |

jugopa kṛṣṇam ekānte nihnutya śapathair nijaiḥ ||266||

prātaḥ prabodhito nando’krūreṇa bahu-yuktibhiḥ |

prabodhya rudatīṁ patnīṁ sva-putraṁ bahir ānayat ||267||

hā-hety-arta-svarair uccai rudatīnām alajjitam |

gopīnāṁ vīkṣamānānāṁ praṇān iva samācchinat ||268||

tadā yaśodā bahir etya dīnā

nijāśru-dhārāḥ parimarjayanti |

dhṛtvā kare nyāsam ivātma-putram

śvaphalka-putrasya kare nyadhatta ||269||

provāca nandaṁ ca tavāpi haste

nyasto mayā prāṇa-dhanādhiko’yam |

kutrāpy aviśvasya nidhāya pārśve

’trānīya deyo bhavatā kare me ||270||

evaṁ suta-sneha-bharāturā satī

momuhyamānā samayaṁ vidhāya sā |

kṛṣṇaṁ vinaikātma-gṛhaṁ yad āgatā-

krandas tad āsīd vraja-yoṣitāṁ mahān ||271||

yasmin smṛte’dyāpi śilāpi roditi

sravaty apo dārupaviś ca dīryate |

nūnaṁ jagan majjati śoka-sāgare

praṇair viyuktaṁ na bhaved yadi kṣaṇāt ||272||

yaśodayā tā bahudhānusāntvitāḥ

prabodhyamānāḥ sarala-svabhāvayā |

mahārti-śokārṇava-magna-mānasāḥ

sa-kopam ūcur bata tāṁ vraja-striyaḥ ||273||

re nirdaye re dhiṣaṇāvihine

vatsaṁ nijaṁ vyāghra-kare samarpya |

śaktāsi dāhārham idaṁ praveṣṭuṁ

riktaṁ gṛhaṁ tena kathaṁ tvam ekā ||274||

tām evam anyāṁś ca vigarhayantyo

’krūraṁ śapantyo’dhika-śoka-vegāt |

nirgatya gehāt prabhum āhvayantyo

’dhāvan sa-vegaṁ karuṇaṁ rudatyaḥ ||275||

tais tair mahā-śoka-dṛḍhārti-rodanair

akrūra-nandau bala-ballavānvitau |

yānādhirūḍhaṁ priyam apy arodayan

vyamohayanta vraja-vāsino’khilān ||276||

svasthyaṁ kṣaṇāt prāpya sa gopikā-gatis

tā vīkṣya labdhāntya-daśā iva svayam |

sañjīvayan yāna-varād avaplutas

tābhir vṛtaḥ kuñjam agād alakṣitam ||277||

kaṁsa-dūtas tataḥ svastho’paśyan kṛṣṇaṁ rathopari |

anutāpya balaṁ vākya- pāṭavair anunītavān ||278||

duḥkhaṁ ca kathayām āsa devakī-vasudevayoḥ |

yādavānāṁ ca sarveṣāṁ tac ca kṛṣṇaika-hetukam ||279||

tataḥ śrī-rauhineyo’sau vāsudevo’munā saha |

pitrvyenānujaṁ mṛgyan kuñjaṁ tat prāpa lakṣaṇaiḥ ||280||

gopībhir āvṛtaṁ kṛṣṇam ālakṣyārāt sthito’grajaḥ |

akrūras tv abravīt kṛṣṇaṁ śrāvayann idam udrudan ||281||

śrīmad-akrūra uvāca—

nirbhartsyete duṣṭa-kaṁsena nityaṁ dīnau vṛddhau khaḍgam udyamya hantum |

īśyete ca trāsa-śokārti-magnau bhaktau yuktau jātu nopekṣituṁ tau ||282||

sarve’nanyālambanā yādavās te mad-vartmāntar-datta-netrā mahārtāḥ |

śokottāptā mā hatāśā bhavantu trāstāḥ kaṁsād deva-viprādayaś ca ||283||

sa ṣlāghate bāhu-balaṁ sadātmano no manyate kañcana deva-mardanaḥ |

ātmānurūpair asurair balābalaiḥ kaṁsas tathā rāja-kulaiḥ sadārcitaḥ ||284||

śrī-sarūpa uvāca—

evaṁ bruvāṇaḥ sa-tṛṇāni dhṛtvā dantair mahā-kāku-kulaṁ cakāra |

ekaikaśas tāḥ praṇaman vraja-strīr akrūra-nāmā paramogra-karmā ||285||

śrīmad-akrūra uvāca—

mā ghāṭayadhvaṁ yadu-vaṁsa-jātān śokāṁś ca kṛtsnān kṛpayāddhvam etān |

kṛṣṇasya dīnau pitarau ca devyaḥ kaṁsena ruddhau parirakṣatām ||286||

śrī-gopikā ūcuḥ—

he he mahā-dhūrta mṛṣa-pralāpaka kaṁsānuvārtin pitarau kuto’sya |

putrasya vai nanda-yaśodāyos tau mā gokulaṁ māraya mā jahi strīḥ ||287||

śrī-sarūpa uvāca—

duṣṭasya kaṁsasya niśamya ceṣṭitaṁ duḥkhaṁ nijānāṁ ca tad ātma-hetukam |

āśvāsya gopīr niragad ruṣā śucā kuñjād balasyānumatiṁ vilakṣya ca ||288||

tataḥ pramudito’krūro balarāmānumoditaḥ |

tatraiva ratham ānetuṁ dhāvan vegād bahir gataḥ ||289||

nirṇīya kṛṣṇasya pure prayāṇaṁ tasyānanābjaṁ muhur īkṣamāṇāḥ |

bhītā viyogānalato rudantyo gopyaḥ padābje patitās tam āhuḥ ||290||

na śaknumo nātha kadāpi jīvituṁ vinā bhavantaṁ lavam apy anāśrayāḥ |

na muñca dāsīs tad ima nijāḥ prabho na yasya tatraiva yato gamiṣyasi ||291||

vanaṁ gṛhaṁ no bhavad-ālayo vanaṁ dviṣat suhṛd bandhu-gaṇaś ca vairiṇaḥ |

viṣaṁ ca pīyūṣam utāmṛtaṁ viṣaṁ yad-artham asmāt tvād rte mriyāmahe ||292||

kathaṁ tad evaṁ smita-sundarānanaṁ manoharaṁ pāda-saroruha-dvayam |

uraḥ-sthalaṁ cākhila-śobhayārcitaṁ kuto’py anālokya ciraṁ mṛyemahi ||293||

vṛndāvanaṁ gopa-vilāsa-lobhāt tvayi prayāte saha mitra-vṛndaiḥ |

sāyaṁ samāyāsyasi khalv avaśyam ity āśayāhar gamayema kṛcchrāt ||294||

dūraṁ gate tat puram ājñayā punaḥ kaṁsasya duṣṭasya tad-iṣṭa-saṅgataḥ |

jīvema nānā-vidha-śaṅkayākulāḥ kathaṁ pravāsārti-vicintanena ca ||295||

na jñāyate sānucarasya tasya kaṁsasya ghāṭena kiyān śramaḥ syāt |

kālaś ca tatratya-janārti-hatyā syād vā na vā tatra bata smṛtir naḥ ||296||

śrī-sarūpa uvāca—

ity evam ādikaṁ kāku- kulaṁ tā vidadhus tathā |

yena tatratyam akhilaṁ ruroda ca mumoha ca ||297||

kathañcid bhagavān dhairyam ālambyāśrūni marjayan |

svasya tāsāṁ ca netrebhyo’bravīd etat sa-gadgadam ||298||

śrī-bhagavān uvāca—

satāṁ mamāpi dviṣato’lpa-śakter

vidhāya kaṁsasya śamaṁ sa-helam |

mām āgata-prāyam idaṁ pratītā sakhyo

ruditvā kurutāśivaṁ mā ||299||

śrī-sarūpa uvāca—

atha tatraiva nandādya gopāḥ sarve gatā jvarāt |

rohiṇī śrī-yaśodā ca pare’pi paśavas tathā ||300||

akrūreṇa drutānītam āruroha rathaṁ hariḥ |

sāgrajo gopikā-lagnaṁ dṛṣṭiṁ yatnān nivārtayan ||301||

yaśodā rudatīr dṛṣṭvā patitā dhūli-paṅkilāḥ |

muhyatīr vihvalā gopīḥ prārudat karuṇa-svaram ||302||

yatnāt tāṁ sāntvayann āha nando’ntar-duḥkhito’pi san |

prastutārtha-samādhāna- naipuṇyaṁ darśayann iva ||303||

śrī-nanda uvāca—

mā viddhi harṣena purīṁ prayāmi tāṁ

kṛṣṇaṁ kadāpy anya-sutaṁ ca vedmy aham |

hitvemam āyāni kathañcana vrajaṁ

tasyāṁ vidhāsye ca vilambam unmanāḥ ||304||

jāne na kiṁ te tanayaṁ vinā kṣaṇaṁ

jīvema neme vraja-vāsino vayam |

tad viddhi mām āśu sa-putram āgataṁ

śrī-devakī-śūrasutau vimocya tau ||305||

śrī-sarūpa uvāca—

itthaṁ sa-śapathaṁ tena yaśodāśvāsitā muhuḥ |

citte śāntim ivādhāya gopīr āśvāsayad bahu ||306||

yatnāt santarpya bahudhā tāḥ samutthāpitās tayā |

anaṁsy āruruhur gopāḥ so’krūro’cālayad ratham ||307||

prayāntaṁ kṛṣṇam ālokya kiñcit tad-virahāsahāḥ |

hā-hety-ākrośa-śuṣkāsyāḥ praskhalat-pāda-vikramāḥ ||308||

bhagna-kaṇṭha-svarair dīrghair mahārtyā kāku-rodanaiḥ |

pūrayantyo diśaḥ sarvā anvadhāvan vraja-striyaḥ ||309||

kāścid rathaṁ dadhuḥ kāścic cakrādho nyapatan javāt |

kāścin mohaṁ gatāḥ kāścin nāśakan gantum agrataḥ ||310||

tato gāvo vṛṣā vatsā mṛgāś cānye’pi jantavaḥ |

ākrośanto’śru-dhautāsyās taṣṭhur āvṛtya taṁ ratham ||311||

khagāś ca babhramus tasyo- pari kolāhalākulāḥ |

sapady udbhijja-jātīnāṁ aśuṣyan patra-sañcayāḥ ||312||

skhlanti sma mahādrīnāṁ sa-vanaspatikāḥ śilāḥ |

nadyaś ca śuṣka-jalajāḥ kṣīṇāḥ sasruḥ pratisravam ||313||

teṣāṁ daśāṁ tāṁ parama-priyāṇāṁ

vīkṣyārti-śokākula-mānaso’sau |

udrodanaṁ roddhum abhūd aśakto

vyagro’śru-dhārā-parimarjanaiś ca ||314||

rathād avaplutya punaḥ prayāṇaṁ

prabhor athāsaṅkya sa vṛṣṇi-vṛddhāḥ |

dadhāra pṛṣṭhe praṇayād ivāmuṁ

kadāpi mohena patet kileti ||315||

kṛṣṇaṁ mugdham ivālakṣya kaśāghāṭaiḥ pracoditāḥ |

rāma-nandādi-sammatyā rathāśvās tena vegataḥ ||316||

itas tato nipatitā gopa-nārīḥ paśūṁś ca saḥ |

vārjayan vakra-gatyāśu rathaṁ taṁ nirasārayat ||317||

krośantīnāṁ ca gopīnāṁ kurārīṇām ivolbaṇam |

paśyantīnāṁ prabhuṁ jahre’krūraḥ śyena ivāmiṣām ||318||

tathā sañcoditās tena hayās te vegavattarāḥ |

kvāsau gato na kenāpi śakto lakṣayituṁ yathā ||319||

svaṁ svaṁ śakaṭam ārudhā mahā-vṛṣabha-yojitam |

sa-vegam anujagmus taṁ gopa nandādayo’khilāḥ ||320||

nītvā brahma-hrade’krūraḥ stutvā bahu-vidhaiḥ stavaiḥ |

prabodhya nyāya-santānaiḥ kṛṣṇaṁ svasthyam ivānayat ||321||

teṣāṁ vraja-janānāṁ tu yā daśājani duḥśravā |

dalanti kathayā tasya hā hā vajrādayo’py alam ||322||

śrī-parīkṣid uvāca—

evaṁ vadann aye mātaḥ sarūpaḥ karuṇa-svaraiḥ |

rudann uccaiḥ sa-kātaryaṁ mumoha prema-vihvalaḥ ||323||

tena māthura-varyeṇa vyagreṇa rudatā kṣaṇāt |

prayāsair vividhaiḥ svasthyaṁ nīto’sau punar abravīt ||324||

śrī-sarūpa uvāca—

kṛṣṇo madhu-purīṁ gatvā tatratyān paritoṣya tān |

kaṁsaṁ sānucaraṁ hatvā pitarau tau vyamocayat ||325||

ugrasenaṁ ca kaṁsasya tātaṁ rājye’bhyaśecayat |

āninye yādavān digbhyaḥ paurāṁś cāśvāsayaj janān ||326||

yadūnāṁ paramārtānām tad-eka-gati-jīvinām |

kaṁseṣṭa-nṛpa-bhītānām agrahad bhakta-vatsalaḥ ||327||

atrāvatsīt sukhaṁ kartuṁ sāgrajo gokule ca tān |

nandādīn preṣayām āsa tatratyāśvāsanāya saḥ ||328||

pitar ādau bhavān yā bhū- gopa-vargaiḥ saha drutam |

yāvan na mriyate ko’pi tatratyo’smān vinā janaḥ ||329||

ahaṁ ca tava mitrāṇām eṣām udvigna-cetasām |

acirāt sukham ādhāya tam eṣo’smy avrajan vrajam ||330||

śrī-nanda uvāca—

tvam anyadīyo’si vihāya yādṛśān kuto’pi vastuṁ ca paratra śaknuyāḥ |

iti pratītir na bhavet kadāpi me tataḥ pratijñāya tathā mayāgatam ||331||

tad rakṣa rakṣātma-samīpato’smān mā muñca mā muñca nijān kathañcana |

ātmecchayā tatra yadā prayāsyasi tvat-saṅgato yāma tadaiva hā vayam ||332||

mad-āśayā te vraja-vāsino janā bhavaj-jananyā saha santi śasavāḥ |

gate vinā tvāṁ mayi dāruṇāntare dhruvaṁ vinaṅkṣyanti sapady amī pitaḥ ||333||

śrīdāmovāca—

go-cāraṇena lasati tvayi goṣṭha-bhūmyām acchādite taru-latādibhir eva yasmin |

jīvema ye na vayam īśa tvām antarā te sthātuṁ ciraṁ katham amutra bhavema śaktāḥ ||334||

śrī-sarūpa uvāca—

evaṁ viklavitaṁ teṣāṁ śrutvā tūṣṇīṁ sthite prabhau |

vrajaṁ jigāmiṣāṁ tasyā- saṅkyā sura-suto’bravīt ||335||

śrī-vasudeva uvāca—

bhrātar nanda bhavat-sūnoḥ sāgrajasyāsya nirvṛtiḥ |

bhavet tatraiva vasataḥ sarvathānyatra tu vyathā ||336||

kintūpanayanasyāyaṁ kālas tad-brahmacāriṇau |

bhūtvā sthānāntare gatvā- dhityemau vrajam eṣyataḥ ||337||

śrī-sarūpa uvāca—

sa-smitaṁ vasudevasya vākye svasya tv a-sa-smitam |

kṛṣṇasya nandaḥ saṁlakṣya pratasthe rodanākulaḥ ||338||

sa yādava-kulair devo gopa-rājam anuvrajan |

rudadbhiḥ kramaśo gopair dhṛtaḥ kaṇṭhe’rudattaram ||339||

vyākulaṁ kṛṣṇam ālakṣya yiyāsuṁ sannyavartayan |

vasudevādayo dhīrā yāvadā yukti-paṅktibhiḥ ||340||

kṛṣṇecchayaiva te sarve nandādyāḥ prāpitāḥ vrajam |

śrutvāyāntaṁ ca nandaṁ te mudābhīyur vraja-sthitāḥ ||341||

nandas tu śoka-lajjābhyāṁ mukham ācchādya vāsasā |

rudan gehaṁ gato’śeta bhūmau parama-duḥkhitaḥ ||342||

te cāvilokya prabhum ārti-kātarāḥ

kārtavya-mūḍhā bahu-śaṅkayāturāḥ |

śuṣkānanāḥ prastum anīśvarāḥ prabhor

vārtam aśṛṇvan bata vṛddha-gopataḥ ||343||

hā heti hā heti mahārti-nādair

uccai rudatyaḥ saha kṛṣṇa-mātrā |

prāpur daśāṁ yāṁ punar aṅganās tā

hā hanta hā hanta kathaṁ bruve tām ||344||

śrī-parīkṣid uvāca—

evaṁ manasy āgata-tat-pravṛtti-

prāduṣkṛtātyanta-sugagni-dagdhaḥ |

mugdho’bhavad gopa-kumāra-varyo

mātaḥ sarūpo nitarāṁ punaḥ saḥ ||345||

tenaiva vipra-pravareṇa yatnato

nīto manāk svasthyam iva sva-yuktibhiḥ |

āśaṅkya mohaṁ punar ātmano’dhikaṁ

vārtāṁ viśeṣena na tām avarṇayat ||346||

tat-kathā-śeṣa-śuśrūṣā- vyagraṁ taṁ vīkṣya māthuram |

yatnāt so’ntar avaṣṭabhya punar āha mahāśayaḥ ||347||

śrī-sarūpa uvāca—

teṣāṁ tu śokārti-bharaṁ kadāpi taṁ

paraiḥ prakārair anivartyam āptataḥ |

janāt sa vikhyāpya janeṣu sarvato

vrajaṁ priya-prema-vaśo cirād gataḥ ||348||

vidagdha-mūrdhānya-maṇiḥ kṛpākulo

vraja-sthitānāṁ sa dadāt sapady asūn |

tathā samaṁ tair vijahāra te yathā

visasmarur duḥkham adaḥ sa-mūlakam ||349||

yadi ca ko’pi kadācid anusmared

vadati tarhi mayā śvapatā bata |

kim api duṣṭam ananvayam īkṣitaṁ

sa-ruditaṁ ca bhayād bahu śocati ||350||

cireṇa gopala-vihāra-mādhurī-

bharaiḥ samākṛṣṭa-vimohitendriyāḥ |

na sasmaruḥ kiñcid atītam eṣyad apy

amī vidur na vraja-vāsino janāḥ ||351||

sa hi kālāntare’krūro’pūrvāgatā ivāgataḥ |

tathaiva ratham ādāya punas tasmin vraje sakhe ||352||

nīyamāne punas tena tathaiva vraja-jīvane |

tatratyānāṁ daśā kāpi pūrvavat samajāyata ||353||

madhu-puryāṁ punar gatvā kaṁsaṁ hatvā punar vrajam |

āgataḥ pūrvavat tatra tathaiva viharaty asau ||354||

evaṁ punaḥ punar yāti tat-pure pūrva-pūrvavat |

punaḥ punaḥ samāyāti vraje krīḍet tathaiva saḥ ||355||

tathaiva kāliya-damaḥ punaḥ punas

tathaiva govardhana-dharaṇaṁ muhuḥ |

parāpi līlā vividhādbhutāsakṛt

pravartate bhakta-mano-harā prabhoḥ ||356||

tatratyās te tu taṁ sarvam apūrvaṁ manyate sadā |

śrī-kṛṣṇa-parama-prema- kālakūṭa-vimohitāḥ ||357||

atas teṣāṁ hi nitarāṁ sa varīvṛddhyate mahān |

viyoga-yogayoḥ prema- veśāvego nirantaram ||358||

dūre’stu tāvad vārteyaṁ tatra nitya-nivāsinām |

na tiṣṭhed anusandhānaṁ nutnānāṁ mādṛśām api ||359||

tādṛṅ-mahā-mohana-mādhurī-sarid-

dhārā-samudre satataṁ nimajjanāt |

tādṛk-priya-prema-mahā-dhanāvalī-

lābhonmadāt ke hi na vismaranti kim ||360||

aho mahaiśvaryam asāv api prabhur

nija-priya-prema-samudra-samplutaḥ |

kṛtaṁ ca kāryaṁ ca na kiñcid īśvaraḥ

sadānusandhātum abhijña-śekharaḥ ||361||

līlaiva nityā prabhu-pāda-padmayoḥ

sa sac-cid-ānanda-mayī kila svayam |

ākṛṣyamāneva tadīya-sevayā

tat-tat-parīvāra-yutā pravartate ||362||

iyaṁ te kathitā brahman golokasya vilakṣaṇā |

mahātmya-mādhurī-dhārā prānta-kaṣṭhā hi sarvataḥ ||363||

śrī-māthura uvāca—

kṛṣṇe madhu-purīṁ yāte vaset kutra bhavān katham |

yaś cirāt tat-padaṁ prāptaḥ prayatnais tat-tad-āśayā ||364||

śrī-sarūpa uvāca—

ādeśena prabhos tasya vraje nandādibhiḥ saha |

vasanti mādṛśāḥ sarve tatra sva-sādṛśais tadā ||365||

tal-lokasya svabhāvo’yam kṛṣṇa-saṅgaṁ vināpi yat |

bhavet tatraiva tiṣṭhāśā na cikīrṣā ca kasyacit ||366||

tatratyaṁ yac ca tad-duḥkhaṁ tat sarva-sukha-mūrdhasu |

sa narīṇarti śokaś ca kṛtsnānanda-bharopari ||367||

itthaṁ vasaṁs tatra cireṇa vāñchitaṁ

vāñchādhikaṁ cāvirataṁ paraṁ phalam |

cittānupūrtyānubhavann api dhruvaṁ

vastu-svabhāvena na tṛptim āpnuyam ||368||

ato vraja-strī-kuca-kuṅkumācitaṁ

manoramaṁ tat-pada-paṅkaja-dvayam |

kadāpi kenāpi nijendriyādinā

na hātum īśe lava-leśam apy aham ||369||

tasyāpi yo dīnatare jane’smin

mādhurya-niṣṭhāpta-kṛpā-prasādaḥ |

anyair asambhavyatayā na vaktuṁ

kutrāpi yujyeta tathāpy anuktaḥ ||370||

evaṁ tatra ciraṁ tiṣṭhan martya-loka-sthitaṁ tv idam |

māthura-maṇḍalaṁ śrīmad apaśyaṁ khalu tādṛśam ||371||

tat-tac-chrī-gopa-gopībhis tābhir gobhiś ca tādṛśaiḥ |

paśu-pakṣi-kṛmi-kṣmābhṛt- sarit-tarv-ādibhir vṛtam ||372||

tathaivāvirataṁ śrīmat- kṛṣṇacandreṇa tena hi |

vistāryamāṇayā tādṛk krīḍā-śreṇyāpi maṇḍitam ||373||

tat kadācid itas tatra kadāpi vidadhe sthitim |

bhedaṁ nopalabhe kañcit padayor adhunaitayoḥ ||374||

gamanāgamānair bhedo yaḥ prasajjeta kevalam |

taṁ cāhaṁ tat-tad-āsaktyā na jānīyam iva sphuṭam ||375||

asmāt sthāna-dvayād anyat padaṁ kiñcit kathañcana |

naiva spṛśati me dṛṣṭiḥ śravaṇaṁ vā mano’pi vā ||376||

anyatra vartate kvāpi śrī-kṛṣṇo bhagavān svayam |

tādṛśās tasya bhaktā vā santīti manute na hṛt ||377||

kadācid darśanaṁ vā syād vaikuṇṭhādi-nivāsinām |

śrī-kṛṣṇa-viraheṇārtān iva paśyāmi tān api ||378||

kadāpi teṣu vraja-vāsi-loka- sādṛśya-bhavān avalokanān me |

jātānutāpena bhavet tato’pi prema-prakāśāt paramaṁ sukhaṁ tat ||379||

aho golokīyair nikhila-bhuvana-vāsi-mahitaiḥ

sadā tais tair lokaiḥ |samanubhavanīyasya mahataḥ |

padārthasyākhyātuṁ kati vivaraṇāni prabhur ahaṁ

tad āstaṁ tal-lokākhila-parikarebhyo mama namaḥ |380||

iti śrī-bṛhad-bhāgavatāmṛte śrī-goloka-māhātmya-nirūpaṇe

abhīṣṭe lobho nāma ṣaṣṭho'dhyāyaḥ

|| 2.6 |

(2.7)

### atha saptamo'dhyāyaḥ

śrī-sarūpa uvāca—

evaṁ yat paramaṁ sādhyaṁ paramaṁ sādhanaṁ ca yat |

tad vicāryādhunā brahman svayaṁ niścīyatāṁ tvayā ||1||

mathurā-brāhmaṇa-śreṣṭha mādvat prāpyaṁ tvayāpi tat |

sarvaṁ devyāḥ prasādena prāptam eveti manyatām ||2||

vartate cāvaśiṣṭaṁ yat bhūta-prāyaṁ ca viddhi tat |

vīkṣye kṛpā-bharaṁ tasya vyaktaṁ bhagavatas tvayi ||3||

paśya yaś cātmanas tasya tadīyānām api dhruvam |

vṛttaṁ parama-gopyaṁ tat sarvaṁ te kathitaṁ mayā ||4||

nija-bhāva-viśeṣaś ca bhagavac-caraṇāśrayaḥ |

na prakāśayituṁ yogyo hriyā sva-manase’pi yaḥ ||5||

jāte daśā-viśeṣe ca vṛttaṁ sva-para-vismṛteḥ |

viśesa-jñāna-rahityān nānubhūtaṁ yadātmanā ||6||

tat tat sarvam idaṁ tena kṛṣṇenāviśya me hṛdi |

niḥsāritam ivāyātaṁ balād vaktre tvad-agrataḥ ||7||

bhavataś cātra viśvāso nitarāṁ samapadyata |

lakṣaṇair lakṣitaś cāyaṁ mayā śīghra-phala-pradaḥ ||8||

svayaṁ śrī-radhikā devī prātar adyādideśa mām |

sarūpāyāti mat-kuñje mad-bhakto māthuro dvijaḥ ||9||

tatraikākī tvam adyādau gatvā mad-upadeśataḥ |

prabodhyāśvāsya taṁ kṛṣṇa- prasādaṁ prāpaya drutam ||10||

asmāt tasyāḥ samādeśāc chīghram atrāham āgataḥ |

na praharṣād upekṣe sma kṛṣṇa-saṅga-sukhaṁ ca tat ||11||

śrī-parīkṣid uvāca—

evam ukto’pi viprasya tasya hi prema-sampadaḥ |

udayadarśanān mūrdhni sarūpaḥ karam arpayāt ||12||

sadyas tasyāsphurac-citte svānubhūtam ivākhilam |

śrī-sarūpānubhūtaṁ yat- kṛpayā tan-mahātmanaḥ ||13||

mahat-saṅgama-māhātmyam evaitat paramādbhutam |

kṛtārtho yena vipro’sau sadyo’bhūt tat-svarūpavat ||14||

tadvan mahā-prema-rasārṇava-plutas

tat-tad-vikārormibhir ācito bhṛṣam |

hā kṛṣṇa kṛṣṇeti kiśora-śekharaṁ

taṁ darśayasveti rurāva sa dvijaḥ ||15||

tṛṇaṁ gṛhītvā daśanaiḥ sa-kāku

namann apṛcchat sa sarūpam eva |

cara-sthira-prāṇi-gaṇāṁś ca kṛṣṇaḥ

kuto’sti dṛṣṭo’tra kim u tvayeti ||16||

nāmāni kṛṣṇasya manoramāṇi

saṅkīrtayaṁs tasya padau gṛhītvā |

premābdhi-magnasya guro ruroda

tat-prema-dṛṣṭyā vivaśasya vipraḥ ||17||

kṣaṇān mahā-prema-javena yantrito

vane manonmattavad utthito bhraman |

vimūrchitas tatra sa kaṇṭhakācite

karīra-kuñje nipapāta māthuraḥ ||18||

mātaḥ sapady eva vimiśritā gavāṁ

hāmbā-ravair veṇu-viṣāṇa-nikvaṇaḥ |

taumbeya-vīṇā-dala-vādya-cārcitā

jātā gabhīrā madhurā vidūrataḥ ||19||

tau prāpitau bodham amībhir utthitau

tad-dīrgha-nādābhimukhe’bhyadhāvatām |

gopāla-devaṁ tam apaśyatām atho

suśyāma-gātra-dyuti-maṇḍalojjvalam ||20||

paśūn payaḥ pāyayituṁ vayasyaiḥ

samaṁ vihartuṁ taraṇeḥ sutāyām |

gajendra-līlācita-nṛtya-gatyā-

ntike samāyāntam ananta-līlam ||21||

svakīya-kaiśora-mahā-vibhūṣaṇaṁ

vicitra-lāvaṇya-taraṅga-sāgaram |

jagan-mano-netra-mudaṁ vivardhanaṁ

muhur muhur nūtana-mādhurī-bhūtam ||22||

niḥśeṣa-sal-lakṣaṇa-sundarāṅgaṁ

nīpāvataṁsaṁ śikhi-piccha-cūḍam |

muktāvalī-maṇḍita-kambu-kaṇṭhaṁ

kauṣeya-pītāmbara-yugma-dīptam ||23||

guñjā-mahā-hāra-vilamba-bhūṣita-

śrīvatsa-lakṣmy-ālaya-pīna-vakṣasam |

siṁhendra-madhyaṁ śata-siṁha-vikramaṁ

saubhāgya-sārārcita-pāda-paṅkajam ||24||

kadamba-guñja-tulasī-śikhaṇḍa-

pravāla-mālāvali-cāru-veṣam |

kaṭī-taṭī-rājita-citra-puṣpa-

kañcī-vilambāḍhya-nitamba-deśam ||25||

sauvarṇa-divyāṅgada-kaṅkaṇollasad-

vṛttāyatā-sthūla-bhujābhirāmam |

bimbādhara-nyasta-manojña-veṇu-

vādyollasat-padma-karāṅgulīkam ||26||

svotprekṣitāpaurvika-veṇu-gīta-

bhaṅgi-sudhā-mohita-viśva-lokam |

tiryaṅ manāg lola-viloka-līlā-

laṅkāra-saṁlālita-locanābjam ||27||

cāpopamā-bhrū-yuga-nartana-śrī-

saṁvardhita-peṣya-janānurāgam |

śrīmat-sadā-smera-mukhāravinda-

śobha-samākṛṣṭa-munīndra-cittam ||28||

tila-prasūnottama-nāsikāgrato

virājamānaika-gajendra-mauktikam |

kadāpi go-dhūli-vibhūṣitālaka-

dvirepha-sambhālanato lasat-karam ||29||

sūryātmajā-mṛd-racitordhva-puṇḍra-

sphītārdra-candrākṛti-bhāla-paṭṭam |

nānādri-dhātu-praticitritāṅgaṁ

nānā-mahā-raṅga-taraṅga-sindhum ||30||

sthitvā tri-bhaṅgi-lalitaṁ kadācin

narmāṇi vaṁśyā bahu vādayantam |

tair hāsayantaṁ nija-mitra-vargān

bhūmiṁ padaiḥ svaiḥ paribhūṣayantam ||31||

tādṛg-vayo-veṣa-vatāgra-janmanā

nīlāṁśukālaṅkṛta-gaura-kāntinā |

rāmeṇa yuktaṁ ramaṇīya-mūrtinā

taiś cātma-tulyaiḥ sakhibhiḥ priyair vṛtam ||32||

tad-darśanādbhuta-mahā-mudāvalī-

bhareṇa gāḍhena nipātitau hi tau |

daṇḍa-praṇāmārtham ivāśu petatuḥ

sambhrānti-vidhvaṁśita-sarva-naipuṇyau ||33||

sa ca priya-prema-vaśaḥ pradhāvan

samāgato harṣa-bhareṇa mugdhaḥ |

tayor upary eva papāta dīrgha-

mahā-bhujābhyāṁ parirebhatau dvau ||34||

premāśru-dhārābhir aho mahā-prabhuḥ

sa snāpayām āsa kṛpārdra-mānasaḥ |

kṣaṇāt samutthāya kara-dvayena

tāv utthāpayām āsa cakāra ca sthirau ||35||

sammarjayann aśru rajaś ca gātre

lagnaṁ dayālur muhur āliliṅga |

tatraiva tābhyām upaviśya bhūmau

vākyāmṛtair vipram atoṣayac ca ||36||

śrī-bhagavān uvāca—

māthurānugṛhītārya vipra-vaṁśābdhi-candramāḥ |

kṣemaṁ śrī-jana-śarmāṁs te kaccid rājati sarvataḥ ||37||

kṣemaṁ sa-parivārasya mama tvad-anubhāvataḥ |

tvat-kṛpākṛṣṭa-citto’smi nityaṁ tvad-vartma-vīkṣakaḥ ||38||

diṣṭyā smṛto’smi bhavatā diṣṭyā dṛṣṭaś cirād asi |

svādhīno’smi tava brahman ramasvātra yadṛcchayā ||39||

śrī-parīkṣid uvāca—

samagra-sambhrama-premā- nanda-bhāreṇa yantritaḥ |

nāśakat prativaktuṁ taṁ jana-śarmāpi vīkṣitum ||40||

bāṣpa-samruddha-kaṇṭhaḥ sann aśropahata-locanaḥ |

paraṁ tac-caraṇāmbhoje mūrdhni dhṛtvārudattaram ||41||

vadānya-cūḍāmaṇir ātmano’dhikaṁ

kim apy apaśyan pratideyam ākulaḥ |

sva-bhūṣaṇāni vyāpakṛṣya gātrato

vibhūṣya tais taṁ vidadhe sarūpavat ||42||

ittham ātmānurūpaṁ sa vyātanot paramāṁ kṛpām |

jana-śarmāpi tenaiva paripūrṇārthatāṁ gataḥ ||43||

athāpo’pāyayad veṇu- saṅketa-dhvāninā paśūn |

samāhūya vicitreṇa mukha-śabdena kenacit ||44||

tenaiva sukha-deśeṣu tān nirūḍhyopaveṣya ca |

tābhyām anyaiś ca sakhibhir vijahārāpsu sāgrajaḥ ||45||

parasparaṁ vāry abhisiñcataḥ sakhīn

kadācid utkṣipya jalāni bhañjayet |

kadāpi tair eva vinoda-kovido

vilambhito bhaṅga-bharaṁ jaharṣa saḥ ||46||

kīlāla-vādyāni śubhāni sākaṁ

tair vādayan śrī-yamunā-pravāhe |

sroto-'nuloma-pratilomato’sau

santāra-līlām akarod vicitram ||47||

kadāpi kṛṣṇā-jala-madhyato nijaṁ

vapuḥ sa nihnutya saroja-kānane |

mukhaṁ ca vinyasya kutūhalī-sthito

yathā na kenāpi bhavet sa lakṣitaḥ ||48||

tatas tad-ekekṣaṇa-jīvanas te

na taṁ samanviṣya yadālabhanta |

tada mahārtaḥ suhṛdo rudanto

vicukruṣur vyagra-dhiyaḥ sughoram ||49||

tato hasan padma-vanād viniḥśrtaḥ

praharṣa-pūreṇa vikāsitekṣaṇaiḥ |

sa-kūrdanaṁ taiḥ purato’bhisāribhiḥ

saṅgamyamāno vijahāra kautukī ||50||

mṛṇāla-jālena manorameṇa

viracya hārān jala-puṣpa-jātaiḥ |

sakhīn alaṅkṛtya samuttatāra

jalāt samaṁ taiḥ sa ca bhūṣitas taiḥ ||51||

madhyāhnikaṁ bhojanam atra kartuṁ

vistīrṇa-kṛṣṇā-puline manojñe |

gopaiḥ samaṁ maṇḍalaśo niviṣṭair

nyaveṣayāt so’grajam eva madhye ||52||

svayaṁ ca līlāñcita-nṛtya-gatyā

bhraman vicitraṁ paritaḥ puraiva |

nītāni tatrālayato’dbhutāni

bhojyāni reme pariveṣayan saḥ ||53||

sarvartu-śaśvat-phala-puṣpa-śālināṁ

vṛndāṭavī-divya-vicitra-śākhinām |

tair āhṛtāny eva phalāni līlayā

svādūni tebhyo vibhajan yathā-ruci ||54||

rasāla-tāla-bilvāni bādarāmalakāni ca |

nārikelāni panasa- drakṣā-kadalakāni ca ||55||

nāgarāṅgāni pīlūni kārīrāṇy aparāṇy api |

kharjura-dāḍimādīni pakvāni rasavanti ca ||56||

harṣāya teṣām ādāya pratyekaṁ kiñcid acyutaḥ |

tiṣṭhaṁs tat-tat-samīpo’sau bhuṅkte tān api bhojayet ||57||

parīkṣya miṣṭa-miṣṭāni śrī-mukhāntaḥ sva-pāṇibhiḥ |

utthāyotthāya sakhibhir arpyamānāni sādaram ||58||

sa-ślāghaṁ narma-hāsārdraṁ vicitra-mukha-bhaṅgibhiḥ |

madhuraṁ paricāryaṁs tān hāsayitvā vyamohayat ||59||

āṁlikaṁ pānakaṁ miṣṭaṁ paraṁ ca vividhaṁ bahu |

takraṁ ca tumbī-patrādi- bhṛtaṁ vary api yāmunam ||60||

piban nipāyayan sarvān rāmayām āsa ballavān |

nānā-vidha-sukha-krīḍā- kutūhala-viśāradaḥ ||61||

ācamya tāmbūlam atha sugandhaṁ

karpūra-pūrṇaṁ sva-gṛhopanītam |

vanyaṁ ca bhuṅkte sma vibhajya nūtnaṁ

sa-nāga-vallī-dala-pūgam ardram ||62||

tulasī-mālatī-jātī- mallikā-kunda-kubjakaiḥ |

lavaṅga-ketakī-jhiṇṭī- mādhavī-yūthikā-dvayaiḥ ||63||

kāñcanaiḥ karavīrābhyāṁ śatapatrī-yugena ca |

palāśair nava-mallībhir oḍrair damanakādibhiḥ ||64||

kadamba-nīpa-bakulair nāga-punnāga-campakaiḥ |

kūṭajāśoka-mandāraiḥ karṇikārāsanārjunaiḥ ||65||

pāṭalaiḥ priyakair anyair api puṣpaiḥ sa-pallavaiḥ |

vicitra nirmitā mirtrair mālāś cādhād vibhajya saḥ ||66||

candanāguru-kastūrī- kuṅkumair āhṛtair vanāt |

dravyaiḥ sugandhibhiś cānyaiḥ piṣṭair aṅgāny alepayat ||67||

nikuñja-varye surabhi-prasūna-

suvāsite guñjad-ali-praghuṣṭe |

vinirmite talpa-vare navīna-

mṛdu-pravāla-cchada-puṣpa-jātaiḥ ||68||

śrīdāma-nāma-dayitāṅga-sukhopadhānaḥ

susvāpa mitra-nikaraiḥ paricāryamānaḥ |

keśa-prasādhana-sugīta-karāṅghri-padma-

saṁvāhana-stavana-vījana-caturībhiḥ ||69||

nānānukāra-mukha-padma-vikāra-narma-

bhaṅgi-śatair hāsita-rodhana-keli-dakṣān |

nirjitya tān asukhayat suhṛdo mudaivaṁ

viśrāma-kelim atanod vividhaṁ sa-rāmaḥ ||70||

atha saṅketitair veṇu- śṛṅga-nadaiḥ paśūn punaḥ |

utthāpya cārayan reme govardhana-samīpataḥ ||71||

bhūṣaṇena vicitreṇa vanyena sakhibhiḥ punaḥ |

aham-pūrvikayā sarvair bhūṣito’sau yathā-ruci ||72||

sarūpa-pāṇau jana-śarma-saṁjñaṁ

samarpya taṁ vipram apūrva-jātam |

sāyaṁ yathā-pūrvam ayaṁ praviśya

ghoṣe’bhireme vraja-harṣa-kāri ||73||

gopīnātha-prasādāpta- mahā-sādhu-mati-sthite |

vicārya svayam ādatsva sva-praśnasyādhunottaram ||74||

śrī-goloke nikhila-paramānanda-pūrantya-sīma-

gambhīryābdhau janāni gamanaṁ sādhāya sva-prāyaśaiḥ |

yasmiṁs tās ta vividha-ratayas tena nāthena sākaṁ

yātra-mātrān madhura-madhuraṁ |santataṁ saṅghante ||75||

bhaume cāsmin sapadi mathurā-maṇḍale yāna-mātrāt

siddhyeyus tāḥ sakala-samaye yasya kasyāpi naiva |

kintv etasya priya-jana-kṛpā-pūrataḥ kasyacit syus

tad bho mātaś cinu pada-rajas tat-padaika-priyāṇām ||76||

sthānaṁ gopī-gaṇa-kuca-taṭī-kuṅkuma-śrī-bharārdra-

śrīmat-padāmbuja-yuga-sadāprīti-saṅga-prādāyi |

jijñāsos te janani kathito’śeṣa-sandeha-ghāṭī

goloko’yaṁ madhura-gahana-praśna-bhāvānusārāt ||77||

vaikuṇṭhasyāpy upari nitarāṁ rājate yo nitānta-

śrīmad-gopī-ramaṇa-caraṇa-prema-pūraika-labhyaḥ |

vāñchāvañchopari-guru-phala-prāpti-bhūmir yadīyā

lokā dhyātā dadhati paramaṁ prema-sampatti-niṣṭhām ||78||

adhunātrābhiyuktāni munīnāṁ mahatāṁ śṛṇu |

imāni vacanāny ātma-citta-santoṣaṇāni hi ||79||

svargād ūrdhvaṁ brahma-loko brahmarṣi-gaṇa-sevitaḥ |

tatra soma-gatiś caiva jyotiṣāṁ ca mahātmanām ||80||

tasyopari gavāṁ lokaḥ sādhyas taṁ pālayanti hi |

sa hi sarva-gataḥ kṛṣṇa mahā-kāśa-gato mahān ||81||

upary upari tatrāpi gatis tava tapomayī |

yaṁ na vidmo vayaṁ sarve pṛcchanto’pi pitāmaham ||82||

gatiḥ sama-damādyānāṁ svargaḥ sukṛta-karmaṇām |

brāhmye tapasi yuktānāṁ brahma-lokaḥ parā gatiḥ ||83||

gavām eva tu goloko durārohā hi sā gatiḥ |

sa tu lokas tvayā kṛṣṇa sīdamānaḥ kṛtātmanā ||84||

dhṛtā dhṛtamatā dhīrā nighnatopadravān gavān ||85||

kiṁ ca—

evaṁ bahu-vidhai rūpais carāmīha vasundharām |

brahma-lokaṁ ca kaunteya golokaṁ ca sanātanam ||86||

śrī-janamejaya uvāca—

vaiṣṇavāgrya mayā santi vaiśampāyanataḥ śrutāḥ |

ete ślokās tadānīṁ ca kaścid artho’vadhāritaḥ ||87||

tvatto’dya śravaṇād eṣāṁ ko’py artho bhāti me hṛdi |

aho bhāgavatānāṁ hi mahimā paramādbhutaḥ ||88||

kathā-samāptim āśaṅkya mano me paritapyati |

kiñcid rasāyanaṁ dehi tiṣṭhed yena sunirvṛtam ||89||

**pramāṇāni**

śrī-jaiminir uvāca—

yuktāny upākhyāna-vara-dvayasya

padyāni yāny asya jagau pitā te |

goloka-māhātmya-kathā-prahṛṣṭo

bho vatsa bhāvair madhurair vicitraiḥ ||90||

śruti-smṛtīnām akhilārtha-sāra-

 mayāni gāyan rucirāṇi yāni |

kṣipan bhavat-tāta-viyoga-duḥkhaṁ

 sukhī carāmīha vadāmi tāni ||91||

ānanda-cin-maya-rasa-pratibhāvitābhis

 tābhir ya eva nija-rūpataya kalābhiḥ |

goloka eva nivasaty akhilātma-bhūto

 govindaṁ ādi-puruṣaṁ tam ahaṁ bhajāmi ||92||

goloka-nāmni nija-dhāmni tale ca tasya

 devī-maheśa-haridhāmasu teṣu teṣu |

te te prabhāva-nicayā vihitāś ca yena

 govindaṁ ādi-puruṣaṁ tam ahaṁ bhajāmi ||93||

śriyaḥ kāntaḥ kāntaḥ parama-puruṣaḥ kalpa-taravo

 drumā bhūmiś cintāmaṇi-gaṇa-mayī toyam amṛtam |

kathā gānaṁ naṭyaṁ gamanam api vaṁśī priya-sakhī

 cid-ānandaṁ jyotiḥ param api tad-āsvādyam api ca ||94||

sa yatra kṣirābdhi sarati surabhībhyas sumahān

 nimeśārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

 vidantas te santaḥ kṣiti-virala-carāḥ katipaye ||95||

kiṁ ca—

puṇyā bata vraja-bhuvo yad ayaṁ nṛ-liṅga-

gūḍhaḥ purāṇa-puruṣo vana-citra-mālyaḥ |

gāḥ pālayan saha-balaḥ kvaṇayaṁś ca veṇuṁ

vikrīḍayāñcati giritra-rāmārcitāṅghriḥ |96||

aho’tidhanya vraja-go-ramaṇyaḥ

 stanyāmṛtaṁ pītam atīva te mudā |

yāsāṁ vibho vatsatarātmajātmanā

 yat-tṛptaye’dyāpy atha nālam adhvaraḥ ||97||

aho bhāgyam aho bhāgyaṁ nanda-gopa-vrajaukasām |

yan-mitraṁ paramānandaṁ pūrṇaṁ brahma sanātanam ||98||

eṣāṁ tu bhāgya-mahitācyuta tāvad āstam

 ekādaśaiva hi vayaṁ bata bhūri-bhāgaḥ |

etad dhṛṣīka-caṣakair asakṛt pibāmaḥ

 sarvādayo’ṅghry-udaja-madhv-amṛtāsavaṁ te ||99||

tad bhūri-bhāgyam iha janma kim apy aṭavyāṁ

 yad gokule’pi katamāṅghri-rajo-'bhiṣekam |

yaj jīvitaṁ tu nikhilaṁ bhagavān mukundas

 tv adyāpi yat-pada-rajaḥ śruti-mṛgyam eva ||100||

eṣāṁ ghoṣa-nivāsinām uta bhavān kiṁ devarāteti naś

 ceto viśva-phalāt phalaṁ tvad-aparaṁ kutrāpy ayaṁ muhyati |

sad-veṣād api pūtanāpi sa-kula tvam eva devapitā

 yad-dhāmārtha-suhṛt-priyātma-tanaya-praṇāśayas tvat-kṛte ||101||

tāvad rāgādayaḥ stenās tāvat kara-gṛhaṁ gṛham |

tāvan moho’ṅghri-nigaḍo yāvat kṛṣṇa na te janaḥ ||102||

prāpañcaṁ nisprāpañco’pi viḍambayasi bhū-tale |

prapanna-janatānanda-sandohaṁ prathituṁ prabho ||103||

jānanta eva jānantu kiṁ bahūktyā na me prabho |

manaso vapuṣo vāco vaibhavaṁ tava gocaraḥ ||104||

anujānihi māṁ kṛṣṇa sarvaṁ tvaṁ vetsi sarva-dṛk |

tvam eva jagataṁ nātho jagac caitat tavārpitam ||105||

śrī-kṛṣṇa vṛṣṇi-kula-puṣkara-joṣa-dāyin

 kṣmā-nirjara-dvija-paśūdadhi-vṛddhi-kārin |

uddharma-śarbara-hāro kṣiti-rākṣasa-dhrug

 ākalpam arkam arhān bhagavan nāmas te ||106||

dhanyeyam adya dharaṇi tṛṇa-virūḍhas tvat-

 pāda-spṛśo druma-latāḥ karajābhimṛṣṭaḥ |

sadyo’drayaḥ khaga-mṛgāḥ sadayāvalokair

 gopyo’ntareṇa bhujayor api yat-spṛhā śrīḥ ||107||

vṛndāvanaṁ sakhi bhuvo vitanoti kīrtiṁ

 yad devakī-suta-padāmbuja-labdha-lakṣmi |

govinda-veṇum anu matta-mayūra-nṛtyaṁ

 prekṣādri-sānv-avaratāṇya-samasta-sattvam ||108||

hantāyam adrir abalā hari-dāsa-vāryo

 yad-rāma-kṛṣṇa-caraṇa-sparaśa-pramodaḥ |

mānaṁ tanoti saha-go-gaṇayos tayor yat

 pānīya-sūyavasa-kandara-kanda-mūlaiḥ ||109||

dṛṣṭvātape vraja-paśūn saha rāma-gopaiḥ

 sañcarayantam anu veṇum udīrayantam |

prema-pravṛddha uditaḥ kusumāvalībhiḥ

 sakhyur vyadhāt sva-vapuṣāmbuda atapātram ||110||

nadyas tadā tān upadhārya mukunda-gītam

 āvārta-lakṣita-manobhava-bhagna-vegaḥ |

āliṅgana-sthagita-murmi-bhujair murārer

 gṛhṇānti pāda-yugalaṁ kamalopahāraḥ ||111||

vana-latās vara ātmani viṣṇuṁ

 vyañjayantya iva puṣpa-phalāḍhyāḥ |

praṇata-bhara-viṭapā madhu-dhārāḥ

 prema-hṛṣṭa-tanavo vavṛṣuḥ sma ||112||

ete’linas tava yaśo’khila-loka-tīrthaṁ

 gāyanta ādi-puruṣānupathaṁ bhajante |

prāyo amī muni-gaṇā bhavadīya-mukhyā

 gūḍhaṁ vane’pi na jahaty anaghātma-daivam ||113||

sarasi sarasa-haṁsa-vihaṅgās

 cāru-gīta-hṛta-cetasa etya |

harim upāsata te yata-cittā

 hanta mīlita-dṛśo dhṛta-maunāḥ ||114||

prāyo batāmba munayo vihagā vane’smin

 kṛṣṇekṣitaṁ tad-uditaṁ kala-veṇu-gītam |

āruhya ye druma-bhujān rucira-pravālān

 śṛṇvanti mīlita-dṛśo vigatānya-vācaḥ ||115||

dhanyāḥ sma mūḍha-matayo’pi hariṇya eta

 ya nanda-nandanam upatta-vicitra-veṣam |

ākarṇya veṇu-raṇitaṁ saha-kṛṣṇasārāḥ

 pūjāṁ dadhur viracitaṁ praṇayāvalokaiḥ ||116||

gāvaś ca kṛṣṇa-mukha-nirgata-veṇu-gīta-

 pīyūṣām uttabhita-karṇa-puṭaiḥ pibantyaḥ |

śāvāḥ snuta-stana-payaḥ-kavalaḥ sma tasthur

 govindam ātmani dṛśāśru-kalaḥ spṛśantyaḥ ||117||

vṛndaśo vraja-vṛṣa mṛga-gavo

 veṇu-vādya-hṛta-cetasa ārāt |

danta-daṣṭa-kavalā dhṛta-karṇa

 nidritā likhita-citram ivāsan ||118||

pūrṇaḥ pulindya urugāya-padābja-rāga-

 śrī-kuṅkumena dayita-stana-maṇḍitena |

tad-darśana-smara-rujas tṛṇa-rūṣitena

 limpantya ānana-kuceṣu jahus tad-ādhim ||119||

yadi dūraṁ gataḥ kṛṣṇo vana-śobha-kṣaṇāya tam |

ahaṁ pūrvam ahaṁ pūrvam iti saṁspṛśya remire ||120||

itthaṁ satāṁ brahma-sukhānubhūtyā

 dāsyaṁ gatānāṁ para-daivatena |

māyāśritānāṁ nara-dārakeṇa

 sārdhaṁ vijahruḥ kṛta-puṇya-puñjaḥ ||121||

yat-pāda-paṁśur bahu-janma-kṛcchrato

 dhṛtātmabhir yogibhir apy alabhyaḥ |

sa eva yādṛg viṣayaḥ svayaṁ sthitaḥ

 kiṁ varṇyate diṣṭam aho vrajaukasām ||122||

kvacit pallava-talpeṣu niyuddha-śrama-karṣitaḥ |

vṛkṣa-mūlāśrayaḥ śete gopotsaṅgopabarhaṇaḥ ||123||

pāda-saṁvāhanaṁ cakruḥ kecit tasya mahātmanaḥ |

apare hata-pāpmāno vyajanaiḥ samavījayan ||124||

anye tad-anurūpāṇi manojñāni mahātmanaḥ |

gāyanti sma mahārāja sneha-klinna-dhiyaḥ śanaiḥ ||125||

nandaḥ kim akarod brahman śreya eva mahodayam |

yaśoda vā mahā-bhāga pāpau yasyāḥ stanaṁ hariḥ ||126||

tato bhaktir bhagavati putrī-bhūte janārdane |

dam-patyor nitarām āsīd gopa-gopīṣu bhārata ||127||

nandaḥ sva-putram ādāya proṣyāgata udāra-dhīḥ |

mūrdhny avaghrāya paramaṁ mudaṁ lebhe kurūdvaha ||128||

sa mātuḥ svinna-gātrāya visrasta-kavara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||129||

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt ||130||

payaṁsi yāsām apibat putra-sneha-snutāny alam |

bhagavān devakī-putraḥ kaivalādy-akhilārtha-daḥ ||131||

tāsām avirataṁ kṛṣṇe kurvatīnāṁ sutekṣaṇam |

na punaḥ kalpate rājan saṁsāro’jñāna-sambhavaḥ ||132||

gopīnāṁ paramānanda āsīd govinda-darśane |

kṣaṇaṁ yuga-śatam iva yāsāṁ yena vinābhavat ||133||

tan-manaskas tad-ālāpas tad-viceṣṭas tad-ātmikaḥ |

tad-guṇān eva gāyantyo nātmāgarāṇi sasmaruḥ ||134||

gopyas tapaḥ kim ācaran yad amuṣya rūpaṁ

 lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

 ekānta-dhāma yaśasaḥ śriya aiśvarasya ||135||

yā dohane’vahanane mathanopalepā

 preṅkheṅkhanārbha-ruditokṣaṇe marjanādau |

gāyanti cainam anurakta-dhiyo’śru-kaṇṭhyo

 dhanyā vraja-striya urukrama-citta-yānāḥ ||136||

prātar vrajād vrajata āviśataś ca sāyaṁ

 gobhiḥ samaṁ kvaṇayato’sya niśamya veṇum |

nirgatya tūrṇam abalāḥ pathi bhūri-puṇyāḥ

 paśyanti sa-smita-mukhaṁ sadayāvalokam ||137||

na pāraye’haṁ niravadya samyujaṁ

 sva-sādhu-kṛtyaṁ vibudhāyuṣāpi vaḥ |

yā mābhajan durjaya-geha-śṛṅkhalāḥ

 saṁvṛścya tad vaḥ pratiyātu sādhunā ||138||

gacchoddhava vrajaṁ saumya pitror naḥ prītim āvaha |

gopīnāṁ mad-viyogādhiṁ mat-sandeśair vimocaya ||139||

tā manaskā mat-prāṇā mad-arthe tyakta-daihikāḥ |

ye tyakta-loka-dharmāś ca mad-arthe tān bibhārmy aham ||140||

mayi tāḥ preyasāṁ preṣṭhe dūra-sthe gokula-striyaḥ |

smarantyo’ṅga vimuhyanti virahotkaṇṭhya-vihvalāḥ ||141||

dhārayanty ati-kṛcchreṇa prāyaḥ prāṇān kathañcana |

pratyāgamana-sandeśair ballavyo me mad-ātmikaḥ ||142||

rāmeṇa sārdhaṁ mathurāṁ praṇīte

 śvāphalkinā mayy anurakta-cittāḥ |

vigadha-bhāvena na me viyoga-

 tīvrādhayo’nyaṁ dadṛśuḥ sukhāya ||143||

tās tāḥ kṣapāḥ preṣṭhatamena nītā

 mayaiva vṛndāvana-gocareṇa |

kṣaṇārdhavat tāḥ punar aṅga tāsāṁ

 hīnā mayā kalpa-samā babhuvuḥ ||144||

tā nāvidan mayy anusaṅga-baddha-

 dhiyaḥ svam ātmānam adasta-khedam |

yathā samādhau munayo’bdhi-toye

 nadyaḥ praviṣṭa iva nāma-rūpe ||145||

mat-kāmā ramaṇaṁ jāram asvarūpa-vido’balāḥ |

brahma māṁ paramaṁ prāpuḥ saṅgāc chata-sahasraśaḥ ||146||

etāḥ paraṁ tanu-bhṛto bhuvi gopa-vādhvo

 govinda eva nikhilātmani rūḍha-bhāvāḥ |

vañchanti yad bhāva-bhiyo munayo vayaṁ ca

 kiṁ brahma-janmabhir ananta-kathā-rasasya ||147||

kvemaḥ striyo vana-cārīr vyabhicāra-duṣṭāḥ

 kṛṣṇe kva caiṣa paramātmani rūḍha-bhāvāḥ |

nanv īśvaro’nubhajato’viduṣo’pi sākṣāc

 chriyas tanoty agada-rāja ivopayuktāḥ ||148||

nāyaṁ śriyo’ṅga u nitānta-rateḥ prasādaḥ

 svar-yoṣitāṁ nalina-gandha-rucaṁ kuto’nyaḥ |

rāsotsave’sya bhuja-daṇḍa-gṛhīta-kaṇṭha-

 labdhāśiṣāṁ ya udagād vraja-sundarīṇām ||149||

āsām aho caraṇa-reṇu-juṣām ahaṁ syāṁ

 vṛndāvane kim api gulma-latauṣādhīnām |

yā duṣṭyajaṁ sva-janam ārya-pathaṁ ca hitvā

 bhejur mukunda-padavīṁ śrutibhir vimṛgyam ||150||

yā vai śriyārcitam ajādibhir āpta-kāmair

 yogeśvarair api sadātmani rāsa-goṣṭhyam |

kṛṣṇasya tad bhagavataḥ prapadāravindaṁ

 nyastaṁ staneṣu vijahuḥ parirabhya tāpam ||151||

vande nanda-vraja-strīṇāṁ pāda-reṇum abhīkṣṇaśaḥ |

yāsāṁ hari-kathodgītaṁ punāti bhuvana-trayam ||152||

gopyaḥ kim ācarad ayaṁ kuśalaṁ sma veṇur

 damodarādhara-sudhām api gopikānām |

bhuṅkte svayaṁ yad-avaśiṣṭa-rasaṁ hradinyo

 hṛṣyat-tvaco’śru mumucus taravo yathāryaḥ ||153||

jayati jana-nivāso devakī-janma-vādo

 yadu-vara-pariṣat svarir dorbhir āsyann adharmam |

sthira-cara-vṛjina-ghnaṁ susmita-śrī-mukhena

 vraja-pura-vanitānāṁ vārdhayan kāmadevam ||154||

śrī-janamejaya uvāca—

kṛtārtho’smi kṛtārtho’smi niścito bhagavan guro |

guhyaṁ goloka-māhātmyaṁ yad ahaṁ sevitas tvayā ||155||

śrī-jaiminir uvāca—

tātāttha satyaṁ yad-bhaktyā śravaṇād api kīrtanāt |

asyākhyānasya vā dhyānāt tat-padaṁ labhate naraḥ ||156||

tasmai namo’stu nirupādhi-kṛpākulāya

 śrī-gopa-rāja-tanayāya gurūttamāya |

yaḥ kārayan nija-janaṁ svayam eva bhaktiṁ

 tasyātituṣyati yathā paramopakartuḥ ||157||

iti śrī-bṛhad-bhāgavatāmṛte śrī-goloka-māhātmya-nirūpaṇe

jagadānando nāmā saptamo'dhyāyaḥ

|| 2.7 |

 --o)0(o--

samāptaṁ cedaṁ dvitīya-khaṇḍam

samāptam idaṁ bṛhad-bhāgavatāmṛtam